text:
ምእንቲ ሃገርን ህዝብን ኤርትራ ካብ ግዜ ንእስነቱ ኣትሒዙ ብተወፋይነት ዝተቓለሰ ልዑል ፍቕሪ ሃገርን ህዝብን ዝነበሮ፣ ምልካዊ ስርዓት ኢሳይያስ ኣብ ልዕሊ ኤርትራ ዝፈጸሞ ከቢድ ጥልመት ብምዅናን፣ ሃገርን ህዝብን ንምድሓን ክብደት ውሽጣዊ ሕማሙ ከይዓገቶ ከም ኣቦ ሓድነት ኤርትራውያን ኣብ ጎኒ ውጹዕ ህዝቢ ኤርትራ ደው ብምባል ዲሞክራስያዊ ለውጢ
ዋሕዚ ስደተኛታት ኤርትራውያን ናብ ኢትዮጵያ፣ ሃገር እምበር ዶ ሰብ ተሪፉዋ ብዘብል ዘስደምም ናህሪ ይዓቢ ከምዘሎ፣ ኣብዚ ቕንያት'ዚ ካብ ስርዓት ህግደፍ ኣምሊጡ ናብ መዓስከር ስደተኛታት ኤርትራውያን ኣብ ኢትዮጵያ ዝኣተወ፣ ተቐዳዳማይ ብሽግለታ ማውንቴን ባይክ ነበር፣ ኣብዚ ቐረባ እዋናት ሓላፊ ክፍሊ ቴክኒክ ሃገራዊ ቅድድም ብሽግለታ ኤርትራ ኮይኑ ብምምራጽ
ኣይጽመሞን!!!
ፍሥሐየ መብራህቱ
መኣስ’ሞ ፈትየ ወግሐ ጸብሐ ቍዘማ
ቃንዛ ኣካል ቀላል ምጽማማ
ቍስሊ እምሮ ረኺሳ ለጊማ
ስንብራታ ሕቡእ ማዕቡባ ጸለማ
ክዉል መድኃኒታ መን’ዩኸ ሓኪማ?
በዲዶ ተላገብ ጥፍኣት ብላኼማ።
ኣነዶ’ሞ መሪጸ ሕይወት - ወትሩ ልቕሶ
ድግድጊት ዓጢቐ ዕላማይ ከንግሶ
ከም ሓጺን ጸኒዐ ወድኖይ ከዳዕሶ
ንስሩት መትከለይ መን’ዩ ዝምቍሶ
ዓይነይድየ ኪዕምት መሰለይ ንገሃሶ
ኢደይ ተቐሚደስ ሕጂ’ውን ክዕሾ?
ከማይ እንዶ’ይኮነን ዝተሓርሰ
ካትመይ!
ካትመይ ካትም ሕድሪ ኣይሰጠመትን ኣብ ባሕሪ
ርግቢ ኖህ ኣውሊዕ ሒዝኪ ብረሪ ንህዝበይ ንገሪ።
ነቶም ዝጠሓሉ ኣብ ባሕሪ
ዘኪርኮሞምዶ፧ ኣኽቢርኩም ሕድሪ
እኒሄለ ኮይኑ ክልተ ዓመቶም
ዝገደፉልና ካትም ሕድሪ ኔራቶም
ብዕለት 22/03/11
ብጴጥሮስ ተኽሉ ሓላዪ) 23/03/2013
ቃል ዝኣተኹላ ሓላል ወላዲተይ
ምሳኻ’ሞ ትጽናሕ እዚኣ ሃበለይ
ዝረኽባ ኣይመስለንን ተመሊሰ ባዕለይ
ተወድአ ይመስል መንገዲ ናይ ጕዕዞይ፡
ጡፍበልዮ ኣይትበል ነብሰይ ነጊሩኒ
ከምዚ ዘጋጥምዶ ኣነ
ኣብ እዋን ዕርበቱ ዝርከብ ምልካዊ ስርዓት ኢሳይያስ፡ ልዕሊ 50 ዓመት ዝገበራ ኣዴታት ንዝርከበአን ኣንስቲ ወተሃደራዊ ታዕሊም ክህብ ጀሚሩ ከምዘሎ ካብ ዞባ ጋሽ ባርካ፡ ንኡስ ዞአባ ላዕላይ ጋሽ፡ ከተማ ቶኾምብያ ዚበጽሓና ሓበሬታ ኣረዲኡ።
ሰብ ኪዳነንን መንእሰያት ደቀንን ኣብ ሃገራዊ ኣገልግሎት ስርዓት ህግደፍ ደረት ንዘይብሉ እዋን ተጨውዮም ሓዲግመዲግ
ኩሉ ንሱ!
እዚ እኩይ መላኺ ጠንቂ ሕሰም ሕስረት
ንጹህ ደምና ኣፍሲሱ ዝዓለሰ መሬት
ኣብ ክንዲ ምዕባለ ብልጽግና ዕብየት
ሃገርና ብምልኪ ሸሚሙ ኣብ ድሕረት
ህዝብና ኣጥፊኡዎ ብኲናት ብስደት!
ንሱ ኮይኑ ቅዋም ናይ ሃገርና ሕጊ
ምድናይ ዘይፈልጥ መልሓሱ ሓለንጊ
ምሁራት ኣርዒዱ ዘደንቁር ዘጋጊ
ንሱ’ዩ እቲ ሽግር ህይወትና ዘራጊ!
ንሱ’ዩ መንነት ባዕሉውን’ዩ ሃገር
ንሱ’ዩ ጀነራል ኣዛዚ ወተሃደር
ንሱ’ዩ ዲፕሎማት ባዕሉ’ዩ
03-22-2013
ረድኢ ክፍለ (ባሻይ)
ማሕላ ተቐይሩ ስጋ ፎርቶ
መርሖ ዝኸፈትካ ድሓን እቶ
ስጒምቲ ጃጋኑ ኣየ ሾቶ
ቦዂሪ ዓወት ፎርቶስ ተደይባ
ድሕሪኣኸ መን’ያ ተመዲባ
ዘይነጽፍ ቀለሙ ድሃይ ሃባ
ሰራዊትና ቅያ እኮ’ዩ ገይሩ
ጋምባለ ጅግንነት ኣምባር እግሩ
ስጋ ፎርቶ ማሕረላ ተቐይሩ
ኣየ ዕጥቂ ዘገርም ንቕያ
ምሉእ ሃገር አነቓኒቕካያ
ናትካ ስረስ ኣለዎ መጠልያ
ብዓል ለምለም ብዓል እዝገሃርያ
ኣስፍያ’ምበር ፎርቶ ሽሙ ዙረያ
ዋላ ዅላ ትወዳእ
ብድሕነት ኣሕላም፡ ጥፍኣት ሽሕ ምዕዳም፡ ከይኮነና።
ኣብዚ ሳልስቲ፡ ኤርትራውያን ኣብ ዝዋስኡሉ Social Media ብፍላይ ድማ Paltak ን Facebookን ብዋዕዋዕታ ምውጻእ ገንዘብ ንድሕነት ጓል 8 ዓመት ግዳይ በደዊን ሲናይ፡ ኣሕላም፡ ተናዊጹ ቀንዩ ‘ሎ።
እዚ ካብ ዶባት ኤርትራ (ወረ ሎምስ ካብ ውሽጢ ኤርትራ) ኣትሒዙ፡ ኣብ ልዕሊ ኣሽሓት ኤርትራውያን ዝፍጸም
ኣደ
ረድኢ ክፍለ (ባሻይ)
03/03/13
ሕያወይቲ ዘይርከባ ኣበር
ሰብ እንዳደቀሰ ትበራበር
ዘይትኣርጊ ተትዀኒ’ዩ ’ምበር
ኣብ ጽላት ልብኺ ትሓቝፍና
ኣብ ቅርዓት ዝባንኪ ትሓዝልና
ካብ ቀይሕ ደም ጸባ ተስትይና
ኣንቲ ለዋህ እንኩም ዝልማዳ
ብቕናታ ትጥብር ንኸብዳ
ሓይኻ ተብልዕ ንውላዳ
ውሉድ እንተበኸየ ትርብርቢ
ብቛምቋ ህጻናት ትዛረቢ
ናትክስ ንበይኑ’ዩ ጒዳም ልቢ
በዚ መቕሎ ጥቕኡ መጎጎ
በዚ ጣይታ በቲ ክኣ ጎጎ
ዕጽፍ ዝርግሕ ንኹሉ ትደርጎ
በዚ ቍራዕ በቲ
“100 ፖሊስ ን 90 ኣኼበኛታት”
ብብድሆ መንእሰያት ኤርትራ ሊድስን ከባቢኣን ዝባህረረ ልኡኽ ምልካዊ ስርዓት ኢሳይያስ፡ ተስፋሚካኤል ገራህቱ፡ ትማሊ ሰንበት 3 ለካቲት ብልዕሊ 100 ፖሊስ ዓዲ እንግሊዝ ሓለዋ እናተገብረሉ፡ ናይ 90 ሰባት ኣኼባ ኣካይዱ።
ዝረኸቡዎ ፖሊስ ዓዲ እንግሊዝ፡ ን12 ሰዓታት ንኹሉ መእተዊ ኣንጎሎታት ብቫንን ፖሊስን ዓጽዮም፡ ቅድሚ ልዕሊ
ብዕለት 8-03-1908 ዓ.ም ኣብ ከተማ ኒው ዮርክ ሕቡራት መንግስታት ኣመሪካ፡ እቲ ናይ መጀመርያ ሰላማዊ ሰልፊ ደቂ ኣንስትዮ፡ ንመሰልን ፍትሕን ከም ዝጀመረ መዛግብት ታሪኽ ይሕብሩ። እቲ ካብ ኩሉ ዘሕዝን ግን ሎሚ ድሕሪ 105 ዓመታት፡ ኣብ ሃገርና ኤርትራ፡ ኣብተን ሓለፋ ኩለን ደቂ ሄዋን ዓለም፡ ሕሰምን መከራን፡ መውጋእትን
ረጋቢት ብስራት
ጴጥሮስ ተኽሉ፡ (ሓላዪ) 27/02/2013
ኣውሊዕ ብስራት ዝሓዛ
ምስ ዓርከ ምሓዛ
ብዓል ኩንብራዛ
ዝወጻ ካብ ገዛ፡
ብዓል ሎኻኺቶ፣ ብዓል ሽላ
ተጸዋውዓ ዓድምኣ ኹላ
ተሸባሸባ ምዓልቲ ኣኺላ
ቅጽበት ተበገሳ ቶሎ ኢልክን ንቀላ፡
ናይ ዓይኒ ምስክር ኤርትራ
ብዓል ንስሪ፣ ብዓል
መልቀስ ንኮለኔል ስዒድ ዓሊ ሕጃይ!!!!!!
ወየ!!!!! ወየ!!!!! ወየ!!!!!
ስዒድ ኮለነል ተወሊዱ ኣብ ኤርትራ
ኣንታ እንታይ ተረኽበ! ኣብ ኣስመራ
ታንክታት ሰሪዒወን መጺኡ ብሓበራ
ኣብ ፎርቶ ተሰቒለን ኣንቓዕረራ
ይብሃል ነበረ ነስመራ መን! ይደፍራ።
ንጉስ ኤርትራ በለ ክንመውት ብሓበራ
ንኹላትና ይብጽሓና በብታራ
ኣንቀጥቂጦም ናይ ህግደፍ ጭፍራ
ኣይፋልካን ክትብሃል ውዒላ ሓዲራ
ተባህለ ወዲ ዓሊ መጺኡ ዝብዓል ጹሩራ
ናይ ጸላም ብዓቲ ከፈተላ
ብቐዳምነት እዚ ጽሑፍ’ዚ፡ ነቶም ንግፍዐኛ ጕጅለ ህግደፍ ትቃወሙ ተቓለስቲ ኣሕዋት ምስጢር ስለ ዘይኮነ፡ ነቶም መሳኪን ደድሕር’ቲ ዝተፈንፈነ ስርዓት ኰለል ዝብሉ ዘለዉ ንመነቓቕሒ ተባሂሉ ከም ዝተጻሕፈ ክትግንዘቡለይ እፈቱ።ኣብ ታሪኽ ንድሕሪት ምልስ ምስ እንብል፡ ህዝቢ ኤርትራ ኣብ ሓምሳታት ከይተረፈ ደሞክራሲ ፈሊጡስ ኣብ ሃገራዊ ባይቶኡ ብስልጡን መንገዲ ይካታዕን
ኣየ ህግደፍ ድሑር ክንደይከ ይቐልል
በቲ ዝቖንቆነ ፖለቲካ *ዋጭል *ንእሽቶ ህበይ
ነዚ ዓቃል ህዝቢ ብተስፋ ከታልል
ብሃብቲ መሬትና እኖሆ የሽካዕልል!
ዘውዲ ናይ መላኺ ብናዕቢ ከይደፈር
ድራማ ደሪስካ ህዝቢ ንኪጥበር
ሓንሳብ ኣውቶቡሳት ንሓንሳብ ትራክተር
ብዓይኒ ካሜራ ምስ ኣበለልና ተር፡
ማና ከም ዘምጽአ ድኻ ንኽድረር
ሽሻይ ራሕሲ እናልካስ ብኸበሮ ይዝመር!
ብስርሒት ፈርቶ ህዝቢ ተስፋ ጌሩ
ቃልሱ እናጓሃረ ኣብ ሓደ
ብ ወርሒ ሰነ 2009 ኣብ ዊዓ ተኣሲሮም ዝነበሩ ልዕሊ 400 ኤርትራውያን ጠያይጢ እናተተኮሰሎም ጽኑዕ ሓለዋ ፈንጢሶም ከምዘምለጡ፡ ኣብቲ እዋን’ቲ ኣብ ኣሰና ከም ዜና ኣቕሪብናልኩም ኔርና። ኣብ ናይ ጽባሕ ሰኑይ ድምጺ ኣሰና መደብና፡ ንሓደ ካብ ወጠንትን መራሕትን ናይቲ ደማዊ ግን ከኣ ዕዉት ጅግንነታዊ ስርሒት- ሓርነት፡ መንእሰይ
ሓወልቲ ሓርነት ታሪኽ ጅግንነትካ
ብ መስፍን ባህልቢ
ኣንበሳ ፎርቶ ሓርማዝ ናይ ጾሮና
ንዓኻ ኣጥፊፍእናስ ደቂስና ሓዲርና
ወጊሑ ክንትስእ እንታይ ኣቐሚጥና
ዋይ ልቢ ምስጠፍአ ኣየ ድንቍርና
ዓይኑ ከይትርኢ ሕሰም ናይ ኣሕዋቱ
እዝኑ ከይትሰምዕ ብኽያት ኣዴታቱ
ናብ ዲክታተር ኣቕኒዑ ብረቱ
ሰመርመር ኢልዎ መብጽዓ ብጾቱ
ድሓን ኩኑ ኢሉና ኣምሪሩ ሓሞቱ
ሓሪሩ ደብርህ ውፉይ ኰዀብ ሰማይ
ቀኒዕካ ዘይጥመት ሓያል ጩራ ጽሓይ
ምስጢራት
ተራን ምጥርናፍ መንእሰያትን
መድረኻት ፖሊቲካዊ ተቓውሞን
ታደሰ ኪዳነ
10ይ ክፋል 23/02/2013
ኣብ ዝሓለፈ ክፋላት እቲ ጎነጻዊ ቃልሲ ምስቲ ፖሊቲካውን ዲፕሎማስያውን ቃልሲ ተሳንዩ ዝኸደሉ መንገዲ ሓቢረ ነይረ። ኣብ ተመክሮ ናይቲ ንህግደፍ ዝወለደ ውድብ ህዝባዊ ግንባር እንተርኢና፣ እቲ ብዓንቶቦኡ’ውን ጽኑዕ ምትእስሳር ዘይነበሮ፣ ብሳበ ዝምራሕ ሲቪላዊ ጉጅለ፣ ኣብ 1976 ዓ.ም. ብወግዒ
ብ21 ጥሪ ኣብ ሕምብርቲ ከተማ ኣስመራ፡ ኣብ ፎርቶ ኣብ ዝርከብ ሚኒስተሪ ዜና ብትብዓት ኣትዮም መረረ ህዝቢ ኤርትራ ኣብ ተለቪዥን ብቐጥታ ብኣስመላሽ ኣብርሃ ከምዝንበብ ዝገበሩ ኣባላት ሓይልታት ምክልኻል ኤርትራ፡ ኣብ ውሽጥን ወጻእን ንዘሎ ሓቀኛ ኤርትራዊ ሓያል ፍናን ሓበንን ተስፋን ሂቦም እዮም። እዞም ሰባት እዚኦም ደኣ ብኸመይ
ሳላ እቲ ዲፋኖ!
ሳላ እቲ *ዲፋኖ ስውእ ሓርነትና *ገንሸል፡ ተባዕታይ በጊዕ
ሳላ እዛ ፎርቶ’ወ ከፋቲት *መንቀና *ዓብዪ ናይ ቀጽሪ ማዕጾ
እቲ መሰረታዊ ሰብኣዊ መሰልና
ወዮ ማይን ልችን ጃሕጃሕ’ኳ ኢሉልና!
ውዕሎ ናይ ጀጋኑ እዛ ስርሒት ፎርቶ
እዛ ክብርቲ ዕለት ከመይ ደሓን ትእቶ
እቲ ብኩፖን ህግደፍ ዝተዓደለቶ
ቁንጣሮ መሸላ ኣደ ዝለሰቶ
መጎጎ ኣናዲያ ጣይታ ክትስንክቶ
ብሒቚ ተሰኪማ ምዛር ገዲፋቶ!
ሳላ
ሌላ ምስ ከፊላዊ ምስሊ ሚኒስትሪ ዜና "ህግደፍ" 8ይ ክፋል
ጭዉያ ኣቓልቦ ህዝቢ ብጉልባብ “ግዳማዊ ተጻብኦ”
ሓደ ካብ ቀንዲ ተልእኾታት ሚኒስትሪ ዜና፤ ኣቓልቦ ህዝቢ ንግዳም ከም ዝግዕዝ ምግባር እዩ። "ሕቘን ከብድን ኮይኑ ንዘሎ ህዝቢን ስርዓትን ምቅርራብ" ብዝብል ብሉይ ሜላ “ማሕበረሰብ ዓለም እናዘረየና’ሞ እንታይ ዘይገበርና!?” ዘስምዕ ቃና ዘለዎ ትሕዝቶታት
በቶም ነጋዶ ሰብ ዝኾኑ ጨካናት በደዊን ኣብ ሲናይ ጅሆ ተታሒዞም ኣብ ሓደ ማሕዩር ይሳቐዩ ኣስታት 30 ኤርትራውያን፡ ብምቕጥቃጥን ሓዊ ምትኳስን ተሳቕዮም፡ ሓንቲ ሕርይቲ ዝተባህለት፡ ኣብ ዚሓለፈ መደብ፡ “ድምጺ ስቅያት ካብ ሲናይ” መደብ ራድዮ ኣሰና ኣዛራሪብናያ ዝነበርና ካብ ሸገራብ ኣብ ድሮ ሓዱሽ ዓመት ዝተጨውየት ስንክልቲ (ቆራጽ
ተስፋማርያም ወ/ጊዮርጊስ
16/2/2013 Norway
ኖርወይ ብተኣምር ሰራሕቲ ቅያ
ላዕሊ ታሕቲ ብጉልበት ብዎፈያ
ተጓይያ ምእንተ ወጽዓ ኤሪትረያ
ህዝብና ንምድሓን ሰልፊ አዳልያ
ኣውቶቡስ ባቡር መካይን ብኣየር
ተጓዒዙ ካብ ኣሻሓት ኪሎሜተር
ቑሪ በረድ ተጻዊርኩም ንስለ ሃገር
ገንዘብኩም ኣፍርዩ ዓቢ ቑምነገር
ሕልና ከተቕስኑ ደስ ክብለኩም
ኣምላኽ ረቢ ዝፈትዎ ሰሪሕኩም
ጽባሕ ክንዕወት ብሳላ ጻማኹም
ቕንዕናን ሓቦን ጽኑዕ ሓይልኹም
ነቕናቒ የብሉን ስጡም ዕርድኹም
ደቂ ኤረ ሓየት
http://www.youtube.com/watch?v=CL0c68eE4Ag#!&width=200&height=200
ወየዶ! ኢለ ከልቅሰልካ!!!!!!
የማነ ሓወይ ባዕለይ ከልቅሰልካ
ዓሪፍካዶ ከምይከ ቀነኒኻ
ለሚድካዮዶ እቲ ሓድሽ ገዛኻ
ኣነስ ኣይከኣልኩን ብድሕሬኻ
ምኽኣል ስኢነዮ ናፍቖትካ
ይሙን ሓወይ እምብዛ ተሃዊኽካ።
የማነ ሓወይ ዓቢ ናይ ገዛና
ዝለዓለ ምሁር ካብ ኩላትና
ታተ እናበል ዘዕበየና
ኣፍ ክንከፍት ሃ ሁ ዘበለና
ከይንስበ እናሓቖፈ ዘታተየና
ብዙሕ ዝተመረቀ ካብ ገዛና።
ፕሮፈሰርዶ! ክብለካ መምህር ሓወይ
ይመስለኒ ነይሩ ዝፈትወካ በይነይ
ብዙሓት መጺኦም ኣብዚ ጎነይ
ዝርዛሕ
ወጽዓ ሓፋሽ ህዝቢ ሕሰም ዝቐሰባ
ለይቲ ተበጊሳ ካብ ጎልጎል ማዕረባ
ታንኪ ወዲ ዓሊ ምልኪ ከይዓጀባ
ተኣምር ሰሪሓ ኣብ ፎርቶ ደይባ!
ስእላ’ሞ ረኣዩ እዛ ታንኪ ሓርነት
ማዕረ ብዓል ጃጓር ሓወልቲ ጥዋለት
ብግርማን መንፈስን ጸብለል ከም ዝበለት!
እቲ ስውር መንፈሳ ዘይተሰወጠኩም
ማዕረ’ተን ቀዳሞት ከመይ’ላ እንተ በልኩም
ነጺሩለይ ኣሎ ባዕለይ ከብርሃልኩም
ጽን ኢልኩም ስምዑኒ ምስጢር ክነግረኩም!
ካብ ሓመድን እምኒን
ኣንቱም ኣባላት ሓይልታት ምክልኻል!
እናተጣርዐ ህዝቢስ ክኢልኩሞ ስቕ ምባል!
ገጉድጓድኩም ሒዝኩም ምጽንጻንከ እንታይ ይብሃል?
ካብቲ ኣራሚ ምንቅስቓስ ሰራዊት ምብኳር ምሕካል!
ንውፉያት ደቂ ህዝቢ ንበላዒ ሰብ መባእ ምኽፋል!
ንበይኖም ድዮም ተወሊዶሙላ’ዛ ሃገር?
ከየርከብኩም ንበይኖም ዝስዉኡ ዓጽሞም ዝስበር?
ንህዝቢ ተስፋ ዘስነቐ
‘ፎርቶ ንህዝቢ ኣበራቢራቶ
እሱራት ይፈትሑ! ቅዋም ይተግበር!
ይኣክል ውረድ ዝብል ኣዋጅ ዘርግሓቶ’
ዝብል ደወል እናተደወለ
ኣብ ፎርቶ ዘሎኹም!
ጋዜጠኛታትና ኣብ ፎርቶ ዘለኹም
እስከ ንገሩና ናይ ሰኑይ ውዕሎኹም
ኣጋጣሚ ኮይኑ ዕድለኛታት ኢኹም
መዓልቲውን ትኹን ሓራ ዝወጻእኹም!
ብመግዛእቲ ምልኪ ኣብ ጸላም ከለና
ንሓንቲ መዓልቲ ሓለፋ ኩልና
ጩራ ዝረኣኹም ናይ ሓርነት ባና
ንስኻትኩም ኢኹም ጋዜጠኛታትና
ውዕለትኩም ምለሱ *ፈንኪ ስውኣትና! *ንዝገበረልካ ምግባር፡
ነዚ እኩይ ስርዓት ከተገልግልዎ
ልብኹም ጠቢርኩም ኣይተዐሽውዎ
“ወራስ” ዓራት ኢሎም እናወደሱዎ
ሚኒስተር’ኳ ዝኸደ ስልጣን ራሕሪሑዎ!
ጎይታ ሰማይ
ኤርትራዊ ምንቅስቃስ ንዲሞክራስን ሰብኣዊ መሰላትን- ደቡብ ኣፍሪቃ (ኤምዲሰመ)፣ አብቲ ብዕለት 01 ለካቲት 2013 ኣብ ንውዮርክ፣ ሕቡራት መንግስታት ኣመሪካ፣ ዝተኻየደ ኣኼባ ፈጻሚ ኣካል ባይቶ መንእሰያት ውዱብ ሕቡራት ሃገራት፤ ተሳቲፉ። ኣባል ፈጻሚ ኣካል ኤምዲሰመ፤ ኣቶ ሜሮን ሰመዳር፤ ንኤምድሰመ ብምውካል ኣብ ኣብ ዘስመዖ መደረ፤ ኣብ ኤርትራ ዘሎ መዳርግቲ
ሌላ ምስ ከፊላዊ ምስሊ ሚኒስትሪ ዜና "ህግደፍ" 6ይ ክፋል
ሓበሬታ ምዕፋንን ዝንቡዕ ሓበሬታ ምዝርጋሕን
ህዝብና ፖለቲካዊን ማሕበረ ቁጠባዊን መሰላቱ ጥራይ ዘይኮነ ሓበሬታ ናይ ምርካብ መሰሉ'ዉን ተጋሂሱ እዩ። ገለ ኣብነታት ክጠቅስ፦
ሀ) ኩባንያ ዕደና ወርቂ ቢሻ ኣብ 2010 መፍረ ምስ ጀመረ፡ ሱር በተኻዊ ዕብየት ክመጽእ እዩ ዝብል
ፎርቶ ዝወዓልካ ጅግና ኣባ ዳህሪ
ጥዋፍ ወሊዕካልና ብርሃን መበሰሪ
ከይዳ ተላቢዓ ኮይናትልና ጓህሪ
ናይ ጸላእቲ ህዝቢ ከተሕጽሮ ዕምሪ
ቃልሲ ናይ ውጹዓት ክዕንብብ ክፈሪ!
ጻውዒት ጀጋኑ ሰማዒ ረኺቡ
ህዝብና ሰሚሩ ኩሉ ተኣኪቡ
ይኣኽለኩም ክብል ሒዙ መመዝገቡ
ፋሕ ዝበለ ዓቕሙ ኣብ ሓደ ኣኪቡ!
ህዝቢ ተላዒሉ ብቕጽበት ብናህሪ
ንኽርዳድ ክጽሂ ክፈልዮ ካብ እኽሊ
ንዓለም ከፍልጦ ናይ ህግደፍ ምስሊ
ጥራዩ ከውጽኦ
ገዲም ተጋዳላይ ኢብራሂም ቶቲል ብምልካዊ ስርዓት ኢሳይያስ ከምዝተኣስረ ምንጭታት ሓቢሮም።
ማእሰርቱ ምስቲ ኣብ ኤርትራ ተኸሲቱ ዘሎ ናይ ዲሞክራስያዊ ለውጢ ምንቅስቓስ ዝተኣሳሰረ ምዃኑ ‘ውን እቶም ምንጭታት ኣሚቶም።
ገዲም ተጋዳላይ ኢብራሂም ቶቲል፡ ኣብ ገድሊ ሓደ ካብቶም ላዕለዎት ሓለፍቲ ተጋድሎ ሓርነት ኤርትራ ዝነበረ ኮይኑ፡ ብ 1987 ‘ዩ
እታ ሰይቲ ስውእ ቈልዑ ዘለውዋ
ኣብዚ ግዚ ሕሰም ዘበን ናይዚ *ባልዋ *ኣርሓ መፍለስ
መጠቓ ሰንኪታ *ከይትምሽት ስዋ *ከይትሽቅጥ
ዳጉሻ ብምስኣና ፍጹም ሓርቢቱዋ
ቆሎ እንተሸቀጠት ቊሩብ ንክርህዋ
ወተሃደራት ከተማ ኣይተሳቕይዋ!
ኮሚደረ ሹጉርቲ ኣብ ክሻ ዘርጊሓ
ኣብ ጸሓይ እናወዓለት ድኻ ተሰጢሓ
ብሃድን ሙኒቺፕዮ ኣመና ሰኪሓ
ከምታ ካብቲ ነብሪ እትሃድም ሰሳሓ
ወትሩ ምዩቕ ትብል ንኣኻትኩም ፈሪሓ
ሰላም ከሊእኩማ ከይትነብር ሰሪሓ!
ደሮና ብንፋስ
ኣፍሪቃ ከም ኣህጉር ብእትውንኖ ባህርያዊ ጸጋትታት ኣዝያ ሃብታም ምዃና ጸብጻባት የመልክቱ። እቲ ባህርያዊ ጸጋታት፡ ወርቅን ኣልማዝን ዝኣመሰሉ ማዕድናት ጥራሕ ዘጠቓልል ኣይኮነን። ኣዝዩ ሰፊሕ ተሓሪሱ ክፈሪ ዝኽእል ድንግል መሬት’ውን ትውንን ኢያ። ብዙሓት ተንተንቲ ስነ-ቑጠባ ይኹኑ ዝተፈለለዩ ካልኦት ምሁራት ከኣ፡ ኣፍሪቃ እዚ ብኣጸዋውዓ ፕሮፈሰር ዓሊ ማዙሩይ “ናይ
መጸዋዕታ ነሰላማዊ ሰልፊ
ንጨቃኒ ስርዓት ህግደፍ ብምቅዋም ኣብ ጎኒ ህዝቦም ደው ንዝበሉ ጀጋኑ ኣባላት ምክልኻል ሰራዊት ኤርትራ ብምድጋፍን ድምጺ ህዝብና ንምስማዕን ንቀዳም 9 ለካቲት 2013 ካብ ሰዓት 1፡00-4፡00ድ/ቀ ዉዕውዕ ሰላማዊ ሰልፊ ክግበር ስለ ዝኾነ፡ ኩሉኹም ኤርትራውያንን የዕሩኽ ኤርትራን ኣብቲ ቦታ ተረኺብኩም ድምጽኹም ከተስምዑ ብትሕትና ንጽውዕ።
ዝግበረሉ ቦታ
ኣብ’ዛ ዓለም ዕዳጋ ክመልእ ጸጋ፡
ትማሊ ምስ ሎሚ፡ ሕጂ ምስ ጽባሕ
እንተለሚደን ክዝትያ ብስራሕ፡
ምዕባለ ይስስን ይዕምብብ ሰላም።
[embed]http://demo.assenna.com/wp-content/uploads/2013/02/ካብ-ጽባሕዶ-ትሕባእ1.pdf[/embed]
ናይ ተለዓል ደወል
ናይ ተለዓል ደወል ዝጽውዕ፡
ዋዜማ ንለውጢ፡ ብከበሮ መፕቅዕ፡
ብፍትሒ ዲሞክራሲ፡ ንቶንኮለኟ ዚረትዕ፡
ሕድሪ ጀጋኑ አሕዋቱ፡ ፍጹም ዘይርስዕ፡
ምእንቲ ህዝቡ፡ ብደሙ ሚሒሉ ዚጠቅዕ፡
ጀሚሩ ክኑቂ ከም አርሓ ዝራብዕ፡ አያ ክኾኖ ንውጹዕ፡ ብህግደፍ ከይነብዕ።
ሓየት ኮርዒዳ ፡
ወዳጄ “ልምዓታዊ ሚድያ”!
ሚኒስትሪ ዜና ከም ዝኾነ ናይ ፕሮፖጋንዳ ትካል ንተልእኾኡን ዕላማታቱን ዝዉክል ስትራተጂ ኣለዎ። ንሱ ድማ ብጉልባብ ስትራተጂ “ልምዓታዊ ሚድያ” ህዝቢ ምድንጋር እዩ። ንምዃኑ ኣብዛ ኢሳያስ ዝነገሰላ ኤርትራ ፖሊሲ ልምዓት ኣሎ ድዩ!? እቲ ሚኒስትሪ ዜና እኽተሎ’የ ዝብሎ ስትራተጂ ‘ልምዓታዊ ሚድያ’ኸ መጎታዊ ባይታ
ተዓገስ ኹኹናይ : ነቑ ኣርሓ ደርሆ
በቲ ረጒድ ድምጺ : ሓባሪ ንግሆ
ንስካ ኣይትስሕትን : ጸኒሕ ናይ ኣቦካ
ሃየ ደጋግሞ : እቲ ጉሩም ድምጽካ
ወጊሓ’ዶ መሬት : ኮይና ከብዲ ኣድጊ
ተዓሪቖምና’ዶ : ሎምስ ኣቦይ እዝጊ
ተንሲኦም’ዮም በሎ ፡ ዎዮም ሰብ- ቖጽሊ
የንፋሕኽ ብእግሩ ፡ ናይ መን ሰጋር በቕሊ
ዶው ኣይበል ፡
ክብሪ ወዲ ዓሊ!
ብስርሒት ፈርቶ ናይ ሓርነት ቡቕሊ
ከደይብ ከውርድ ነገራት ከለሊ
ሰለም ኣቢሉኒ ሓሊመ ትማሊ፡
ከውታ ከሎ እዋን ዝሓዘለ ጠሊ
መጐስ ናይቲ ስውእ ክብሪ ወዲ ዓሊ
ብርሃን ደጒሑኒ ወሪዱ ካብ ላዕሊ!
ዓይነይ ብኽዱኑ እዛ ርእሰይ ኣቕኒዐ
እዝነይ ተጸለኹ ገለ እንተ ሰምዐ
ዓው ዝበለ ድምጺ ናይ ነድሪ ቁጠዐ
ንጹር ዝመልእኽቱ ዘይብሉ *ልዕላዐ


c: text/html

text:
መጽሓፍ ቅዱስ ብሓቂ እንታይ እዩ ዚምህር፧
እዛ ንመጽናዕቲ መጽሓፍ ቅዱስ እትሕግዝ መጽሓፍ እዚኣ፡ መጽሓፍ ቅዱስ ብዛዕባ መከራ ዚወርደና ምኽንያትን ኵነታት ምዉታትን መፍትሕ ሓጐስ ስድራ ቤትን ካልእ እተፈላለየ ዛዕባታትን እንታይ ከም ዚብል ንኽትፈልጥ ክትሕግዘካ እያ።
እዝስ ዕላማ ኣምላኽ ድዩ ነይሩ፧
ሎሚ ኣዝዩ ብዙሕ ጸገማት ዘሎ ስለምንታይ ምዃኑ ትሓስብ ትኸውን። መጽሓፍ ቅዱስ ናይ ሓቂ ለውጢ ኸም ዚመጽእን ንስኻ እውን ካብኡ ኽትጥቀም ከም እትኽእልን ዚገልጽ ምዃኑስ ትፈልጥዶ፧
ምዕራፍ 1
ብዛዕባ ኣምላኽ እቲ ሓቂ እንታይ እዩ፧
ኣምላኽ ብብሕቲ ዚሓልየልካዶ ይመስለካ፧ እንታይ ባህርያት ከም ዘለዎን ብኸመይ ክንቀርቦ ኸም እንኽእልን ተምሃር።
ምዕራፍ 2
እቲ ኣምላኽ ዝሃበና መጽሓፍ ቅዱስ
መጽሓፍ ቅዱስ ብሕታዊ ጸገማትካ ኽትዋጽኣሉ ኺሕግዘካ ዚኽእል ብኸመይ እዩ፧ ነቲ ኣብኡ ተመዝጊቡ ዘሎ ትንቢታት ክትኣምኖ እትኽእል ስለምንታይ ኢኻ፧
ምዕራፍ 3
ኣምላኽ ንምድሪ ዘለዎ ዕላማ እንታይ እዩ፧
ኣምላኽ ንደቂ ሰብ ኣብታ ገነት እትኸውን ምድሪ ኺነብሩ ዝገበሮ ዕላማ ኺፍጸም ድዩ፧ ዚፍጸም እንተ ደኣ ዀይኑ፡ መዓስ፧
ምዕራፍ 4
የሱስ ክርስቶስ መን እዩ፧
የሱስ ስለምንታይ እቲ ተስፋ እተገበረሉ መሲሕ ከም ዝዀነን ካበይ ከም ዝመጸን ስለምንታይ ንየሆዋ ሓደ ዝዀነ ወዲ ኸም ዝዀነን ተምሃር።
ምዕራፍ 5
እቲ ኻብ ኵሉ ዝበለጸ ውህበት ኣምላኽ ዝዀነ በጃ
በጃ እንታይ እዩ፧ ንዓኻኸ ብኸመይ ይጠቕመካ፧
ምዕራፍ 6
ምዉታት ኣበይ እዮም ዘለዉ፧
ምዉታት ብዛዕባ ዘለዉሉ ዅነታትን ሰባት ብዛዕባ ዚሞቱሉ ምኽንያትን መጽሓፍ ቅዱስ እንታይ ከም ዚብል ተምሃር።
ምዕራፍ 7
እቶም እተፍቅሮም ምዉታት ዘለዎም ናይ ሓቂ ተስፋ
እተፍቅሮ ሰብ ሞይቱካዶ ይፈልጥ፧ እንደገና ኽትርእዮ ትኽእል ዲኻ፧ መጽሓፍ ቅዱስ ብዛዕባ ትንሳኤ እንታይ ከም ዚምህር ፍለጥ።
ምዕራፍ 8
መንግስቲ ኣምላኽ እንታይ እያ፧
ብዙሓት ሰባት ነታ ኣቡነ ዘበሰማያት ተባሂላ እትፍለጥ ጸሎት ይፈልጥዋ እዮም። እሞኸ፡ እቲ “መንግስትኻ ትምጻእ” ዚብል ሓረግ እንታይ ትርጉም እዩ ዘለዎ፧
ምዕራፍ 9
ኣብተን “ዳሕሮት መዓልትታት” ዲና እንነብር ዘለና፧
እቲ ኣብ ከባቢና እንርእዮ ተግባራትን ኣረኣእያታትን ኣብቲ ኣብ መጽሓፍ ቅዱስ ብትንቢት እተነግረ “ዳሕሮት መዓልትታት” ንነብር ከም ዘለና ዜረጋግጽ እዩ።
ምዕራፍ 10
መንፈሳውያን ፍጡራት ብኸመይ እዮም ዚጸልዉና፧
መጽሓፍ ቅዱስ ብዛዕባ መላእኽትን ኣጋንንትን ይዛረብ እዩ። እዞም መንፈሳውያን ፍጡራት ብሓቂ ዘለዉ ድዮም፧ ኣብ ህይወትካ ጽልዋ ኺገብሩኸ ይኽእሉ ድዮም፧
ምዕራፍ 11
ኣምላኽ መከራ ኺህሉ ዘፍቀደ ስለምንታይ እዩ፧
ሓያሎ ሰባት ነቲ ኣብ ዓለም ዘሎ ዅሉ መከራ ተሓታቲ ኣምላኽ ከም ዝዀነ ይሓስቡ። ንስኻኸ እንታይ ምበልካ፧ ብዛዕባ እቲ መከራ ዜጋጥመሉ ዘሎ ምኽንያታት ኣምላኽ እንታይ ከም ዚብል ተምሃር።
ምዕራፍ 12
ንኣምላኽ ብዜሐጕሶ መገዲ ምንባር
ንኣምላኽ ብዜሐጕሶ መገዲ ምንባር ይከኣል እዩ። ወረግ ፈታዊኡ እውን ክትከውን ትኽእል ኢኻ።
ምዕራፍ 13
ከምቲ ኣምላኽ ብዛዕባ ህይወት ዘለዎ ኣረኣእያ ይሃሉኻ
ኣምላኽ ብዛዕባ ምንጻል ጥንስን ምምሕልላፍ ደምን ህይወት እንስሳታትን ዘለዎ ኣረኣእያ እንታይ እዩ፧
ምዕራፍ 14
ንናብራ ስድራ ቤትካ ዜሐጕስ ክትገብሮ እትኽእል ብኸመይ ኢኻ፧
ሰብኡትን ኣንስትን ወለድን ውሉዳትን ነታ የሱስ ዘርኣያ ፍቕሪ ኪቐድሑዋ ኣለዎም። ካብ የሱስ እንታይ ክንምሃር ንኽእል፧
ምዕራፍ 15
ኣምላኽ ዚቕበሎ ኣምልኾ
እቶም ናይ ሓቂ ሃይማኖት ዚስዕቡ ሰባት ዚልለዩሉ ሽዱሽተ መገዲ ርአ።
ምዕራፍ 16
ኣብ ጐድኒ ናይ ሓቂ ኣምልኾ ቑም
እምነትካ ንኻልኦት ከተካፍሎም ከለኻ እንታይ ጸገማት ኬጋጥመካ ይኽእል፧ ንኻልኦት ከየቐየምካ ብኸመይ እምነትካ ኽትገልጸሎም ትኽእል፧
ምዕራፍ 17
ብጸሎት ኣቢልካ ንኣምላኽ ቅረቦ
ክትጽሊ ኸለኻ ኣምላኽ ይሰምዓካ ድዩ፧ መልሲ እዛ ሕቶ እዚኣ ንምርካብ፡ መጽሓፍ ቅዱስ ብዛዕባ ጸሎት እንታይ ከም ዚምህር ክትርዳእ ኣሎካ።
ምዕራፍ 18
ጥምቀትን ምስ ኣምላኽ ዘሎካ ርክብን
ንክርስትያናዊ ጥምቀት ብቑዕ ዚገብረካ እንታይ ስጕምትታት እዩ፧ ጥምቀት ንምንታይ ከም ዜመልክትን ብኸመይ ኪፍጸም ከም ዘለዎን ተምሃር።
ምዕራፍ 19
ኣብ ፍቕሪ ኣምላኽ ጽናዕ
ንኣምላኽ ስለቲ ዝገበረልካ ዅሉ ነገራት ፍቕርን ሞሳኻን ኽትገልጸሉ እትኽእል ብኸመይ ኢኻ፧
መመላእታ ጽሑፍ
ኣጠቓቕማን ትርጉምን መለኮታዊ ስም
ብሕታዊ ስም ኣምላኽ ካብ ብዙሕ መጽሓፍ ቅዱሳት ወጺኡ እዩ። ስለምንታይ፧ ስም ኣምላኽ ምጥቃም ኣገዳሲ ድዩ፧
መመላእታ ጽሑፍ
ትንቢት ዳንኤል ንምምጻእ እቲ መሲሕ እተነበየሉ መገዲ
ኣምላኽ ልዕሊ 500 ዓመት ኣቐዲሙ መሲሕ መዓስ ከም ዚመጽእ ተነብዩ ነይሩ። ብዛዕባ እዚ መሳጢ ትንቢት እዚ ተምሃር!
መመላእታ ጽሑፍ
የሱስ ክርስቶስ—እቲ ተስፋ እተገብረሉ መሲሕ
የሱስ ንዅሉ እቲ መጽሓፍ ቅዱስ ብዛዕባ መሲሕ ዚንበዮ ትንቢታት ፈጺምዎ እዩ። እዚ ትንቢታት እዚ ብኸመይ ብዝርዝር ከም እተፈጸመ ኻብ መጽሓፍ ቅዱስካ ኣረጋግጽ።
መመላእታ ጽሑፍ
ብዛዕባ ኣቦን ወድን መንፈስ ቅዱስን ኣብ መጽሓፍ ቅዱስ ዚርከብ ሓቂ
ብዙሓት ሰባት፡ መጽሓፍ ቅዱስ ብዛዕባ ስላሴ ኸም ዚምህር ይኣምኑ እዮም። እዝስ ሓቂ ድዩ፧
መመላእታ ጽሑፍ
ናይ ሓቂ ክርስትያናት ንመስቀል ኣብ ኣምልኾኦም ዘይጥቀሙሉ ምኽንያት
የሱስ ብሓቂ ኣብ መስቀል ተሰቒሉ ድዩ ሞይቱ፧ ነቲ መልሲ ኻብ መጽሓፍ ቅዱስ ኣንብቦ።
መመላእታ ጽሑፍ
ድራር ጐይታ—ንኣምላኽ ዜኽብር በዓል
ክርስትያናት በዓል ዝኽሪ ሞት ክርስቶስ ኬብዕሉ ተኣዚዞም እዮም። እዚ መዓስን ብኸመይ እዩ ዚብዓል፧
መመላእታ ጽሑፍ
”ነፍሲ”ን “መንፈስ”ን ዚብላ ቓላት ብሓቂ እንታይ ትርጉም እዩ ዘለወን፧
ብዙሓት ሰባት፡ ምስ ሞትና ኣብ ውሽጥና እትነብር ዘይትርአ ነገር ካብ ኣካላት ተፈልያ ምንባር ከም እትጅምር ይኣምኑ እዮም። ቃል ኣምላኽከ እንታይ ይብል፧
መመላእታ ጽሑፍ
ሲኦልን ሃደስን እንታይ እዩ፧
ገሊኡ ትርጉማት መጽሓፍ ቅዱስ ነተን ሲኦልን ሃደስን ዚብላ ቓላት፡ “መቓብር፡” ወይ “ጕድጓድ” ኢሉ ይትርጉመን። እዘን ቃላት እዚአን ግና ብሓቂ እንታይ እዩ ትርጉመን፧
መመላእታ ጽሑፍ
መዓልቲ ፍርዲ እንታይ እያ፧
መዓልቲ ፍርዲ ንዅሎም እሙናት ደቂ ሰብ ብኸመይ በረኸት ከም እተምጽኣሎም ተምሃር።
መመላእታ ጽሑፍ
1914—ኣብ ትንቢት መጽሓፍ ቅዱስ ኣገዳሲት ዓመት
1914 ኣገዳሲት ዓመት ከም ዝዀነት ዜረጋግጽ ኣብ መጽሓፍ ቅዱስ ዚርከብ መርትዖ እንታይ እዩ፧
መመላእታ ጽሑፍ
ሚካኤል እቲ ሊቀ መላእኽቲ መን እዩ፧
መጽሓፍ ቅዱስ ብዛዕባ መንነት እቲ ሓያል ሊቀ መላእኽቲ ይነግረና እዩ። ብዛዕባ እዚ ሊቀ መላእኽቲ እዝን ሕጂ እንታይ ይገብር ከም ዘሎን ተምሃር።
መመላእታ ጽሑፍ
ነታ “ዓባይ ባቢሎን” ምልላያ
መጽሓፍ ራእይ ብዛዕባ “ዓባይ ባቢሎን” እትብሃል ሰበይቲ ይዛረብ እዩ። ቃል ብቓሉ ሰበይቲ ድያ፧ መጽሓፍ ቅዱስ ብዛዕባኣ እንታይ ይብል፧
መመላእታ ጽሑፍ
የሱስ ኣብ ታሕሳስ ድዩ ተወሊዱ፧
ኣብቲ የሱስ እተወልደሉ ወቕቲ ዝነበረ ዅነታት ኣየር መርምር። ካብኡ እንታይ ኢና እንምሃር፧
መመላእታ ጽሑፍ
በዓላት ከነብዕል ግቡእ ድዩ፧
መበቈል እቲ ኣብ ከባቢኻ ብሰፊሑ ዚብዓል በዓላት እንታይ እዩ፧ መልሲ እዛ ሕቶ እዚኣ ኼገርመካ ይኽእል እዩ።

robotstxt: allowed

filter: keep


text:
ኣሽሓት ደገፍቲ ብሓይሊ ናይ ዝተባረሩ ፕሬዝዳንት መሓመድ ሞርሲ ብወታደራዊ ሓይሊ ካብ ስልጣኖም ምብራሮም ሎማዕንቲ ዓርቢ ኣብ ናይ ካይሮ መስጊድ ናይ ተቓውሞ ሰልፊ ኣካይዶም።ኣብ ወደባዊት ከተማ ኣሌግዛንድሪያ’ውን ደገፍቲ ሞርሲ ተሰሊፎም።እስላማዊያን ነቲ ተቓውሞ ናይ ‘’ቑጥዐ ማዕልቲ’’ ኢሎምዎ።ገለ ህውከት ከምዝነበረ እውን ተፈሊጡ’ሎ።
ኣብ ካይሮ ታንክታትን ናይ ፅዕነት መኻይንን ኣብ ጥቓ መንግስታዊ ህንፃታት ቦታ ሒዘን ይርኣያ።ደገፍቲ ሞርሲ ናብ ምንስቴር ምክልኻል እታ ሃገር ከይኣትው ንምክልኻል ወታደራት ንናይ መፈተሺ ኖቕጣታት ይቆፃፀሩ።
ሓድሽ ናይ ስግግር ፕሬዝዳንት ኣድሊ ማንሱር ናይ ሞርሲ እስላማዊ ሕውነት ኣብ ከይዲ ምፅሓፍ ሓድሽ ሕገመንግስትን ሓድሽ ፕሬዝዳንታዊ ምርጫን ክሳተፍ ተስፋ ከምዘለዎም ፍንጪ ሂቦም ኣለው።
ወሃቢ ቃል እስላማዊ ሕውነት ኢስላም ኣብድል ራሕማን ንቪኦኤ ኣብዝሃብዎ ቃል ግን ውድቦም ንቕድሚት ኣብ ዝካየድ ፖለቲካዊ ከይዲ ከምዘይሳተፍ ገሊፆም።’’ብታንክታት፣ሄሊኮፕተራትን ወታደራዊ ጀነራላትን ንዝዕብለል ዝኾነ ይኹን ፖለቲካዊ ከይዲ ኣንኣምንን።’’
ኣብ ግብፂ ኣጋጢሙ ዘሎ ቅልውላው ፖለቲካዊ ምስሕሓብ ስለዝኾነ እስላማዊ ሕውነት ብዘይ ህውከት ክፍታሕ ተስፋ ኣለዎ ይብሉ ዓብድል ራሕማን።
ብረት ብምልዓል ወይ ብኻሊእ ተመሳሳሊ መንገዲ ኣይንኣምንን፤ሕዚ’ውን ግብፂ ብሰላማዊ ኣገባብ ክትፈትሖ ተኽእሎ ኣለዋ ኢልና ኢና ንኣምን ኢሎም።
ብኻሊእ ዜና ዕጡቓት ኣብ ናይ ግብፂ ሰሜናዊ ሲናይ ኣንፃር ወታደራዊ ሓይሊ ንምውጋእ ወታደራዊ ቤት ምኽሪ የጣይሹ ከምዘለው ገሊፆም።
ፕሬዝዳንት ዝነበሩ መሓመድ ሞርሲ ዝሓለፈ ሰሉስ ኣብዘስምዕዎ መደረ ‘’ኣብ ልዕሊ ናይ ባዕለይ ህዝቢ ጂሃድ ኣይእውጅን እየ’’ ኢሎም ኣለው።ሕጋውነት መንግስቶም ንምክልኻል ግን ክስዋእ እየ ኢሎም።
እዚ ከምዚ ኢሉ እናሃለወ ሕብረት ኣፍሪካ ኣብታ ሃገር ሕገ መንግስታዊ ስርዓት ክሳብ ዝምለስ ሎማዕንቲ ዓርቢ ንግብፂ ካብ ኣባልነት እቲ ውድብ ኣጊዱዋ’ሎ።
ሕብረት ኣፍሪካ ምስ ሰበስልጣንን ግብፅን ካልኦትን ዝዘራረብ ዝለዓለ ጉጅለ ልኡኽ ናብ ግብፂ ክሰድድ እየ ኢሉ’ሎ።
ሕብረት ኣፍሪካ ንካልኦት ሰለስተ ኣባላት ማለት እውን ንማዳጋስካር፣ሪፓብሊክ ማእኸላይ ብራቕን ንጊኒ ቢሳዎን ኣጊዱወን ይርከብ።


text:
ኣብ ዞባ ቀርኒ ኣፍሪቃ ኣስታት ፍርቂ ዘመን ዘቚጸሩ ጸጥታዊ ዘይምርግጋኣት ጠንቂ መመሊሶም ዝተሓላለዂ ማሕበረ-ቊጠባዊ ፡ ፖለቲካውን ልምዓታውን ድኻማት ኮይኖም ይቕጽሉ ኣለዉ። ክንድዚ ዝኣክል ዓመታት ኣብ ተሃዋሲ ኩነት ወዲቚ ዝርከብ ዞባ ድማ ኪንዮ’ቲ ብኹሉ መለኪዕታት ዝኸስሮም ኣገስገስቲ ዕድላት – ስቡሕ መሬት ንግዳማዊ ምትእትታውን መጫጭሒ ጥሩፋውያን ጉጅለታትን’ዉን ስለዝኸውን ጸገማት እዚ ዞባ ሰንሰላታዊ ስሩዕነት ከምዝፈጥር ጌሩ ኣሎ።
ኣብ ዝበዝሓ ሃገራት እዚ ዞባ ሰሪቱ ዘሎ ዘይደልደለ ጸጥታዊ ትሕተ ቅርጺ ፥ ብኹሉ ሸነኻቱ ከም ንቡር ፖለቲካዊ ከይዲ ተወሲዱ ዝርከብ ብልሽውና፥ ንሓባራዊ ስግኣታትን ብድሆታትን ኣብ ምፍታሕ ዘየድህብ ብኣንጻሩ ናብ ሓድሕዳዊ ምትፍናን ናይ ውክልና ኩናትን ዜቶኮረ ዞባዊ ውዳቤ ኢዩ። ኣብ ማሕበራዊን ልምዓታዊን መዳይ ውን ተኽነ፥ ንዝበዝሐ ሓፋሽ ተመዝማዚን ተሰዳዲን ዝገብር ዘይምዕሩይ ዝርገሐ ምዕባለ እዚ ውን ምዕበለ እንተልዩዩ) ፥ ንባህለ-ልምዲ ህዝብታት ዘይዕቅብን መርሓታት ሃገራዊ መንነት ፡ውዱቕ ስርዓታት ትምህርቲ፥ ሕንጻጻት ቊጠባ ፤ዳርጋ ተደጋጋሚ ባህርያት ምሕደራ ሃገራት እዚ ዞባዮም። ኣብ ፖለቲካዊ መዳይ ብስርዕ ምርጫን ደረት ግዚኡ ዝሓለወ ክፍለግዜ መራሕቲ ሃገራት ዘይብሉ ምሕደራ ተተኺሎም ከይኣክል ተሓታትነትን ክፉትነትን ዝነጽግ ፥ ኩሉንትናዊ ሓርነት ህዝብታት ዝእግድ ናይ ምለኽን ግሃስን ስርዓት ፡ ንሃገራት እዚ ዞባ ሓባርዊ ርግኣተን በሪዞም ኣብ ቀጻሊ ሕንፍሽፍሽ ክነብራ ጌሮም ዘለዉ ረቛሒታት’ዮም።
ኣብ ኤርትራ በዂሩ ዘሎ ትካላውነት፥ ተዓፊኑ ዘሎ ሰብኣዊ ልምዓት ፥ ተሰሪቖም ዘለው ሲቪላዊ፡ ፖለቲካውን ቊጠባውን ናጽነታት ፡ ካብ ሓለዋ ሃገር ተኣልዩ ድሕነት ናይ ሓደ ጉጅለ ጥራይ ዘውሕስ ጸጥታዊ ትሕተ ቅርጺ፤ ኣብ ሊብያ ዘቤታዊ ምግምማዓትን ጉጅለኣዊ ምትፍናናትን ብዝጠንቊ ወሪዱ ዘሎ ኩሉንትናዊ ጸጥታዊ ውድቀት፤ ኣብ ግብጺ ድሕሪ 2011 ዝተኸስተ ፖለቲካዊ ምዕባሌታት ዘንቀዶም ክርፍሳት ኣብ ሞንጎ ዓበይቲ ፖለቲካውያን ሓይልታት ፤ ደቡብ ሱዳን ኣብ ወርሒ ነሓሰ 2011 ብወግዒ ናጽነታ ካብ ትእውጅ ዝርብሽዋ ዘለዉ ናይ ቅድምን ድሕርን ቀቢላዊ ሰረት ዘለዎም ሓድሕዳዊ ግርጭታት፤ ኣብ ሶማል ምጽሓይ ሓንጊዱ ዘሎ ቀቢላውን ጥሩፋውን ፍልልያት ዝደፍኦ ውድቀት ሃገር፥ ኣብ ኬንያ ኢትዮጵያን ሱዳንን ነዊሕ ዘቚጸረ ሕቶ መሬት፥ ምቕርሐ ጸጋታት፡ ከምኡ’ውን ዋሕዲ ድሞክራስያዊ ጽፈት ዝውክሎም ኣብ ወቕቲ ዝነትጒ ምትፍናናት ወዘተ – እዚኦም ካልኦትን ነዚ ዞባ ኩሉንትናዊ ዓቕሙ ጸንቂቖም ንግዳማውን ሓድሽን ስግኣታት ኣቃሊዖሞ’ዮም ዝርከቡ።
ኣመጻጽኣ ጥሩፋዊ ምንቅስቓሳት ምስ ህጒፍ ፖለቲካውን ባህላውን ኩነታት ቀጥታዊ ምትእስሳር ከምዘለዎ’ዮም ተንተንቲ ዝሕብሩ። እዚ ከም ውህብ ተወሲዱ ግና እተን ጥሩፋት ጉጅለታት ኣብ ከመይን ንኸመይን ዝኣመሰላ ሃገራትን ከባቢታትን ይዕስክራን ይመርጻን ምፍላጥ ኣገዳሲ’ዩ። ኣብ ሃገራት ዞባ ቀርኒ ኣፍሪቃ ሰሪቶም ኣለዉ ዝበሃሉ ድኻማት በዘን ጉጅለታት እዚአን ከም ምርቓ እንተተወስደ ካብ ሓቂ ኣይርሕቕን እዩ። ኣብ’ዚ ዞባ ዝነበረ ስሑው ዝርጋሔ ጥሩፋት ጉጅለታት ካብ ምዝዛም 1990ታት ጀሚሩ ብዝተዓጻጸፈ ዓይነትን ብዝሕን እዩ ክዓርግ ተራኣዩ።
ኣብ’ዚ እዋን እዚ ውድቑ ስርዓተ ምሕደራን ጸጥታዊ ትሕተ-ቅርጽን ዝውንና ሃገራት ቀርኒ ኣፍሪቃ ኣብ ውሽጥን ካብ ደገን ዘለዉ ጥሩፋት ጉጅለታት ከም መዋፈሪ፡ መዐስከሪን ምንጪ እቶትን ክጥቀሙለን ይረኣዩ። ናይ ሎሚ መደብ ዞባዊ ጉዳያት ኣትኲሩሉ ዘሎ ኣርእስቲ እምበኣር ኣብ’ዚ እዋን እዚ ኣብ ኣህጉራዊ ሽበራ መሪሕ ተራ ሒዙ ምህላዉ ዝንገረሉን ንህልው ኩነታት ከባቢና ኣንቢቡ ድማ ህላዌኡ ኣብ ዞባ ቀርኒ ኣፍሪቃ ንምድልዳል ዝጽዕት ዘሎ ዝበዝሐ እዋን ብ “ዳዒሽ ወይ ኣይሲል” ዝጽዋዕ ጥሩፍ እስላማዊ ጉጅለ ዝምልከት እዩ ክኸውን። እዚ ጉጅለ ኣብ’ዚ ዞባ መሳርዑ ከደልድል ክሳዕ ክንደይ ርሒብ ባይታ ኣሎ፧ ኣብ ሃገራት እዚ ዞባ ንዝጸንሓ ንኡሳን ጥሩፋት ጉጅለታት ብኸመይ እዩ ክጸልወን ፧ ንዋሕዚ ስደት እዚ ከባቢ ከም ምንጪ እቶት ወሲዱ ምስ’ቶም ኣብ መርበብ ንግዲ ደቂ-ሰብ ኢዶም ዝሕውሱ መንግስታት ሃገራት እዚ ዞባ ብኸመይ ክጻጋዕ እዩ፧ ምስፍሕፋ እዚ ጥሩፍ ጉጅለ ንጽጥታዊ ዘይምርግጋእ ዞባና ክሳብ ክንደይ ከብእሶ ይኽእል፧ን ዝብሉ ማእከሎት ሕቶታት ክምልስ ድማ እዩ ክፍትን ዝቅጽል ጽሑፍ ።
ንመረዳእታ ፥ እዚ ጉጅለ ኣብ 1999 “ጃምዓት ኣልተውሒድ ወል-ጂሃድ” ዝብል ስምሕ ሒዙ’ዩ ተመስሪቱ ። ኣብ’ቲ ኣብ 2003 ኣብ ዒራቕ ዝተኻየደ ወራር ኣንጻር’ቶም ናብ’ታ ሃገር ኣትዮም ዝነበሩ ሓይልታት ምዕራብ ንምቅላስ ድማ ምስ መርበብ ኣልቃዒዳ ተጻጊዑ ቀጺሉ። ኣብ 2006 ምስቲ ብ ተኸተልቲ ሱና ዝምራሕ ብ “ ሹራ ሙጃሂዲን” ማለት ሓጋጊ ባይቶ ሙጃሂዲን ዝጽዋዕ ዝነበረ ዒራቓዊ ጥሩፍ ጉጅለ ተላፊኑ ድማ “እስላማዊት ሃገር ዒራቕ” (ISI) ኣዊጁ። ኣብ 2011 ኲናት ሓድሕድ ሶርያ ድሕሪ ምፍላሙ ከኣ እቲ ጉጅለ ኣብ ትሕቲ ኣል-ባቕዳዲ ዝምራሕ ልኡኽ ኣብ ወርሒ ነሓሰ ናይ’ቲ ዓመት ናብ ሶርያ ልእዂ። እቲ ልኡክ ነዊሕ ከይጸንሐ ምስ ሶርያውያን ተኸተልቲ ሱና ተማሓዚዩ “ኣልኑስራ” ዝተባህለ ግንባር ከፈተ። እዚ ግንባር ነዊሕ ኣብ ዘይኮነ ግዜ ኣብ ሰፊሕ ከባቢታት ሶርያ ህላወኡ ከመስክር’ውን ተራእየ። ኣልባቕዳዲ ኣብ ሚያዝያ 2013 “ኣልኑስራ”ን “እስላማዊት ሃገር ዒራቕ” (ISIS)ን ኣብ ትሕቲ “ኣይሲል” ISIL Islamic State od Iraq and Levant ዝብል ስም ነጻ እስላማዊት ሃገር ኣብ ማእከላይ ምብራቕን ሃገራት ሻምን ንምምስራት ከምዝሓበራ ብወግዒ ኣዊጁ።
ውህሉል ንጥፈታት እዚ ጥሩፍ ጉጅለን ኣሉታዊ ጽልዋኡን ኣብ ማእከላይ ምብራቕ፡ ሰሜናዊ ምብራቕ ኣፍሪቃ፡ ምዕራባዊ ዓለምን ኣህጉራዊ መድረኽ ወኒኑ ከምዘሎ ንጹር እዩ። ማዕከናት ዜና ዓለም ን ሽበራዊ ንጥፈታት እዚ ጉጅለ ዕለታዊ ከይጠቐሳ ኣይሓልፋን ዘለዋ።
እዚ ጉጅለ ኣብ ዞባ ቀርኒ ኣፍሪቃ ክቀላቐል ካብ ዝጅምር ነዊሕ እኳ እንተዘይተባህለ ሓጺር’ውን ኣይገብረን። ከምቲ ኣቐዲሙ ዝተነግረ ኣብ ከም ሊብያን ግብጺን ዘሎ ጸጥታዊ ሃጓፋት፥ እቲ ጉጅለ ኣብተን ሃገራት እግሩ ከደልድል ጥራይ ዘይኮነ ናብ ደቡባዊ ሸነኽ እዚ ዞባ’ውን እዩ ከአንፍት ጌሩ ዘሎ። ብፍላይ ኣብ ሰፊሕ ከባቢታት ሊብያን ምድረበዳታት ሲናይን ዘሎ ባዶሽ ጸጥታዊ ትሕተ ቅርጺ ነቲ ጉጅለ ህላዌኡ ኣብ’ዚ ከባቢ ከራብሕ ሰፊሕ ባይታ እዩ ፈጢሩ ። እዚ ባይታ እዚ ምስ ስንኩፍ ህላወ ናይ ምክልኻል ሓይሊ’ቲ ንገፊሕ መሬት ሰሜን ሱዳን ዝመርሕ መንግስቲ ኻርቱምን ዶባቱ ክሕሉ’ስ ይትረፍ ካብ ሰራዊቱ’ውን ተነጺሉ ዘሎ መንግስቲ ኤርትራን ተደሚሩ ን ምስፍሕፋሕ ናይ’ቲ ጥሩፍ ጉጅለ ተወሳኺ ዕድል ክፈጥር’ዩ – እዩ ዝበሃል ዘሎ።
ዝተፈላለዩ ወገናት ከምዘረጋገጽዎ “ኣይሲል” ልዑል መጠን ገንዘብ ኣብ ኻዝና ኣዋህሊሉ ከምዘሎ’ዩ። ብመሰረት ሓበሬታ ማእከላይ ወኪል ስለያ ኣመሪካ ፥ ኣብ ሶርያ ብዕቚር ነዳዲ ካብ ዝፍለጣ 9 ከባቢታት እተን 6 ኣብ ትሕቲ እቲ ጉጅለ ከምዝርከባ፤ ኣብ ሊብያን ዒራቕን’ውን ብተመሳሳሊ ምንጪ ልዑል መጠን ገንዘብ ኮይነሞ ዘለዉ ናይ ነዳዲ ጎዳጒድን ትሕተ-ቅርጽን ተቖጻጺሩ ይርከብ ። እቲ ጥሩፍ ጉጅለ ካብ 1 ክሳብ 2 ቢልዮን ዶላር ኣመሪካ ዝኸውን ጥረ ገንዘብን ብኣማኢት ሚልዮናት ዝምጠን ንዋትን ወኒኑ ከምዘሎ’ውን እዩ ሓበሬታ ማእከላይ ወኪል ስለያ ኣመሪካ ዘረድእ። እዚ ጉጅለ ንኽንድዚ ዝኣክል መጠን ገንዘብ ኣብ ምምዋልን ምዕኳኽን ዞባውያን ጥሩፋት የውፍሮ ኣሎ’ዩ ዝበሃል። እዚ እንተኾይኑ እቲ ሓቂ ፥ “ኣይሲል” ኣብ ምርባሕ ሓደስቲ ጥሩፋት ጉጅለታትን ነተን ዝጸንሓ ድማ ኣብ ምትርናዕን ልዑል ናይ ምግባር ዓቕሚ ወኒኑ ኣሎ ማለት ይኸውን። ኣብ ቤንቓዚ ናይ ሊብያ፥ ኣብ ምድረበዳታት ሲናይ ናይ ግብጺ፥ ኣብ ሰፊሕ ከባቢታት ናይ ሶማል፥ ኣብ ምብራቓዊ ሸነኻት ኒጀር፡ ማሊን ጫድን ብምወላ እቲ ጉጅለ ዝዓኲ ዘለዉ ጨናፍራትን ተኸታልነቶም ምስቲ ጉጅለ ዘመስክሩ ዘለዉ ነባራት ጉጅለታትን ድማ ናይ’ዚ ዝንባለ ኣብነት እዩ።
“ኣይሲል” ብፍላይ ኣብ ምድረበዳታት ሳሃራን ሲናይን ዘራብሐን ብዘሎ ንኡሳን ጉጅለታት ጌሩ ዝተሃደሰ መርበብ ንግዲ ደቂ-ሰብ ኣብ ምስፋሕ’ውን ይጽዕት’ዩ ዘሎ። ኣብ’ዚ ግዜ እዚ ዝረአ ዘሎ ልዑል ዋሕዚ ስደት ዜጋታት ቀርኒ ኣፍሪቃ ከም ዕላማ ሒዙ ድማ ስደተኛታት ኣብ ምጭዋይ፥ ሃይማኖታዊ ተኸታልነት ኣብ ምስግዳድ ነዚ ዘይተቐበሉ ድማ ኣብ ምስያፍን ብብረት ምቕንጻልን ዝኣመሰሉ ወፍርታት ተተሓሒዝዎም ይርከብ ። ኣብ ጉዕዞ እንከለዉ በቲ ጉጅለ ዝተጨውዩ’ሞ ኣብ ገማግም ማያት ሊብያ ዝተሰየፉ ዓሰርተታት ኤርትራውያን፡ ኢትዮጵያውያን ግብጻውያንን ቀጥታዊ ኣብነት እዩ። እቲ ጉጅለ ኣብ’ዚ ልዑል ኢድ ወኒኑሉ ከምዘሎ ዝንገረሉ ዘይሕጋዊ መርበብ ንግዲ ደቂ-ሰብ ተጫሪቱና ዝብሉ ገለ መንግስታት እዚ ዞባ፡ ንዝተወስደሎም ገዚፍ ምቅሊት ዳግም ክውንኑ ምስቲ ጉጅለ ክደናገጹ ከምዝኽሉ ዘተንብሁ ወገናት’ውን ፥ እዚ ነቲ ጥሩፍ መሳፍሒ ባይታ ከምዝኾኖ ይዛረቡ። መንግስታት ኤርትራን ሱዳንን ኣብ መርበብ ንግዲ ደቂ ሰብ ዝተራቐቐ ሱታፌ ኣለዎም እዩ ዝበሃል።
እዞም ውሁባት ሓቅታት እምበኣር ነዚ ጥሩፍ ጉጅለ ኣብ ዞባ ቀርኒ ኣፍሪቃ ዝተዋሕሰ ቀጻልነት ከይህብዎዩ እዩ እቲ ስክፍታ። እዚ ዞባ እዚ ከም’ቲ ኣብ ላዕሊ ዝተጠቐሰ ንልዕሊ ፍርቂ ዘመን ኣብ ጸጥታዊ ዘይምርግጋእን ሕሰምን ዝበለየ ዞባ ኮይኑ፡ ከም “ኣይሲል” ዝኣመሰሉ ኣህጉራዊ ሽበራ ዘማሕድሩ ጉጅላታት ከልሕቕ እንተፈቲኑ ክመጽእ ዝኽእል ዕንወት ሚዛን ኣይህልዎን። እዚ ስለዝኾነ መንግስታት ሃገራት ቀርኒ ኣፍሪቃ ፥ እዚ ዞባ ተኣፋፍነቱ ኣውሒሱ ክቕጽል ጌሩ ዘሎ ግጉይ ምሕደራኦም ኣዐርዮም ኣብ ድልዱልን ሓባራውን ዞባዊ ርድኢት ክዓልቡ የድሊ።


text:
ሳልሳይ ሃገራዊ ዋዕላ ቋንቋታት ትግራይ ተኻይዱ፡፡ኣብዚ ዋዕላ ካብ ምሉእ ሃገር ዝመፅኡ ብርክት ዝበሉ ምሁራን ቋንቋታት ተረኺቦም ነይሮም፡፡ ልዕሊ 15 ውፅኢታት ምርምር ዝኾኑ ፁሑፋት ቀሪቦም እዮም፡፡ እቲ ዋዕላ ካብ 29 ሕዳር ክሳብ 1 ታሕሳስ 2010 ዓ.ም ን3 ማዓልታት እዩ ተኻይዱ፡፡
ዋና ዳይረክተር ኣካዳሚ ቋንቋታት ትግራይ ዶክተር ዳንኤል ተኽሉ ፤ እዚ 3ይ ሃገራዊ ስምፖዝየም ቋንቋታት ትግራይ ካብቶም ዝሓለፉ ክልተ ስምፖዘየማት ዝፍለየሉ ምኽንያት ክልተ ዓበይቲ ነገራት ኣለዉ፡፡ ኣብ ዝሓለፉ 1ይን 2ይን ስምፖዘየማት ዝቀረቡ መፅናዕታዊ ፅሑፋት ኣብ መብዛሕትኦም መፅናዕቲ ተገይሩ ዝነበሮም እወንታን ኣሉታን መመሃሃሪ ክኸውን ናብ ተሳተፍቲ ክቐርብ ምግባሩ፡: እቲ ካልኣይ ድማ ዋላ’ኳ ኣብ ዝሓለፉ ስምፖዘማት እውን ፅቡቅ ተሳትፎ እንተነበረ ናይ ሎሚ ግን ዝበለፀ ግዘ ከይተፀባፀቡ ብናይ ናተይነት ስምዒት ሰፊሕን ዓሙቅን ዘተ ብምክያድ ዓብዪ ቁም ነገር ክርከበሉ ብምኽኣሉ እዩ፡፡
ኣይተ ንጉስ ደስታ ፤ ኣነ ዘቅረብኩዎ መፅናዕታዊ ፅሑፍ ኣብ ቋንቋ ሳሆ ዝጠመተ እዩ፡፡ ተወላዲ ብሄረሰብ ኢሮብ ብምዃነይ ኣብቲ ቋንቋ ዝርኣዩ ግድፈታት ኣጠቃቅማ እየ ንምቅራብ ኪኢለ፡፡ ኣብ ኣናብባ ሳሆ ዝወሓጡን ዘይውሓጡን ኣብ ኣደማምፃ ብዝግባእ ንምጥቃም ዘኽእል 19 ኣብ ቋንቋ ሳሆ ኣመልኪቶም ዝተፀሓፉን ኣብ መራኸቢ ሓፋሽ ንጥቀመሎምን ብምድህሳስ እየ ኣቅሪበዮ፡፡
ወይዘሪት ዙፋን ገብረሂወት “ኣብ ከባቢ ራያ ዝፍለጥ ባህሊ እየ ኣቅሪበ፡፡ እቲ ባህሊ ደቂ ኣንስትዮ ራያ ዝጥቀማሉ ምግባእ ወይ ምእታው ዕጣን እናተብሃለ ዝፍለጥ ባህሊ ኣብ ኣገዳስነቱ ኣድሂበ ብምፅናዕ እየ ኣቅሪበ ፅቡቅ ተቀባልነት ድማ ረኺቡ፡፡”
ኣይት ፀጋይ “ቋንቋ እንትብሃል ሰፊሕ እዩ፡፡ ኣብ ሓደ ማዓልቲ ተዛሪብካ እትውድኦ ኣይኮነን፡፡ይኹን እምበር ኣብ ዝሓለፉ ዋዕላታት 2 ማዓልቲ ነይሮም ሎሚ ናብ 3 ማዓልቲ ተገይሩ እዩ፡፡ አዚ ፅቡቅ ለውጢ እዩ፡፡ግን ቡዙሕ ማዓልቲ ዘድልዮ: ሎሚ ዋዕላ ካብ ዝሓለፉ ዋዕላታት ፍልይ ዘብሎ ሕውስውስ ዘይበሉ ንፁር ዝኾነ ኣርእስትን መፅናዕትን ዝቐረበሉ ምንባሩ እዩ” ክብሉ ርእይቶ ኦም ሂቦም፡፡
ምሉእ ትሕዝቶ ኣብዚ ምስማዕ ይክኣል፡፡


text:
ቀ/ሚ መለስ ዜናዊ ንመንግስቲ ኤርትራ ንምቕያር ዲፕሎማሲያውን ወታደራውን ዓቕምና ክንጥቀም ኢና ኢሎም።
ኢትዮጵያ መንግስቲ ኤርትራ ንክቕየር ኣበርቲዓ ንምስራሕ ፖሊሲኣ ምቕያራ ኣፍሊጣ።
ኣብዝሓለፈ ሰሙን ኣብዝተኻየዱ ተኸታተልቲ ቃለመጠይቓት ሰብሰልጣን መንግስቲ ኢትዮጵያ ኣብ ኤርትራ ዘሎ ፖሊሲ ካብ ምክልኻል ናብ ንጡፍ ስጉምቲ ከምዝተቐየረ ክገልፁ ቐንዮም ኣለው።
ቀዳማይ ምንስቴር መለስ ዜናዊ መንግስቲ ኤርትራ ንምቕያር መንግስቶም ዲፕሎማሲያውን ወታደራውን ዓቕሙ ክጥቀም እዩ ክብሉ ንሓደ ሬድዮ ተቓወምቲ ኤርትራ ምግላፆም ኣገልግሎታት ዜና ሓቢረን ኣለዋ።እቲ ፀብፃብ ዝርዝር ሓበሬታ ኣይሃበን።
ኢትዮጵያ ሕብረት ኣፍሪካ ጉባኤኡ የካይድ ኣብዝነበረሉ ኣብዝሓለፈ ወርሒ ጥሪ ናዕቢ ንምፍጣር ኤርትራ ሓደ ናይ ኣሸበርቲ ጉጅለ ናብ ኣዲስ ኣበባ ምልኣኻ ኸሲሳ ነይራ።ነቶግቲ ዝሓዙ ተጠርጠርቲ ኣብቁፅፅር ውዒሎም እቲ ውዲት ምፍሻሉ’ውን ሰበስልጣን ይገልፁ።
ወሃቢ ቃል መንግስቲ ብዛዕባ እቶም ዝተኣሰሩ ጥርጡራት ዝርዝር ኣይሃበን።
ዝሓለፈ ሰሙን ቀዳማይ ምንስቴር መለስ ንጋዜጠኛታት ብንግሊዝኛ ኣብ ዝሃብዎ መግለፂ ኤርትራ ኣብ ሰሜን ኣፍሪካ ዝተፈፀመ ዓይነት ህዝባዊ ዓመፅ ኣብ ኢትዮጵያ ንኽፍጠር ትፍትን ከምዘላ ዘርኢ መርትዖ መንግስቶም ምርካቡ ተዛሮቦም።


text:
-
’’ጉትን ታግ’’ (ፅቡቅ መዓልቲ) ’’ኣውፍ ዊደር ዜን’’ (ደሓን ኩን) ዝተለመዱ ናይ ሰላምታ ቃላት’ዩም፡፡ ምስ ሓደ ሰብ ወይ ድማ ምስ ውሑዳት ሰባት ክትራኸብ ከለኻ ንዘለዉ ኹሎም ኣጠቓሊልካ ሰላምታ ምቅራብ ልሙድ ተግባር እዩ። ንኣብነት ንእስ ኣብ ዝበለ ሹቅ ወይ ድማ ኣብ ናይ እንዳ ሓኪም መጸበዩ ክፍሊ ክትኣቱ ከለኻ ’’ጉትን ታግ’’ (ፅቡቅ መዓልቲ) ብምባል ኣብኡ ንዘለው ሰባት ሰላምታ ተቅርብ፡፡ብተመሳሳሊ መንገዲ ድማ ኣብ ጎደና ንዘጋጥሙኻ ሰባት፥ ኣብ ንእሽተይ ዓዲ ወይ ኣብ ጽምዋ ቦታ፥ ሰላምታ ምቅራብ ግድን’ዩ፡፡
-
ሰብ ኣብ ዝተኣከበሉ ቦታ ፍሽክታ ምርኣይ ከም ምልኻፍ ኣይቁፀርን፣ ወላ ውን ምስ ጓና እንተ ኣዕለልካ፡፡ብዙሓት ሰባት ፍሽኽ ምባሎም ከም መግለጺ ሕያውነትን ሰላምታን እዩ።
-
ኣብ ጀርመን ዝነብሩ ሰባት ንውልቀ ናፅነት ኣብይ ቦታ ይህቡ’ዩም ካብኣቶም ዝተወሰነ ርሕቅ ክትብል ይግባእ፡፡ ኣብ ባቡር ይኹን ኣብ ሬስቶራንት ጋሻ ሰብ እንተረኺብኻ ’’ሄሎ’’ ኢልካ ንነዊሕ እዋን ብዘይዘረባ ኮፍ ክትብል ትክእል ኢካ፡፡ ክትኸይድ ከለካውን ደሓን ወዓል ኢልካ ትኸይድ። ብተመሳሳሊውን ብዙሓት ሰባት ንበይኖም ኮፍ ክብሉ ይደልዩ እዩም፡፡ ንኣብነት ኣብ ናይ ህዝቢ መጓዓዝያ፡፡
-
ጸጥታን ውልቃዊ ናጽነን ንምሕላው ሰባት ማዕጾኦም ይዓጽዉ።ንኣብነት ኣብ ቤት ጽሕፈታት ወይድማ ኣብ ገዝኦም፡፡ ክትኣቱ ከለኻ ከኣ ማዕፆ ምኩሕኳሕ ኣድላይ’ዩ፡፡ መብዛሕትኡ ግዜ ከኣ ክትኣቱ ብኣኽብሮት ይዕድሙኻ፡፡
-
ሰንበት ናይ ፀጥታ መዓልቲ’ዩ፡፡ ኩሎም ሹቃት ዕፅዋት’ዮም፡፡ ዝተወሰኑ ሰባት’ዩም ኣብ ስርሖም ዝርከቡ፡፡ ጎረባብትካ ኣብ ዕረፍቲ መዓልቶም ተረብሽካዮም ክሲ ከቕርቡ ይኽእሉ’ዩም፡ ንኣብነት ዝርብሽ ድምፂ ዘለዎ ስራሕ እንተሰርሒካ፡፡ ኣብ ጀርመን ዝርከቡ ሰባት ኣብ እዋን ድቃሶም ዝኾነ ይኹን ድምፂ ክስምዑ ኣይደልዩን እዮም ፡፡ ካብ ሰዓት 10 ምሸት ክሳዕ 6 ንግሆ ጸጥታ ክሕሎ ይግባእ እንተ ዘይኮነ ክትክሰስ ትኽእል ኢኻ።
-
ሰብ ኣብዝተኣከበሉ ቦታ ሽንቲ ምሻን ግቡእ ኣይኮነን፡፡ ኣብ ዝበዝሑ ቦታታት ሽንቲ ቤት ይርከብ’ዩ፡፡ ኣብ ሽንቲ ቤት ናይ ፅሬት መከወሊ ሶፍትታት ይርከቡ’ዮም፡፡ መሕፀቢ ነፍሲ ሻወር ግና የለን፡፡ ናይ ሽንቲ ቤት ረስሓት ወረቃቅቲ ኣብቲ ዝሸንካሉ ክትድርብዮ ይግባእ፡፡ ናይ ደቂ ኣንስትዮ ሞደስን ከምኡ ዝኣመሰሉ ነገራትን ከኣ ኣብ እንዳ ጓሓፍ ክጓሓፍ ኣለዎ። ርስሓት ነገር እንተ ኣጋጢምካ ብብራሽ ከተጽርዮ ኣለካ። እቲ ሽቓቕ ፅሩይን ደረቅን ምኳኑ ኣረጋጊፅካ ውፃእ፡፡ ደገ ክትወፅእ ከላካ ኮፍ ኢልካ ምውፃእ’ዩ ተመራፂነት ዘለዎ፡፡ ሽንቲ ተኮይኑ ግና ደው ኢልካ’ዩ ዝምረፅ፡፡ ብተወሳኪውን ካብቲ ሽንቲ ቤት ክትመፅእ ከለካ ኢድካ ብሳሙና ምሕፃብ ግድን’ዩ፡፡
-
ሰብ ኣብ ዝተኣከበሉ ቦታ ብፍላይ ኣብ ትራንስፖርት ነዊሕን ዓው ኢልካ ቴሌፎን ምዝራብ ፅቡቅ ኣይኮነን፡፡ ድምፅካ ኣትሕት ኣቢልካ ክትዛረብ ይግባእ፡፡
-
ኣብ ናይ ህዝቢ መጓዓዝያ ንዓበይቲ ሰባት:ንነፍሰ ጾራት:ንስንኩላን ተባሂሉ ዝተትሓዘ ቦታ ኣሎ፡፡ንናይ ቆልዑ ዓረብያን ብውሊቸር ንዝከዱ ሰባትውን ተባሂሉ ዝተሓለወ ቦታ ኣሎ፡፡ ነዚኦም ቦታታት ሰባት ኮፍ ኣይብልዎምን ወይ ከኣ ኣድላይ ተኾይኑ ኣብ ድሕሪት ኮፍ ይብሉ ወይድማ ጠጠው ይብሉ፡፡
-
ኣብ ኣስካላ ሰባት ኩሉ ግዜ ብየማን ጠጠው ይብሉ ብፀጋም ድማ ይጓኣዙ፡፡
-
ሓገዝ እንተደሊካ ንዝኾነ ሰብ ንምሕታት ናፃ ኹን፡፡ መብዛሕትኦም ሰባት ክሕግዙኻ ድሉዋት’ዮም ፡፡ ብዘይ ወለዶም ፍቃድ ንህፃናት ቆልዑ ክትቀርቦም ኣይግባእን፡፡


text:
ኣብ ኢትዮጵያ ከተማ አዲስ አበባ “ቆሼ” ተባሂሉ ኣብ ዝጽዋዕ ቦታ ዘጋጠመ ሓደጋ ምፍራስ ዝተአኸበ ጉሓፍ ቁጽሪ ዝሞቱ ሰባት 113 ምብጽሑን ምንዳይ ሬሳ ቀጺሉ ከምዘሎን ተሓቢሩ።
በቲ ሓደጋ ጉድአት ንዘጋጠሞም’ውን ናይ ምጥያስን ስራሕ ብምምሕዳር አዲስ አበባ ከተማ ከምዝፍጸም ተገሊጹ’ሎ።በቲ ሓደጋ ንዝተጎድኡ ዝወሃብ ህጹጽ ረድኤት ቀጺሉ’ሎ ክብል ምምሕዳር ከተማ አዲስ አበባ ገሊጹ’ሎ።ግዳያት ኣቲ ሓደጋ እኩል ሓገዝ ኣይረኸቡን ሬሳታት ምንዳይ’ውን ብዝግባእ ኣይካየድ ዘሎ ዝብሉ ወገናት’ውን ኣለው።
ሓላፊት ቤት ጽሕፈት ኮሚኒኬሽን አዲስ አበባ ወ/ሮ ዳግማዊት ሞባስ ብወገነን ፈደራል መንግስትን እቲ ምምሕዳር’ቲ ከተማ ረድኤት ኣብ ምሃብን ሬሳታት ኣብ ምንዳይን ብዘሎ ዓቕሚ ይሰርሑ ኣለው ኢለን። እቲ ምምሕዳር ዓብይ ትኹረት ካብ ዝሃብሉ ሓደ ድማ ንግዳያት ናይ ምጥያስ ስራሕ’ዩ ኢለን።
ምሉእ ትሕዝቶ ኣብዚ ምስማዕ ይክኣል።


text:
ነበርቲ ሓውሲ ከተማ ማይ-ምነ፡ ኣብ’ቲ ከባቢ ኣንጸላልዩ ዘሎ ሓደጋ ፍግረ-መሬት ንምክልኻል፡ ሰፊሕ ናይ ምዕቃብ ማይን ሓመድን ንጥፈታት የካይዱ ከምዘለዉ፡ ወኪል ኤሪና ሓቢሩ።
እቲ ብህዝቢ ዝሰላሰል ዘሎ ስራሕ – ብቐንዱ ነታ ሓውሲ ከተማን ኣብ’ቲ ከባቢ ዝርከብ ናይ ሕርሻ መሬትን ንምድሓን ዝዓለመ ምዃኑ፡ ነቲ ስራሕ ዝከተታተል ዘሎ ጆሜትራ ተኽሎም ጸጋይ ኣረዲኡ።
እዚ ብምውህሃድ ምምሕዳር ዞባ ደቡብን ፕሮግራም ልምዓት ውድብ ሕቡራት ሃገራትን ዝሰላሰል ዘሎን፡ ኣስታት 1.6 ሚልዮን ናቕፋ ከምዝውድእ ዝተገመተን ፍግረ-መሬት ናይ ምክልኻል መደብ፡ ምህናጽ 13 ዓበይቲ ናይ መንደቕ ከትርታትን ልዕሊ 18 ኪሎ-ሜተር ቅናታዊ ዛላታትን ከምዘጠቓልል እውን ገሊጹ።
ሓውሲ ከተማ ማይ-ምነን ኣብ ከባቢኣ ዝርከብ ናይ ሕርሻ መሬትን፡ ካብ በረኽቲ ቦታታት ብዝፈሱ ወሓይዝ ብፍግረ- መሬት እናተባሕጎጐ ናብ ኣሰካፊ ደረጃ ከምዝወረደ እዩ’ቲ ሓበሬታ ዘረድእ።


text:
ርክብ ምስ ተጋዳላይ ሓሚድ ሳልሕ – ሳልሳይ ክፋል
ራብዓይቲ ክፍሊ ጉዕዞኣ ብወገናት ከረን ብመሬት መንሳዕ ክኾውን ስሌ ዝወሰነት ኣብ ከባቢ ምሕላብ ፣ቁሩሕ ዝተባህለ ቦታ ብዕለት 15/9/1965 ጹዕጹዕ ውግእ ኣካይዳ ። ንጸላኢ ዘርዓዱ ጥይት ምስ ተወደኦም ብሶንኪ ንጸላኢ ዝገጠሙ ንዘለዓለም ዘይርሳዕ ትምህርቲ ዝሃቡዎ 21 ስዉኣት ከም ምኽትል መራሕ ራብዓይቲ ክፍሊ ዓብደላ ባረን ተጋዳላይ ጃብር ዖካን ተሰዊኦም ። ካብ ጸላኢ ካብ 80 ዘይውሕዱ ተቀቲሎም ። ጉዕዞኦም ድማ ተጎናድቡ ይኹን እምበር ድሒሩ ካልእ ግዜ ናብ ክፍሎም ክበጽሑ ክኢሎም ።
ብዛዕባ ሳልሰይቲ ክፍሊ ዘካየደቶ ውግኣት ዕሌታቱን ውግኣት ዝተኻየደሉ ቦታታትን ምስ ሓተትኩዎ ፣ ካብ ንእሽቶ ሰነዳቱ ዘቀምጠላ መቀመጢ መጻሕፍቲ ፣ ከምቲ ገለ ናይዚ እዋን ደባትር ክትርኢዮ በለጭለጭ ዝብል ክትንከፍ ከሎ ድማ ወረቃቅቱ ዝበታተን ዘይኮነስ ከምቶም ኣብኡ ኣስማቶም ዝተመዝገበ ጀጋኑ ስዉኣትን ዉጉኣትን ፣ ጽኑዕ ፣ ተሪር ሮጊድ ገበር ዘሎዎ መዝገብ ስዉኣትን ዉጉኣትን ኣውጸኤ ። ሓሚድ ብሰንኪ እቲ ዝነበሮም ኩነታት ጉድሌታት እኳ እንተዘይተሳእኖ ሓደ ካብቶም ዕለታዊ ተረኽቦታት ዘመዝግቡ ዝነበሩ ባእታታት እዩ ። እዚ ደብተር ብዙሕ ቅድሚ ሕጂ ኣብ መዛግብቲ ናይ ጀብሃ ዘይሰፈረ ነገራት ዝሓዘለ ስሌ ዝነበረ ኣገዳሲ መወከሲ ኮይኑና እዩ ። ብተወሳኺ ከም መሪሕነት ሳልሰይቲ ክፍሊ ብዛዕባ ዝካየድ ዝነበረ ውግኣት ፣ ስዉኣት ፣ ካብ ጸላኢ ዝስለብ ነገራትን ወዘተ ፣ ጸብጻባት ናብ ሰውራዊት መሪሕነት ትጽሕፉዶ ነርኩም ኢለ ምስ ሓተትኩዎ ፣ እወ ጸብጻብ ነመሓላልፍ ነርና ፣ ነገር ግን ምስታ ቀንዲ መደበራ ከሰላ መሬት ሱዳን ዝነበረት ሰውራዊት መሪሕነት ዝነበረና ናይ ቦታ ርሕቀትን ኣብቲ ስእነት ቁልጡፍ መራኸቢ ናውትን ፣ ኣብ ተለኣኣኽቲ ወይ ተጋደልቲ ንሙርኰስ ስሌ ዝነበርና መልእኽትታት ይደናጐ ነሩ ። መገድታት እውን ሓደገኛ ዘይየተኣማምን ነበረ ። ገለ እዋናት ብፍላይ ካብ ወገናት ባርካ ምስ ራሓቅና እቲ ምልእኣኽ ገሊኡ ካብ ክልተ ሶሙን ንላዕሊ ይወስድ ነሩ ዝብል መልሲ ሂቡኒ ።
ገለ ካብቲ ሳልሰይቲ ክፍሊ ኣብ ከብዲ ክፍሊ ናታ ቅድሚ ምብጻሓ ዘካየደቶ ውግኣት ኣብ መዝገቡ ተወክሱ ክጠቅስ ከሎ ፣-
- 19/9/1965 – ውግእ ማይ ላም፣ እዛ ዕለት ሓላፊ ሕክምና ሳልሰይቲ ክፍሊን ሰለስተ ካብ ህዝብን ዝተሰወኡላ ሓደ ድማ ዝተማረኸላ ዕለት እያ ። ስዉእ ሶሎሙን ኣብዚ ውግእ ጋንታኡ መሪሑ ተሳቲፉ ። ስዉእ ሶሎሙን ከምቲ ኣቀድሙ ዝተጠቅሰ ሓደ ካብቶም ቀዳሞት መራሕቲ ጋንታት ሳልሰይቲ ክፍሊ እዩ ነሩ ። ጸላኢ ዓብይ ቁጽሪ ምዉታትትን ቁሱላትን ነሩዎ ይብል ።
ሓላፊ ሕክምና ሳልሰይቲ ክፍሊ ምስ ተሰወኤ ድማ መተካእታኡ ዶክቶር ስራጅ ዑመርዲን ተመዲቡ ።
- 9/10/1965 – ኣብ ለይቶ ካብ ንጎሆ ክሳብ ጻሓይ ዓራርቦ ዝቀጸለ ውግእ ተኻይዱ ። ካብ ጸላኢ ካብ 53 – 58 ዝኾኑ ወታሃደራት ተቀቲሎም ።
- ብዕለት 31/10/1965 – ኣብ ደራቡሽ ደምበላስ ፣ ሰለስተ ጋንታታትን ሓንቲ ጋንታ ፊዳኢይንን ዝተኻፈሉዎ ምስ ህዝቢ ኣኼባ እንዳተኻየደ ዝተገብረ ውግእ ነሩ ። ኣብዚ ውግእ እቲ ፍሉጥ መራሒ ሰራዊት ጸላኢ ተኽሌ ወይኒ ተቀቲሉ ።
- 23/11/1965 – ኣብ ዓድሸኽ ኣብ ዝተገብረ ውግእ እቲ ዉሩይ መራሕ ማለሽያ ናይ ጸላኢ ተኽለንኪኤልን ሓደ ኮሎኔል ካብ ጦርሰራዊትን ሞይቶም። ካብ ጸላኢ ብሓፈሻ 64 ተቀቲሎም ። ንሕና 7 ስዉኣትን 2 ዉጉኣትን ነሩና ። ምኽትል መራሕ ሳልሰይቲ ክፍሊ ሓሚድ ጀምዕ ሁማድ ድማ ሓደ ካብቶም ብጅግንነት ዝተሰወኡ እዩ ።
ቦታኡ ድማ ብተጋዳላይ እብራሂም ሳምራ ተተክኡ ።
- 25/11/1965 – ውግእ ዖብለት ካብ ጸላኢ ብዙሓት ሞይቶም ። ሓይሊ ጸላኢ ጦር ሰራዊት ፣ ፖሊስን ባንዳን ( ማለሽያ) ዘጠቃለለ ነሩ ።ካብ ቀዳመይቲ ክፍሊ ፣ጋንታ ሓጅ ሙሳን ጋንታ ዱንጉስ ኣራይን ኣብቲ ውግእ ምሳና ተኻፊለን ።
- 22/12/1965 – ማት ጎበ ኣብ ዝተባህለ ቦታ ደምበላስ ሓንቲ ጋንታ ካብ ሰራዊትና ምስ ጸላኢ ገጢማ ካብ ጸላኢ 13 ተቀቲሎም ።
- 3/1/1966 – ኣብ ኮሮኮን ጸላኢ 18 ወታሃደራት ከሲሩ ። ካብ ህዝቢ 4 ተሰዊኦም ።
- 17/1/1966 – ኣብ መገዲ ባረንቱ ኣቁርደት ሓይልታትና ኣድብየን ጸኒሐን ንኣቁርዳት ዝጓዓዝ ዝነበረ ሰራዊት ጸላኢ ኣጥቅዔን ዓብይ ክሳራ ኣውረዳሉ ፣ ብወገና ሓደ ዉጉእ ጥራሕ ነሩና ።
- 22/2/1966 – ኣብ ዓድ ሸኽ ካልኣይ ውግእ ተኻይዱ ጸላኢ 32 ሙዉታትን ብዙሓት ቁሱላትን ነሩዎ ። ዝተፈላለየ ብረት ተሰሊቡ ። ኣብዚ ውግእ ጋንታ ሓጅ ሙሳ ካብ ቀዳመይቲ ክፍሊ ምሳና ተኻፊላ ። ብወገና 4 ስዉኣትን 2 ዉጉኣትን ነሩና ።
ከምዚ ዝኣምሰለ ውግእት ኣብቲ ጸላኢ ዝቆጻጸሮ ዝነበረ ፣ ኣፍደገ መሬት ከበሳ ስሌ ዝተኻየደ ንህንደዳ ጸላኢ ኣበርዕኑ ዓብይ ክሳራ ዘውረደሉ ውግኣት ስሌ ዝነበረ ፣ ኣብ ልዕሊ ህዝቢ ዓብይ ጽልዋ ኣሕድሩ ። ብፍላይ ድማ ጸላኢ ኣብ ከበሳ ሞንጎ ህዝቢ ዝነዝሖ ዝነበረ ኣደናጋሪ ነፍሕታት ተቃሊዑ ። ህዝቢ ካብ ዝተፈላለየ ክፍሊታት ኤርትራ ዝተኣኻኸቡ ተጋደልቲ ፣ንምሳሌ ሓደ ካብቶም ቀዳሞት መራሕቲ ሳልሰይቲ ክፍሊ ዝነበረ ከም ባዓል ባሻይ ገረዝጊሄርን ካልኦትን ኣብ ሞንጎ ሰልፊታት ሰራዊት ሓርነት ብዓይኑ ስሌ ዝራኣየ ፣ እዞም ተጋደልቲ ዕላማኦም ሃይማኖት ከምዘይኮነ ፣ ጥራሕ ኣስላም እውን ከምዘይኮኑ ክበርሃሉ ጀመረ ። እዚ እቲ ሰራዊት ሳልሰይቲ ክፍሊ፣ ኣብ ሞንጎ ዝሓቆፎ ህዝቢ ባርካ ላዓል ኮይኑ ምስ ጸላኢ ቀጻሊ ምርጻም ዘካይደሉ ዝነበረ ግዜ እዩ። ህዝቢ ባርካ ላዓል ሽም መራሕ ሳልሰይቲ ክፍሊ ዓብዱልካሪም ኣሕመድ እንዳልዓለ ደርፊታት ግጥምን ዘስማዓሉ ዝነበረ እዋን እዩ ። ኣብቲ ግዜ ድማ ደረፍትን ገጠምትን ካብ ህዝብና ኣብ ዝተፈላለየ ክፍሊታት ኤርትራ ብሓፈሻ ፣ ብፍላይ ድማ ኣብ ካልኣይቲ ክፍሊ ንጅግንነትን መስዋእትን ሰራዊት ሓርነት እንዳኣልዓሉ ይደርፉ ነሮም ።
ኣብቲ ዝካየድ ዝነበረ ውግኣትን ከቢድ መጥቃዕትታን ዓወት ኣብ ጎንና እኳ እንተነበረ ፣ ኣብ ገሊኡ እዋናት ብሰንኪ ጉድለት ጠያይት ይኹን ካልእ ኣገዳሲ ወታሃደራዊ ዕጥቅታት ንድሕሪት ክንምለስ ንግደድ ነርና ። ጠያይትን ብረትን ክመጽእ ከሎ ድማ ካብ ኣሃዱታትና ብረት ኣውርድና ተሰክሞምዎ ክመጹ ንወገናት ሳሕል ንሰዶም ነርና ። ኣብቲ ግዜ ጸላኢ ከይየጥዓካ ወታሃደራዊ ንብረትካ ንምጉዓዝ መጽዓኛ ክትጥቀም ትፈርሃሉ እዋን እውን ነሩ ። ነፍስ ወከፍ ክፍሊ ድማ ናታ ንብረት ናይ ምምጻእ ሓላፍነት ባዕላ ትስከም ነራ ። መሬት ሳልሰይቲ ክፍሊ ድሕሪ ምብጻሕና እውን እንተኾነ ዉሱን ቁጽሪ ኣሃዱታትና ብረት ንምምጻእ ይኹን ድሕረ ግንባርና ንምሕላው ብማለት ፣ ንባርካ ላዓል ኣይለቀቃን ።
ምስዚ ኣተሃላለዋ እዚ ጎኒ ንጎኒ ብመገዲ ካልእይቲ ክፍሊ ናብ ሳልሰይቲ ክፍሊ ናይ ምእታዊ መደብ ታሓንጽጹ ነሩ ። ብኡ መሰረት ድማ ኣሃዱታትና ብመገዲ መሬት ማሪያን መንሳዕን ንሳምሃር ብሙውራድ ናብ ሳልሰይቲ ክፍሊ ብምብራቃዊ ገማግም ባሕሪ ኣከለጉዛይ ብወርሒ 7/1966 ኣተዋ ። ንሳልሰይቲ ክፍሊ ገጽና ምስ ተበገስና ድማ እቲ ድሕሪ መስዋእቲ ተጋዳላይ ሓሚድ ጀምዕ ከም ምኽትል መራሕ ሳልሰይቲ ክፍሊ ተመዲቡ ዝነበረ ባእታ ምኽንያት ኣቅርቡ ካብ ሓላፍነቱ ስሌ ዝወረደ ፣ ኣነ ናይ ምኽትልነት ሓላፍነት ተሰክመ ነረ ።
ኣብ ጉዕዞና ጽርጊያ ባጽዕ ኣስመራ ድሕሪ ሙቅራጽና መጀመሪያ ምስ ጸላኢ ዝገጠምና ኣብ እምባትኑጋ ( ዓጋምቡሳ ) ዕለት 24/7/1966 ነሩ ። ሓይሊ ጸላኢ በቲ ገባር ዝባሃል ዉሩይ መራሒ ዝምራሕ ጦር ሰራዊትን ኮማንዶስን እዩ ነሩ ። ንጸላኢ ሴፍ ዘይይብል ክሳራ ወሪዱዎ ፣ ገባር ተወግኡ ሓይሊታቶም ክስሕቡ ድማ ተገድዶም ። ድሕሪዚ ሓይልታትና ብቀጥታ ደቡባዊ ምዕራብ ገጹ ኣምሪሑ ኡምለ ( ዲዖት ) በጽሑ ፣ ኣብኡ ድማ ብዕለት 5/8/1966 ውግእ ገጥምና ኣብዚ ውግእ ፣ ሓደ ካብ ወጻኢ ሃገር ስድራኡ ክርኢ ኣብ ዓዱ ዝመጸ ሙሓመድ ኢብራሂም ማስሪ ዝባሃል ተማሃራይ ተሰዊኡ ። ሰራዊትና ጉዕዞኡ ንቆሓይቶ ገጹ ኣምሪሑ ኣብ ከባቢ ከተማ ዓዲቀይሕ ምስቲ ንሰውራ ክሃሪም ተሃንድዱ ዝመጸ ብዑመር ሙሓመድ ዝባሃል ዉሩይ መራሕ ሓይሊ ጸላኢ ብዕለት 6/8/1966 ውግእ ተኻይዱ ። ዑመር ሙሓመድ ኣብዛ ውግእ ተቀቲሉ ፣ ካባና እውን ሓደ ዑመር ሙሓመድ ዝባሃል ተጋዳላይ ወዲ ምላድ ማንታ ተሰዊኡ ሰለስተ ድማ ተወግኦም ። ምስ ምንቅስቃሳትና ኣብዚ ክፍሊ ዝተተሓሓዘ ቀጻሊ ውግኣት ድማ ይካየድ ነሩ ገለ ካብኡ ፦
- ብዕለት 3/10/1966 ኣብ ዓሳ ዋሊ ኣብ ዓጋምቡሳ ውግእ ተኻይዱ ጸላኢ ብርቱዕ ክሳራ ነሩዎ ፣ ብወገና 1 ስዉእን 2 ዉጉኣትን ነሮም ።
- ምስ ምጅማር ሓድሽ ዓመት ድማ ብዕለት 21/1/1967 እታ መስተንክር ዝኾነት ንጸላኢ ዘስደመመት ታሪኻዊት ውግእ ዳንደር ተኻይዳ ። ነዚ ናይ ምክልኻል ውግእ ዘካየዱ ናይ ሳልሰይቲ ክፍሊ ምሩጻት ጀጋኑ ተጋደልቲ 15 ጥራሕ ነሮም ። ኣብዚ ጅግንነታዊ ውግእ ጸላኢ ሓደ ዓብይ ወታሃደራዊ መራሒ ዘሎዎም ካብ 120 ዘይዉሕዱ ምውታትን ዉጉኣትን ነሩዎ ። ብወገንና ድማ ክልተ ተሰዊኦም ። ንሳቶም ድማ ስዉእ ጅግና ሙሓመድ ብርሃን ነጋሽ ( ወዲ ነጋሽ ) ናይ ሳልሰይቲ ክፍሊ ገንዘባዊ ሓላፊን ሓደ ካብቶም ዉሩያት ፊዳኢዪን ሳልሰይቲ ክፍሊ ጣሃ ማሕሙድን ነሮም ። እዞም ምሩጻት ዉሑዳት ጀጋኑ ሳልሰይቲ ክፍሊ ምስቲ ብብዝሒ ሰብን ዕጥቅን ዘይነጻጸር ሓይሊ ጸላኢ ዘካየዱዎ ውግእ ንጸላኢ ዘርዓደ ፣ ነቲ ኣብ መዓሙቅ ቦታኡ ሶሊኹ ዝኣተወ ሓይሊ ሰውራ ዝናዓቅ ከምዘይኮነ ዘፍለጠ ፣ ንህዝብና ድማ ኣብ መላእ ኤርትራ ዓብይ ፍናን ዝሃበ ነጥቢ መቀይሮ እዩ ነሩ ።
ድሕሪ መስዋእቲ ወዲ ነጋሽ ቦታኡ ብተጋዳላይ ሱለይማን ዲኒ ኣቡባካር ተተክኡ ።
- 24/1/1967 – ጥቃ ዓዲ ቆሓይን ብርቱዕ ውግእ ተካይዱ ጸላኢ ክሳርኡ ላዕሊ ነሩ ።
- ብ 13/2/1967 – ኣብ ሃዛሞ ንጸላኢ ዘሕምም መጥቃዕቲ ወሪዱዎ ።
- 24/2/1967 – ጸላኢ ብዙሕ ከሲሩ ፣ ብወገና 4 ተሰውኦም ።
- ወርሒ 3/1967 – ኣብ ዓዲ መፋልስ (ስራየ) ሓይሊታትና ኣብ ዝነበራሉ ቦታ ትዝምቢ ዝነበረት ነፋሪት ጸላኢ ብተጋደልትና ተሃሪማ ወዲቃ ።
- 19/4/1967 – ኣብ ዓዲ ላምዛይ ( ደምበላስ ) ካብ ጸላኢ 17 ተቀቲሎም ካባና 2 ተጋደልቲ ተሰዊኦም ።
- 27/4/1967 – ኣብ ልዕሊ መደበር ኳዓቲት ለይቲ መጥቃዕቲ ተኻይዱ ሓይሊታትና ተቆጻጽሮምዎ ፣ 24 ብሬት ተሰሊቡ ። ካባና ሓደ ተሰውኡ ።
- 5/5/1967 – ኣብ ኣግዶብርሃን ንሓይሊታትና ንምጥቃዕ ዝመጸ ሓይሊ ጸላኢ ዓብይ ክሳራ ወሪዱዎ ። ብወገና 6 ተሰዊኦም ።
- 8/5/1967 – ኣብ ዓዲ ፋዱል ደምበላስ ፣ ካብ ጸላኢ 58 ተቀቲሎም ንሕና ሓደ ስዉእ ነሩና ።
- 13/5/1967 – ኣብ ዓዲ መፋልስ ኣብ ልዕሊ ጸላኢ ብርቱዕ ክሳራ ወሪዱ ብወገና ሓደ ስዉእ ነሩና ።
- 12/6/1967 – ለይቲ ኣሃዱታት ፊዳኢዩን ኣብ ልዕሊ ሓይሊታት ጸላኢ ( ጦር ሰራዊትን ኮማንዶስ ) ኣብ ዓዲ ቀይሕ መጥቃዕቲ ኣካይደን ዘይተወሰነ ክሳራ ኣውርዶሙሉ ።
- 4/7/1967 – ውግእ ማይ ጻዕዳ ጸላኢ ሰፍ ዘይይብል ክሳራ ወሪዱዎ ። ብወገና 2 ስዉኣትን 4 ዉጉኣትን ነሩና ።
- 27/7/1967 – ኣብ ቆሓይን ጸላኢ ብሕሱም ተጠቂዑ ። ንሕና 3 ስዉኣት 1 ዉጉእ 1 ሙሩኽ ነሩና ።
- 29/7/1967 – ኣብ ባራት ዳጋ ከባቢ ደብረ ብዜን ዝተኻየደ ውግእ ፣ ጸላኢ ብዙሓት ምዉታትን ዉጉኣትን ነሩዎ ብወገና ሓደ ካብቶም ዉሩያት መራሕቲ ሳልሰይቲ ክፍሊን ቀዳሞት ተጋደልቲ ሰራዊት ሓርነትን ኻሊፋ (ኣባስበር) ዝተሰወኣላ ዕለት እያ ።
- 29/10/1967 – ውግእ ኣስራው ዳጋ ጸላኢ 70 ምዉታትን ቁሱላትን ነሩዎ ክልተ ድማ ተሰዊኦሙና ።
- መወዳእታ ወርሒ 11/1967 – ኣብ ሩባ ያንጉስ ኣብ ሰምሃር ኣብ ልዕሊ ብረት ንምምጻእ ይንቀሳቅሳ ዝነበራ ኣሃዱታትና፣ ጸላኢ ናይ ነፈርቲ መጥቃዕቲ ፈቲኑ ሓንቲ ነፋሪት ተሃሪማ ተባሪዓ።
- 2/12/1967 – ውግእ ምስ ጸላኢ ኣብ ሾጎልጎል ባርካ ካብ ጸላኢ 70 ዝኾኑ ተቀቲሎም ብዙሓት ቆስሎም ። ኣባና ዝኾነ ክሳራ ኣይነበረን።
- 5/12/1967 – ኣብ ኣለቡ ባርካ ህዝቢ ንምብስባስ ናብ ካልኣይቲ ክፍሊ ገጹ ዝንቀሳቀስ ዝነበረ ሓይሊ ጸላኢ ብርቱዕ ክሳራ ወሪዱዎ ካባና 1 ዉጉእ ።
- 8/12/1967 – ኣብ ዳራቡሽ እቲ ግኑን መራሒ ኮማንዶስ ገብረንጉስ ዝተቀትለላ ውግእ ኢያ፣ ጸላኢ ብዓሰርተታት ዝቁጸሩ ምዉታትን ቁሱላትን ነሩዎ ፣ሓደ ብሬንን ብዙሕ ፎክስ ብሬትን ተሰሊቡ ።
- 19/12/1967 – ኣብ ዓዲ ቀልቀል ካብ ጸላኢ 3 ተቀቲሎም 4 ተወጊኦም ።
ይቅጽል
Short URL: http://english.farajat.net/?p=10412


text:
ሚሊዮናት ኣሜሪካዊያን ምሉእ ዘይጉዱል ምግቢ ብምስንዳእ ዝሓለፈ ሰሙን ንዝተኸበረ ማዕልቲ ምስጋና Thanksgiving ከኽብሩ ከለው ካብቲ ዝሰናዳእ ምግቢ ማዕረ ክንደይ ዝኸውን ከምዝጉሓፍ ግን ብዙሕ ኣየቕልበሉን።ኣብ ዩናይትድ ስቴትስ በብዓመቱ ካብ 30 ክሳብ 40 ሚእታዊ ዝኸውን ምግቢ ይጉሓፍ።እቲ ኣሃዝ ኣብ መብዛሕቲአን ሃብታም ሃገራት እውን ተመሳሳሊ እዩ።
ናይ ሕቡራት መንግስታት ትካል ምግብን ሕርሻን ኣብ ዓለም በብዓመቱ ልዕሊ ሓደ ቢሊዮን ቶን ምግቢ ከምዝባኽን ይሕብር።ሃብታም ሃገራት ምግቢ ኣብ ምብኻን ዝዓበየ ጊደ እንተሃለወን እውን ኣብ ድኻ ሃገራት ዝጠፍእ እውን ብዙሕ እዩ።እዚ ኹሉ ምግቢ እናጠፍአ ግን ሓደ ቢሊዮን ዝግመት ህዝቢ ብትሑት ኣመጋግባ ይሳቐ።ኣማእቲ ሚሊዮናት ድማ በብዕለቱ እናጠመዩ ይህርሱ።
ዳኒየል ኒየርንበርግ ኣብ ጉዳያት ምግቢ ዝሰርሕ Food Tank ንዝተብሃለ ትካል ቲንክ ታንክ ካብ ዝመስረታ ሓንትን ናይቲ ትካል ፕሬዝዳንትን እየን።ብዛዕባ ናይ ምግቢ ስርዓት ክንዛረብ ከለና እንርስዖ ነገር ኣሎ ምስ በላ ንሰን ‘’ኣብ ዓለም ብዙሓት ሰባት፣ካብ ሸሞንተ ሰባት ሓደ፣ብጥምየት ይጥቅዑ።1.5 ቢልዮን ሰባት ግን ብበዝሒ ኣመጋግባ ዝረጎዱ ሰባት ኣለው’’ኢለን።እቲ ካብ ልክዕ ንላዕሊ ዝጠፍእ ምግቢ ኣብ ከባቢ፣ኣብ ውሕስነት ምግብን ኣብ ካልኦት ብርክት ዝበሉ መዳያትን ሳዕቤን ኣለዎ ኢለን ብምውሳኽ።
ኣብ ምምዕባል ኣብዝርከባ ሃገራት መብዛሕቲኡ ዝባኽን እኽሊ ብምኽንያት ትሑት መሰረት ልምዓት እዩ ይብላ ነይረንበርግ።እኽሊ ኣብ እዋኑ ናብ ዕዳጋ ንኸይበፅሕ ዝኽልክል ሕማቕ መንገዲ፣ብቑዕ መዋህለሊ እኽሊ ዘይምህላው ምጥቃስ ይክኣል።ካብዚ ብተወሳኺ ይብላ ንሰን ካብ ዓቐን ንላዕሊ ምግቢ ብምዕዳግ፣ኣብ መዐሸጊ ምግቢ ንዝፅሓፍ ምሕላፍ መብልዕን መሸጢን ግዜ ዝተጋገየ ኣተረጓጉማ ብምሃብ ብዙሕ መጠን ዘለዎ ምግቢ ቶሎ ከምዝጉሓፍ ነይረበርግ ይገልፃ።
መራሕቲ ዓለምን ኣውፃእቲ ፖሊስን ደሕንነት ምግቢ ንምምሕያሽ ትርጉም ዘለዎም ስጉምትታት ክወስዱ ምስ ፀውዓ በብዓመቱ ይጠፍእ ዘሎ እኽሊ ዘርእዮ ሓቂ እንተሃሊዩ ንዓለም ዝምግብ እኹል እኽሊ ምህላው እዩ ኢለን ነይረንበርግ።
ቅድሚ ሓደ ዓመትን ፈረቓን ዋና ፀሓፊ ሕቡራት መንግስታት ባን ኪ-ሙን ኩሉ ሰብ ምግቢ ናይ ምርካብ መሰል ንኽህልዎ ዝጭርሕ Zero Hunger Challenge ዝተብሃለ ወፍሪ ኣዊጆም እዮም።እቲ ወፍሪ ሓሙሽተ ሸቶታት ዝሓዘ እዩ።ዓመት ካብ ዓመት እኹል ምግቢ ምርካብ፣ብጥምየት ዝማስን ትሕቲ ክልተ ዓመት ህፃን ናብ ባዶ ምውራድ፣ዘላቒ ናይ ምግቢ ስርዓት፣ናይ ኣናእሽቱ ሓረስቶት ኣፈራይነትን እቶትን ብምእቲ ፐርሰንት ምዕባይን ዝባኽን ምግቢ ናብ ዜሮ ምውራድን ዝብሉ እዮም።


text:
ዑቕብ ሕቶ ምስገበርኩም ከም ስደተኛ ኢኹም ተቐቢልኩም ከምኡ'ውን ዝስዕብ ሽም ጽንሓት ኣለኩም፥ ሕግታት § 18a AufenthG; § 22 መስመር 1 AufenthG; § 23 ዓንቀጽ 1 AufenthG; § 23a AufenthG; § 24 AufenthG; § 25 ዓንቀጽ 3 AufenthG; § 25 ዓንቀጽ 4፣ መስመር 1 AufenthG; § 25 ዓን. 4፣ መስመር 2 AufenthG; § 25 ዓንቀጽ 4a AufenthG; § 25 ዓንቀጽ 4b AufenthG; § 25 ዓንቀጽ 5 AufenthG; § 25a ዓንቀጽ 1 AufenthG; § 25a ዓንቀጽ 2፣ መስመር 1 AufenthG; § 25 ዓንቀጽ 2፣ መስመር 2 AufenthG። ሽዑ ኣብ ጀርመን ዘይጽግዕተኛታ ክትኮኑ ትኽእሉ። ኣብዚ ድማ እንታይ ዓይነት ክእለታት ክህልወኩም ከምዘለዎ። ብድሕሪኡ ሕበሬታታት ክትቕበሉ ኢኹም፣ ካብ ሓሳብኩም ሓቂ ትካል ንክኸውን እንታይ ክትገብሩ ከምዘሎኩም። ሰለስተ ኣገደስቲ ሕቶታት ከጸሪ ኣለዎ፥
- እንታይ እፍቐድ?
ሓበሬታታት ብዛዕባ ስሩዓት ሞያታት ክትረኽቡ ኢኹም። ንስሩዓት ሞያታት ድማ ግድን ሞያዊ ክእለታት የድልየኩም ኣብ ሞያ ምእንቲ ዘይጽግዕተኛ ክትኮኑ። ኣብ ዘይስሩዓት ሞያታት እቲ ፍቓድ ይቀልል እዩ ክትፈልጡ ኢኹም ሓሳብ ቢዝነዝኩም ኣብ ጀርመን ኣብ መንጎ'ቶም ንግዳውያን ሞያታት ወይ ከኣ ኣብ መንጎ'ቶም ነጻ ሞያታት ከምዝኾነ። ንክልቲኦም ከኣ ዝተፈላለዩ መልስታት ኣለው። ብዝተረፈ ከነፈልጠኩም ኢና ብዛዕባ ዘይሓቂርእሰ-ምምሕዳር፣ እዚ ኣብ ጀርመን ክልኩል እዩ።
- እንታይ የድልየኒ?
ክንሕብረኩም ኢና ኣየናይ ሽም ጽንሓት ኣብ ጀርመን ከምዘድልየኩም፣ ሓደ ትካል ምእንቲ ክትምስርቱ። ኣየኖት ፍቓዳትን ሰነዳትን ከምዘድልየኩም ውን ክትፈልጡ ኢኹም ከምኡ'ውን ኣበየናይ ቦታታት ን ምዝጋበ ርእሰ-ሓደርኩም ክትከዱ ከምዘለኩም። ከምኡ'ውን ንኡስ ዓውዲ ኣሎ „መደብ ቢዝነዝ“፣ ኣብ ኩሎም ስጉማት መደብ ትካልኩም ዝመርሓኩም እዩ።
- ድሓር ከ እንታይ ይመጽእ?
ኩሎም ኣድለይቲ ፍቓዳት ከምኡ'ውን ሓደ መደብ ቢዝነዝ እንተዘለኩም ንምስራሕ ሓሳብኩም ቢዝነዝ ብዙሕ ነገራት ጌና ኣገደስቲ እዮም። ኣብዚ ሓበሬታታት ብዛዕባ ኣገደስቲ ኢንሹራንሳት ክትረኽቡ ኢኹም ብዛዕባ ርክብ ምስ ሰራሕተኛታት ከምኡ'ውን ብዛዕባ መትከላት ሽመታ። ኣብቲ ምጽብጻብ እንታይ ኣገዳሲ ከምዝኾነ ከምኡ'ውን ኣየኖት ግዴታታት ሕድገት ቀረጽ ከምዘለው ክትፈልጡ ኢኹም።


text:
ኣብ መወዳእታ ህዝቢ ነቶም ዝገፍዕዎ ጥራይ ዘይኮነ ነቶም ምስቶም ዝገፍዕዎ ደው ዝበሉን ነቶም እንዳተገፍዐ ብስቕታ ዝረኣዩን ውን ብታሪኽ ክሓትት እዩ!
ሎሚ ኣብ ኤርትራ ኣዚዮም ውሕዳት ገዲፍካ ኣባላ ዘይተኣስራ፥ ወይ ዘይተገፍዓ ወይ ውን ዘይተቐትላ ብሳዕቤኑ ድማ ኣብ ስቓይ ዘየላ ስድራ የላን። ኣቦኦም ዝሰኣኑ ሕንጫላት ቆልዑ፥ ሰብኣያ ዝጠፍኣ መርዓት፥ ጓላ ዝተሓየረታ ኣደ፥ ወዱ ተኸትኪቱ ዝሰንከሎ ኣቦ፥ ሓፍቶም ኣብ ሲናይ ዝተዓመጸቶም ኣሕዋት፥ ኣብ ኮንተይነር ዝበለየ ኣገልግሎት ውላድ፥ እቲ ዝርዝራት ነዊሕ እዩ። ህዝቢ ኤርትራ ሎሚ ሰለስተ ወለዶታት ኣብ ዘላገበ ዘመነ-ዓዛብ እዩ ዝነብር ዘሎ። ክንዲዝኾነ ኣዴታት ንግሆ ተሲአን ዘመን ክርህዉ እዝግዮ ክብላ፥ ኣቦታት በጃ ደቆም ክስጥሑ ክጽዕሩ፥ መንእሰያት መዓልበኦም ከይፈለጡ ናብ ምድረ ሳሃራን ወሓጥቲ ቀላያትን ክነፍጹ ሕጻናት ከይተረፉ ዝሓሸት ጽባሕ ከናድዩ ናብ ስግር ክግዕዙ ይረኣዩ ኣለዉ። በዚ ስቓይ ኩሉ ሰብ ተሳቕዩ ኣሎ። ብዘይካ ውሑዳት።
ይኹን ግን ኣብዚ እዋንዚ’ውን ከይተረፈ ንህግደፍ ዝድግፉ የለዉን ማለት ኣይኮነን። ስለምንታዮም ግን ገለ ወገናት እዚ ኩሉ ስቓይን መከራን ህዝቢ ኤርትራ ብዓይኖም እንዳረኣዩ ብእዝኖም እንዳሰምዑ ገና ነቲ ጠንቂ ናይዚ ሕሰምን ስቅያትን ኮይኑ ዘሎ ጉጅለ ህግደፍ ዝድግፉ?
ህዝቢ ኣብ ፖለቲካዊ ህይወት ናይ ሃገሩ ክሳተፍ፥ ንዝደለዮ ሰልፊ ውድብ ወይ ምትእኽኻብ ክድግፍ ዘይድረት ዜግነታዊ መሰሉዩ። ኣብዚ መትከል ብሙሙርካስ ድማ ህዝብታት ኣብ መንጎ ዝተፈላልዩ ሰልፍታት ፖለቲካዊ ፕሮግራማተንን ናይ ምሕደራን መስመረንን መዚኑ ንሓደ ሰልፊ ክድግፍ ወይስ ክቃወም ባህርያዊ እዩ። እቲ ዘይባህርያዊ ንቡኩራት ልዕልና ሕጊ፥ ንስቅያት ገዛእ ህዝብኻ፥ ንስደትን ጭንግራሕን ስድራቤታት፥ ንማእሰርቲ ሰለስተ ወለዶታት ምድጋፍ እዩ። እቲ ዘይንቡር ኣብ መንጎ ሓድሕድካ ቃርማ ኮይንካ ኣሕሊፍካ ምውህሃብ፥ ሕልናኻ ንስጋኻ ሸይጥካ ንረብሓኻን ረብሓ ውሑዳትን ልዕሊ ህላወ ሃገርን ዜጋታታትን ምስራዕ እዩ።
ኣብ ኤርትራ ኣብ ውሽጢ ይኹን ኣብ ደገ ዘሎ ህዝቢ ኣብ ልዕሊ ተግባራት ናይቲ ናይ ውሑዳን ጉጅለ ህግደፍ ዘለዎ ጽልኣት ኣብቲ ዝለዓለ ጥርዙ በጺሑ ምህላዉ ኩሎም እቶም መዓልታዊ ተግባራት ዘመልክትዎዮም።
ብዙሓት ሰባት እዚ ኩሉ ግፍዕታት እንዳወረዶ ህዝቢ ስለምንታይ ዘይለዓል ዝብል ግቡእ ሕቶ የልዕሉዮም፥ ይኹን ግን እዚ ሕቶ ኣብ ዝሓቱሉ እዋን ንነብሶም ኣብ ቦታ ናይቲ ብቐዳማይ ደረጃ ግፍዕታት ይጸውር ዘሎ ህዝቢ ከንብርዋ ይግባእ። መለኽቲ ብጸጥታን ፖሊስን ሰለይትን ቀጥቀጥቲን እትመሓደር ብጩቕ ዝበለ ብሞዶሻ ዝጭፍልቕ ስርዓት ብምትእትታው ህዝቢ ኣብ ሹቕሮራ ከምዝነብር እዮም ዝገብሩ። ኪቃወም ንዝፈተነ ነቲ ዝተቓወመ ዝበልዕ ነቲ ዝተረፈ ድማ ኣብነቱ ከይክተል ዘፍግድ ፖሊሳዊ ስለያዊ ስርዓት ምትካል ናይ መለኽቲ ሜላ’ዩ። እዚ ፖሊሳዊ ስርዓት ንብዙሓት ሰባት ናብ ሰለይቲን ኣቀባበልቲን ሓበሬታ ስለዝቕይር ኣብቲ ሕብረተሰብ ዘይምትእምማን ፍርህን ይነግስ።
ካብ 8 ጥቅምቲ 1997 ክሳብ 17 ታሕሳስ 2011 ንኮርያ ዜሳቐየ ናይ ኮርያ ውልቀመላኺ ነበር ኪም ጁን ዘተኣታተዎ ሎሚ መብዛሕቶም ውልቀመለኽቲ እንተላይ ፕረዚደንት ኢሳያስ ዝኽተልዎ ብመቕጻዕቲ ሰለስተ ወለዶታት ዝፍለጥ ሜላ እዩ። ብመሰረት እዚ ገፋዒ ሜላ መለኽቲ ተጻባኢና ንዝበልዎ ሰብ ብቐጥታ ንዕኡ ጥራይ ብምቅጻዕ ዘይኮነ ነቶም ንሱ ዝፈትዎም ወገኑ በዓልቲ ቤቱ ደቁ ወለድቱ ብምቕጻዕ ነቶም ዝተረፉ ከፍግዱ ይፍትኑ።
ኣብ ውሽጢ ዘሎ ህዝቢ፥ ተጋዳላይ፥ ሃገራዊ ኣገልግሎት ናይ ምንባር መሰሎም ውን ስለዝተኾነነ ጽልኦም ዝለዓለዩ። ይኹን ግን ኣብ ኣፍንጫ ናይቲ ጨፍላቒ ስርዓት ዘሎ ህዝቢ እታ ዝነኣሰት ሙቕርምራም ውን እንተጌሩ ወጋሕታ ኣብ ገዝኦም መጺኦም ኣባላት ጸጥታ ክወስድዎ ሙኻኖም፥ ሓንሳብ ተኸይዱ፥ መላሲ ኣብ ዘይብሉ ኮንተይነራትን ትሕተ መሬታትን ተደርብዩ ክበሊ ሙኻኑ፥ ንሱ ከይኣክል ብመሰረት እቲ ብመቕጻዕቲ ሰለስተ ወለዶ ዝፍለጥ ናይ ኮርያ ኣገባብ ደቁ፥ ወለዱ፥ በዓልቲ ቤቱ ውን ክትግረፍ ሙኻና ስለዝፈልጥ ናብራ ከልቢ እንዳነበረ እቲ ህዝቢ ክገብሮ ዝኽእል ነገር ውሑድ ይኾኖ።
ኣብ ውሽጢ ሃገር ዘሎስ ብራዕድን ሹቕሮራን ስለዝነብር ዝገብሮ ነገር የብሉን ኣብ ሃገራት ወጻኢ ዘሎ ደጋፊ ጉጅለ ህግደፍከ ስለምንታይ?
ዝበዝሐ ኣብ ወጻኢ ዝርከብ ካብቲ ኣብ ውሽጢ ዘሎ ህዝቢ ኣነ ይሓይሽ ብምባል ነቲ ድምጺ ስኢኑ ዘሎ ድምጺ ኪኽኖ ኪቃለስ ይጽዕርዩ። ኣብ ኤርትራ ዘሎ ኩነታት ጥቓ ዝኾነ ንቡር ሃገራዊ ስርዓት ዝቐርብ ኣካይዳ ስለዘይብሉ ምድጋፍን ምቅዋምን መንግስቲ ድማ ኣዚዩ ውሑድ እዋን ኣብ ፖለቲካዊ ፕሮግራማትን ፖሊሲታትን ብሙሙርካስ ዝበዝሐ እዋን ድማ ሃገራዊ ብዘይኮነ መለክዒታትን ምኽንያታትን ስለዝኸውን ገለ ወገናት ስለምንታይ ንውልቀምልካውነት ይድግፉ ዝብል ሕቶ ኣብ ንቡራት ሃገራት ብዘሎ ስርዓተ ትንታነ መንግስቲ ንምምላሱ ከቢድ ስለዝኾነ ደገፍ ናይ እዚዮም ውሑዳት ሰባትን ጉጅለታትን ኣብዞም ዝስዕቡ ናይ ኤርትራ ክውንነት ኣእቲኻ ክረኣዩ ዝሓሸዩ።
1 ንታሪኽ ህዝቢ ኤርትራን ዝኸፈሎ መስዋእቲን ካብ ህዝባዊ ግንባር ንህዝባዊ ግንባር ድማ ካብዚ ዘሎ መንግስቲ ተፈልዩ ክረአ የብሉን ዝብሉ ወገን።እዞም ክፋል፥ ‘ ልክዕዩ እቲ ዝተመነናዮ ናጽነት እዚ ንርእዮ ዘሎና ኣይኮነን የግዳስ ምስ ምጥፋእ እቲ መንግስቲ ምብቃዕ ህላወ ኤርትራ ከም ሃገር ከጋጥምዩ ነዚ ዝሰርሑ ጎረባብቲ ሃገራት ኣለዉ፥ ምስ ህላወ ሃገር ምስ ዝፈታተን ጎረቤት ካብ ዝሰርሕ ተቓውሞ እዚ ብዉሑዱ ህላወ ሃገር ዘረጋገጸ ዓማጺ ስርዓት ምምሕያሹ ምጽዓር ይሓይሽ’ ዝብል ሃገራዊ ኣመለኻኽታ ዘለዎም’ዩ። እዚ እምነትዚ ካብ ሓልዮት ዝብገስ ልዕሊ ኩሉ ድማ ሃገር ቀዳምነት ዝሰርዕ እካ እንተኾነ ምርጭኡ ብቐንዱ ኣብ መንጎ ክልተ ግጉያት ኣማራጺታት ስለዘንብር ጌጋ መደምደምታ ይወስድ። ኤርትራ ወይ ህላወ ምስ መላኺ ወይ ምብትታን ብዘይ መላኺ ኣይኮነን ህሉው ዕጫኣ። ኤርትራ ቀጻልነት ህላወኣ ኣረጋጊጻ ህላወ ብቕዋም ዝግዛእ ዴሞክራስያዊ ስርዓት ከተረጋግጽ ዘይትኽእለሉ ምኽንያት የልቦን። እቲ ኣብ ላዕሊ ዝተገልጸ ናይዞም ቅኑዓት ደገፍቲ ገርሀኛ ኣተሓሳስባ ድማ ካብ ክልተ ምኽንያት ዝነቅልዩ ሀ) እቲ ኮነ ኢልካ መላኺን ሃገርን ከምዘይነጻጸሉ ኣሃዱ ጌርካ ንምቕራቦም ዝተደጋገመ ዘመተ ለ) ሻቕሎት ናይ ምብትታን ኤርትራ ድሕሪ ውድቀት ናይቲ መላኺ ጉጅለ። እቲ ቀዳማይ ግጉይ መጎት፥ እዚ ዳሕረዋይ ድማ ከየጋጥም ክጸዓረሉ ዝግባእን ንምውጋዱ ዝከኣልን እዩ። ኤርትራዊ ልዕሊዚ ስግኣይ ዝብርኽ ንቕሓት ዘለዎዩ።
2 ናይ ረብሓ ደገፍቲ
ሓደ ክፋል ናይቶም ደገፍቲ ዝበሃሉ ወገን ኩሉ ነገር ዝፈልጡን እቲ ስርዓት ዝገብሮ ዓመጽ ዝርድኡን ግን ስገኦም ንሕልነኦም ዝበልዐ ንናቶም ውልቃዊ ረብሓ ምስ ህላወ መንግስቲ ኣተኣሳሲሮም ዝርእዩ ሰባት እዮም። እዞም ሰባት ሃይማኖት፥ ዓሌት፥ ከባቢ፥ መሬት፥ መረባዕ፥ ዘመድ በዓል ስልጣን፥ ዝኣመሰሉ ኣምራትዮም መዐቀኒኦም። ከምዚኦም ሰባት ባህሪኦም ልክዕ ከምቶም ኣብ እዋን ደርግ ምስ ኢሰፓ ዝጸንሑ’ሞ ደሓር ኣብ መዓልቲ ናጽነት ቆጽሊ ሽበኻን ስየን ሒዞም ቅድሚቶም ናይ ኣሰመራ ሓፋሽ ውድባት ኣብ ብሎኮ ኣኽርያ ንተጋደልቲ ዝተቐበሉን ልዕሊ ካልኦት ዝዘለሉን እዮም።
3 ዕዉራት ምእዙዛት
እቶም ሳልሳይ ክፋል ሰኣን ኣዛዊሩ ዝርኢ ኣመለኻኽታ ብዕዉር መንገዲ ንሕና ንሱ ዝብሉ እዮም። ሓደ ካብቶም ህግደፍ ምሁራትን መንእሰያትን ዘይፈትወሉ ምክንያት ደገፍቱ ከምዞም ኣብ ላዕሊ ዝተጠቕሱ እታ ዝነኣሰት ናይ ምምርማርን ምሕታትን ዓቕሚ ዘይብሎም ሰዓብቲ ኪኾኑ ስለዝደልዮም’ዩ። ምክንያቱ ምሁራትን መንእሰያትን ስለምንታይ ብከመይ ዝብል ሓታቲ ኣእምሮ ኣለዎም። እዞም ዝተጠቐሱ ግን ዓመጽ ንሕና፥ ንሕና ዓመጽ ዝብል ጭርሖ ክሕዙ ከለዉ ውን እንታይ ኢና ንብል ዘሎና ዝብል ኣእምሮ የብሎምን።
4 ደገፍቲ ዝመስሉ ግን ዕድል ኣብ ዝረኻቡሉ ኣጋጣሚ ብብሕትን ካብ ተቓወምቲ ንላዕሊ ዝምድሩ
ገለ ውሑዳት ሰባት ኣብ ክልቲኡ ወገን ዘለዉ ክመስሉ ዝሕልኑ በቲ ሓደ ወገን ዓዲ ዘብጸሖምን መረባዓቶም ዘሐድሱሉን ኣሎና ዘብል ምንቅስቓስ ዝገብሩ፥ በቲ ካልእ ወገን ድማ ዓዲ በጺሖም ምስመጹ ልዕሊቶም ተቓወምቲ ብዛዕባ ምረት ዓዲን ኣድላይነት ለውጢን ዝዛረቡዮም። እዚኦም ዓይነት ሰባት ድማ ብብዙዙሓት እቶም ዝላዓሉ ሓደገኛታት ሰባት ይግመቱ ።
5 ጅሆ ናይ ውክልና መቕጻዕቲ
ገለ ውን ኣለዉ ካብቲ እቲ ስርዓት ዝኽተሎ መቕጻዕቲ ብውክልና ብምፍራህ ኣብ ወጻኢ እንዳነበሩ ብኽቱር ጥንቃቐ ዝነብሩ። እቲ ስርዓት ወድኻ ተቓዋሚዩ ጋልኪ ደጋፊት ኣይኮነትን፥ ሓውኻ 2 ካብ ሚእቲ ኣይከፈለን ብምባል ኣብ ውሽጢ ሃገር ንዝርከብ መቕርብን ዘመድን ኩሎም መሰረታዊ መሰላት እንተላይ ካብቲ ብዱካን ሕድሪ ዝወሃብ ጨው በርበረ ስለዝሕረሙ ኣብ ውሽጢ ሃገር ዝርከቡ ስድራቤቶም በቲ መቕጻዕቲ ሰለስተ ወለዶታት ዝብል ናይ ኮርያ ሜላ ዝኽተል ስርዓት ከይጉድእዎም ኣብ በይኖምን ብውሽጢ ውሽጥን ኣንጻር ሙኻኖም እንዳኣወጁ ተጠንቂቖም ክነብሩ ይፍትኑ ኣለዉ።
ንምጥቕላል እምበኣር እዞም ኣብዚ እዋን መንእሰያት እንዳጠፍኡ ህጻናት እንዳተስቀዩ ኣዴታት ወላዳት መኻን ኮይነን እንዳዘኽተማ ኣብ ልዕሊ እዚ ስቓይ ዘባጭዉ ጽባሕ ንግሆ ንታሪኽ ክሕተቱ ሙኻኖም ምዝካር ኣገዳሲዩ። ልክዕ እዩ ሎሚ እቶም ዝድግፉ ዝነበሩ ውን እንተኾነ ምስ ውሽጠ-ሕልነኦም ክላዘቡ፥ ስቅያት ወገኖም ክስመዖም፥ ብተግባራቶም ክጠዓሱን ክኽሕሱን ይረኣዩ ኣለዉ። የግዳስ እቶም ተሪፎም ዘለዉ ውሑዳት ውን እንተኾኑ ናብዚ ቅኑዕ መንገዲ ክመጹ ስለዝግባእ ዝኸኣለ ኩሉ ብምትፍናን ዘይኮነ ብምርድዳእን ብምግላጽን ናብ መገዲ የማን ክመልሶም ይግባእ። ናይ ሓሳባት ምፍልላይ ንቡር ስለዝኾነ ከምቲ ኣብ ብዙሓት ሃገራት ዝረአ ስልጡን ናይ ምዝታይ ልምዲ፥ ብሓሳባት እምበር ብሰባት ዘይምዝራብ፥ ወላ ኣብ እዋን ምልውዋጥ ዝተፈላለየ ሓሳባት ምክብባርን ምብህሃልን ምዕዛዝ ክተኣታቶ ዝግባእ ባህሊዩ። ባዕሎም እዞም ኣብ ግጉይ ሸነኽ ናይቲ ሓጹር ዘለዉ ድማ ናብ ደንበ ፍትሒ ናብቲ ዝበዝሐ ክጽንበሩ ይግባእ። ህዝቢ ነቶም ዝገፍዕዎ ጥራይ ዘይኮነ ነቶም ምስቶም ዝገፍዕዎም ደው ዝበሉን ነቶም እንዳተገፍዐ ብስቕታ ዝረኣዩን ውን ብታሪኽ ክሓትት ስለዝኾነ።


text:
ካብ ሰሜን ኣፍሪካ ናብ ኣውሮፓ ልዕሊ 20 ናይ ጀላቡ ጉዕዞታት ዘዋደዱ ኤርትራዊያን ነገድቲ ደቂ ሰባት ኣብ ጣሊያንን ጀርመንን ኣብዝተኻየደ ስርሒት ብፖሊስ ተኣሲሮም።ንስዱዳት ብዘይሕጋዊ ዘስግሩ ዓሰርተ ትማሊ ረቡዕ ኣብ ጣሊያንን ጀርመንን ተታሒዞም ኣለው።ኣብ ዝሓለፈ ሰነ ኣብ ወሰን ማይ ሊቢያ 244 ዝግመቱ ሰባት ንዝቐተለ ሓደገኛ ጉዕዞ መሪሑ ዝተብሃለ ሰብ እውን ይርከቦም።ብመሰረት ጋዜጣ ዘ-ጋርዲያን።
ኣብቲ ስርሒት ዝተትሓዙ ኩሎም 11 ነገድቲ ደቂ ሰባት ኤርትራዊያን እንትኾኑ ካብቶም ዝመርሑ መዓሾ ተስፋማሪያም ዝተብሃለ ኣብ ጀርመን ኣብ ቁፅፅር ፖሊስ ዝወዓለ እዩ።
‘’እዚ ምስ ፖሊስ ጀርመንን ካልኦት ሰበስልጣንን ብምትሕብባር ብፖሊስ ጣሊያን ዝተኻየደ ኣዚዩ ኣገዳሲ ስርሒት እዩ፤ገለ ናይቲ መርበብ ተደለይቲ ሰባት ሒዝናዮም ኣለና’’ኢሎም ነቲ ጉዳይ ዝሓዝዎ ዋና ዓቃቢ ሕጊ ጆቫኒ ሳልቪ።
ነቲ ጉዳይ ዝመርመረ ፖሊስ ካታኒያ ኣብ እዋን እቲ ስርሒት ሸሞንተ ህፃናት ዝርከቡዎም ትሽዓተ ሱማሊያዊያን ምርካቦም ገሊፁ’ሎ።ኣብ ወፃኢ ካብ ዝርከቡ ቤተሰቦን ኽፍሊት ክሳብ ዝበፅሐሎም በቶም ጥርጡራት ኣብ ትሕቲ ህንፃ ተቖሊፎም ዝነበሩ ግዳያት እዮም።
እቶም ናይ ካታኒያን መርመርቲ ትማሊ ረቡዕ ከምዝሓበርዎ እቶም ኣስገርቲ ደቂ ሰባት ኣብ መንጎ ጣሊያን፣ሊቢያ፣ኤርትራን ካልኦት ሃገራት ሰሜን ኣፍሪካን ከምዝንቀሳቐሱ ገሊፆም ኣለው።


text:
ጨንፈር ሚኒስትሪ ጥዕና ዞባ ደቡብ፡ ብጉድለት ጽሬት ከባቢ ዝስዕቡ ሕማማት ንምቊጽጻር፡ ኣብ ዝተፈላለያ ምምሕዳራት ከባቢ ኣስተምህሮታትን ስልጠናታትን ይህብ ኣሎ።
ብመሰረት ሓበሬታ ሓላፊ ኣሃዱ ጥዕና ከባቢ – ኣቶ መሓመድ መሓመድ-ሳልሕ፡ ኣብ ዝሓለፈ ሸሞንተ ዓመታት ኣብ ኩለን ዓድታት ዞባ ደቡብ ዝተኣታተወ ኮም ዝመርሖ ሓባራዊ ክንክን ጥዕናን ጽሬትን ዝተወስደ ተበግሶታትን ዝድለ ውጽኢት ኣይሃበን። ነዚ ድኽመታት’ዚ ንምእላይ እምበኣር መደብ ተታሒዙ ይስራሓሉ ኣሎ።
ከም ኣካል ናይ’ቲ መደብ፡ ኣብ ንኡስ ዞባ መንደፈራ ዝርከባ 47 ዓድታት፡ ከባቢአን ብጽሬት ንምሓዝ ክትግበሩ ብዛዕባ ዘለዎም ሜላታት – ብክኢላታት ሞያዊ ኣስተምህሮ ከምእተዋህበን፡ ኣብ ነፍሲ-ወከፍ ዓዲ ኮሚተ ከምዝቘመትን ገሊጹ።
እቶም ክኢላታት ጥዕና ከባቢ ኣብ ዝሃብዎ ሓበሬታ፡ ማይ-ወለድ ሕማማት ከምኡ’ውን ሕማም ትራኮማ፡ ገለ ካብ’ቶም ብጉድለት ጽሬት ከባቢ ዝመሓላለፉ ስለዝኾኑ፡ ሕብረተሰብ ከባቢኡ ብንጽህና ክሕዝ ተላብዮም።
ኣብ ዞባ ደቡብ፡ ኣብ 222 ዓድታት ኮም ዝመርሖ ሓባራዊ ክንክን ጥዕናን ጽሬትን ተኣታትዩ ከምዝጸንሐ ተፈሊጡ።


text:
ፕረዚደንት በራክ ኦባማ ”ተግባር ጨካናትን ፈራሓትን“ ኢሎም ንዝገለፅዎ መጥቃዕቲ ቦስቶን ማሳቹሰትን፣ብውልቂ ይኹን ብሓባር ዝፈፀሙ ወገናት ክንረኽቦምን ክንፋረዶምን ኢና ኢሎም።
ኣብ ውሽጢ 24 ሰዓታት ክልተ ጊዜ መግለፂ ዝሃቡ እቶም ፕረዚደንት፣ ፈደራላዊ ቢሮ ምርመራ (FBI) ነቲ ግብሪ ሸበራ የፃርዩ‘ሎ ኢሎም።
ፕረዚደንት ኦባማ ወሲኾም፣መስርሕ ምፅራይ‘ቲ መጥቃዕቲ ገና ኣብ መባእታዊ ብርኪ ምኻኑ ጠቂሶም።
”እቲ ድሮ ዝበፅሓናዮ መደምደምታ፣ነቲ መጥቃዕቲ መን‘ዩ ፈፃሚኡ ስለምንታይ? ዝብል ሕቶ ዘይተመለሰ ምኻኑ‘ዩ።ኣቀዲሙ ዝተዋደደ ድዩ? ብጉጅለ ግብረ-ሸበራ ናይ ወፃኢ ወይ ናይ ውሽጢ ሃገር? ዝብሉ ሕቶታት ኣይተመለሱን ዘለው።ኩሉ ነገር ንምንፃር ጊዜ የድልይ‘ዩ።ግን ክንፈልጥ ኢና።ንዜጋታትና መን ከምዝጎድአ ክንፈልጥን ናብ ፍርዲ ክነቅርብን ኢና” ኢሎም።
ህዝቢ ኣሜሪካ ንራዕዲ ኣይንብርከኽን ዝበሉ እቶም ፕረዚደንት፣ኣብ ፅባሕ እቲ መጥቃዕቲ፣ዓለም ተግባራት ጅግንነት፣ሕያውነት፣ልግሲን ፍቅሪን ናብ ግዳያት እናወሓዘ ከሎ ተዓዚቡ እዩ ኢሎም።
”መን ምኻና ክትፈልጡ እንተደሊኹም፣መንነት ኣሜሪካ ክትፈልጡ ፣ ንክፍኣት ከመይ ከምንምልሰሉ እንተደሊኹም፣ተገደስቲ፣ኣፍቀርቲን ዘይፈርሁን ምኻኖም ትርድኡ” ይብሉ ንሶም።
ኣብ ቦስቶን ዝተፈፀመ ጥቅዓት ንሸሞንተ ዝዕድሚኡ ቆልዓ ወሲኹ ንሰለስተ ሰባት ቀቲሉ፣179 ሰባት ኣቁሲሉ።FBI ብወገኑ፣እቲ መስርሕ መርመራ ዓለም-ለኻዊ መልክዕ ክሕዝ‘ዩ ኢሎም‘ለው።


text:
ረቡዕ 17 ጥሪ
ዋላ ሓደ ኻባታቶም ብቛንቋ ኣይሁድ ምዝራብ ዚኽእል ኣይነበረን።—ነህ. 13:24።
ብቛንቋ ወጻኢ ዚቐርብ ትምህርቲ ቓል ኣምላኽ ምስ ዘይንርድኦ፡ ንመንፈሳዊ ጥዕናና ኣብ ሓደጋ ኼእትዎ ይኽእል እዩ። ኣብ ሓምሻይ ዘመን ቅ.ክ.፡ ነህምያ፡ ገሊኦም ካብ ባቢሎን እተመልሱ ደቂ ኣይሁድ እብራይስጢ ኺዛረቡ ኸም ዘይክእሉ ምስ ፈለጠ፡ እዚ ነገር እዚ ኣተሓሳሲብዎ ነይሩ እዩ። ከም ሓቂ፡ እቶም ቈልዑ እቲኦም ንትርጉም ቃል ኣምላኽ ምሉእ ብምሉእ ኪርድእዎ ስለ ዘይከኣሉ፡ ከም ኣገልገልቲ ኣምላኽ ዝነበሮም መንነት እዮም ዜጥፍኡ ነይሮም። (ነህ. 8:2, 8) ገሊኦም ኣብ ቋንቋ ወጻኢ ዜገልግሉ ክርስትያን ወለዲ፡ ደቆም ብዛዕባ ሓቂ ዝነበሮም ተገዳስነት እናቐሃመ ይኸይድ ከም ዘሎ ተገንዚቦም እዮም። ስለምንታይ፧ ብቛንቋ ወጻኢ ኸነንብብ ከለና፡ ቋንቋና ስለ ዘይኰነ፡ ልብና ኸይትንከ ይኽእል እዩ። ብዘይካዚ፡ ብኻልእ ቋንቋ ምርድዳእ ከቢድ ኪኸውን ይኽእል እዩ። ስለዚ፡ ብቛንቋ ወጻኢ ንየሆዋ ንምግልጋል ዘሎና ባህጊ እናዓቀብና፡ መንፈሳዊ ጥዕናና ኽንሕሉ ኣሎና።—ማቴ. 4:4። w16.10 2:4-6
ሓሙስ 18 ጥሪ
እምነት . . . ናይቲ ዘይርአ ነገር ዜእምን መርትዖ እያ።—እብ. 11:1፡ እ.ጽ.።
ክርስትያናዊት እምነት ኣገዳሲት ባህርይ እያ። እዛ ባህርይ እዚኣ፡ ናይ ኵሉ ሰብ ኣይኰነትን። (2 ተሰ. 3:2) ይኹን እምበር፡ የሆዋ ንኣምለኽቱ “መስፈር እምነት” ሂብዎም እዩ። (ሮሜ 12:3፣ ገላ. 5:22) ኵሎም እቶም እምነት ዘላቶም ሰባት ኣዝዮም ኬመስግኑ ኣለዎም። የሱስ ክርስቶስ፡ እቲ ሰማያዊ ኣቦኡ ንሰባት ብወዱ ኣቢሉ ኸም ዚስሕቦም ገሊጹ እዩ። (ዮሃ. 6:44, 65) ብየሱስ ዚኣምን ዘበለ ድማ፡ ሕድገት ሓጢኣት ኪረክብ ይኽእል እዩ። በዚ ኸምዚ ኸኣ፡ ምስ የሆዋ ዘለኣለማዊ ርክብ ኪምስርት ዚኽእለሉ ኣጋጣሚ ይኽፈተሉ። (ሮሜ 6:23) እዚ ዜደንቕ በረኸት እዚ ኽንረክብ ዝኸኣልና እንታይ ስለ ዝገበርና እዩ፧ ብሰንኪ ሓጢኣትና ሞት ጥራይ እዩ ዚግብኣና ነይሩ። (መዝ. 103:10) የሆዋ ግና ሰናይ ክንገብር ዓቕሚ ኸም ዘሎና ረኣየ። ብጸጋኡ ድማ ብስራት ክንሰምዕ ልብና ኸፊቱልና። በዚ ኸምዚ፡ ብየሱስ ምስ እንኣምን ናይ ዘለኣለም ህይወት ክንረክብ እንኽእለሉ ኣጋጣሚ ተኸፊቱልና።—1 ዮሃ. 4:9, 10። w16.10 4:1, 2
ዓርቢ 19 ጥሪ
ነቶም ኣብቲ ዞባታት እቲ ዚነብሩ ብብዙሕ ቃል [ኣተባብዖም]።—ግብ. 20:2።
ሃዋርያ ጳውሎስ ብዛዕባ ክርስትያን ብጾቱ ጽቡቕ ተዛሪቡ እዩ። ምስ ገሊኣቶም ንሓያሎ ዓመታት ስለ እተጓዕዘ፡ ድኽመታቶም ይፈልጥ ከም ዝነበረ ዜጠራጥር ኣይኰነን፣ ኰይኑ ግና፡ ብዛዕባኦም ጽቡቕ እዩ ተዛሪቡ። ንኣብነት፡ ጳውሎስ ብዛዕባ ጢሞቴዎስ ኪገልጽ ከሎ፡ “ፍቑረይን እሙን ውሉደይን” ኢልዎ ኣሎ፣ ብዛዕባ ኻልኦት ክርስትያናት ናይ ሓቂ ኸም ዚሓሊ እውን ገሊጹ ኣሎ። (1 ቈረ. 4:17፣ ፊል. 2:19, 20) ንጉባኤ ቈረንቶስ ብዛዕባ ቲቶስ ኪገልጸላ ኸሎ ከኣ፡ “ንሱ ብጻየይን ንጥቕምኹም መዓይይተይን እዩ” ብምባል ንኢድዎ ኣሎ። (2 ቈረ. 8:23) ጢሞቴዎስን ቲቶስን፡ ጳውሎስ ብዛዕባኦም እንታይ ከም ዚሓስብ ምስ ፈለጡስ ክሳዕ ክንደይ ኰን ተተባቢዖም ይዀኑ! ጳውሎስን በርናባስን ናብቲ ብግፍዒ መጥቃዕቲ ወሪድዎም ዝነበረ ቦታ ተመሊሶም ብምኻድ ንህይወቶም ኣብ ሓደጋ ኣእትዮምዋ እዮም። ንኣብነት፡ ኣብ ልስጥራ ኸቢድ ምጽራር እኳ እንተ ኣጋጠሞም፡ ነቶም ሓደስቲ ደቀ መዛሙርቲ ኣብ እምነት ኪጸንዑ ምእንቲ ኼተባብዕዎም ናብኡ ተመሊሶም ከይዶም እዮም። (ግብ. 14:19-22) ጳውሎስ ድሕሪ እቲ ኣብ ኤፌሶን ዘጋጠሞ ናዕቢ ነቶም ደቀ መዛሙርቲ ኣተባቢዕዎም እዩ።—ግብ. 20:1። w16.11 1:10, 11


text:
ማእኸላይ ኮሚቴ ህወሓት ብዝገበሮ ዓምዩቕ ገምጋምን ምትዕርራይ ስትራቴጂክ ኣመራርሓን ዓብይ ዕግበት ከምዝተሰመዖም ዝገለፁ ነባራት ወየንትን ሽግ ወየንትን ትግራይ በቲ ብማእኸላይ ኮሚቴን ስራሕ ፈፃሚትን ብርኪ ዝተገበረተወሳኺ የንብቡ...
ሃገርና እትኽተሎ ፖሊሲ ቁጠባ ነፃ ዕዳጋ ተግባራዊ ንምግባር፣ ነጋዳይ ሕብረተሰብ ካብ ዘይግቡእ ወድድርን ኣድለይቲ ዘይኮኑ ተግባራት ዕዳጋ ከምኡ እውን ንሸማታይ ሕብረተሰብ ናብ ዘይኮነ ኣንፈት ዝመርሑ ኩነታት ዕዳጋ ንምክልኻልተወሳኺ የንብቡ...
“ማሕበራውን ኢኮነምያውን ዕብየት ንምምፃእ ክፍለ ኢኮነሚ ኢንርጂ ብፍላይ ድማ ምትእትታው ዘመናዊ ቴክኖለጅታትን መማረፅቲ ሓይልን ዝለዓለ ተራ ኣለዎ” ይብል ኤጀንሲ መዓድንን ኢነርጅን ክልል ትግራይ ብ2003 ዓ.ም ዘሐተሞተወሳኺ የንብቡ...
“ንሕና ካብ መሬት እንደልዮ ጥራሕ ዘይኮነስ መሬት ንባዕሉ ካባና እንታይ ከምዝደሊ ምፍላጥ ብልህነት እዩ። ኣብ ውሽጢ መሬት ዝነበረ ልሙዕ ሓመድ ብሰንኪ ዋሕዲ ግንዛበን ድኹም ኣተሓሳስባን ልምዑነቱ እንተስኢኑ ስለዝዘራእናዮ ጥራሕተወሳኺ የንብቡ...
ንሕና ልዕሊ 2000 እንኸውን ካድረታትን ላዕለዎት ኣመራርሓን ህወሓት ከምኡ እውን ልዕሊ 200 ዝኾኑ ተወከልቲ ኣሓትን መሓዙትን ውድባት ካብ ዕለት 03-09/05/2010 ዓ/ም ን7ተ መዓልቲ ኣብ 7ይ ውድባዊ ኮንፈረንስ ብምርካብ
ተወሳኺ የንብቡ...
በዝሒ ህዝቢ ሃገርና ኮነ ክልልና ካብ እዋን ናብ እዋን ይውስኽ ኣሎ። ነቲ በብእዋኑ ዝፍጠር ዘሎ ወሰኽ ህዝብን ቁጠባዊ ዕብየትን ስዒቡ ድማ መሰረታዊ ድሌታት ህዝቢ ብኡ ልክዕ እናዓበየ ይርከብ። ብፍላይ ቀረብ ፅሩይ ዝስተ ማይ መሰረት ህልውናን ቅድሚ 2007 ዓ/ም መብዛሕትኡ ኣመራርሓ ወረዳን ከተማን “ዋና ግንባር” ኢሉ ትኹረት ሂቡ ብፍሉይ ዝዓመሉ ዝነበረ ንሕርሻ፣ ትምህርትን ጥዕናን እዩ። ከም ኣመራርሓ ናብ መፍረያይነት ሕርሻ እንትወፍር ንእገሪ መንገዱ ብዛዕባ ትምህርትን ጥዕናን ከም ንቡርን ዝፀንሐ ድሕረ ባይታ ሃገርናን ሓረስታይ ዝርከበሉን ዕለታዊ ስራሕቱ ዝፍፅመሉን ኣብ ገፀር እምበር ኣብ ከተማ ኣይኮነን። ሽም ሓረስታይ እንትልዓል ናብ ሕልናና ቀዲሙ ዝመፅእ መነባብሮኡ ኣብ ገፀር ዝገበረን ብሕርሻ ህይወቱ
ተጠቃማይን ተቛማታይን
ዝለዓለ እቶት እትእክብ ብሕታዊት ወረዳ
ሓረስቶት ከተማ
በዝሒ ህዝቢ ሃገርና ኮነ ክልልና ካብ እዋን ናብ እዋን ይውስኽ ኣሎ። ነቲ በብእዋኑ ዝፍጠር ዘሎ ወሰኽ ህዝብን ቁጠባዊ ዕብየትን ስዒቡ ድማ መሰረታዊ ድሌታት ህዝቢ ብኡ ልክዕ እናዓበየ ይርከብ። ብፍላይ ቀረብ ፅሩይ ዝስተ ማይ መሰረት ህልውናንተወሳኺ የንብቡ...
ቅድሚ 2007 ዓ/ም መብዛሕትኡ ኣመራርሓ ወረዳን ከተማን “ዋና ግንባር” ኢሉ ትኹረት ሂቡ ብፍሉይ ዝዓመሉ ዝነበረ ንሕርሻ፣ ትምህርትን ጥዕናን እዩ። ከም ኣመራርሓ ናብ መፍረያይነት ሕርሻ እንትወፍር ንእገሪ መንገዱ ብዛዕባ ትምህርትን ጥዕናንተወሳኺ የንብቡ...
ከም ንቡርን ዝፀንሐ ድሕረ ባይታ ሃገርናን ሓረስታይ ዝርከበሉን ዕለታዊ ስራሕቱ ዝፍፅመሉን ኣብ ገፀር እምበር ኣብ ከተማ ኣይኮነን። ሽም ሓረስታይ እንትልዓል ናብ ሕልናና ቀዲሙ ዝመፅእ መነባብሮኡ ኣብ ገፀር ዝገበረን ብሕርሻ ህይወቱተወሳኺ የንብቡ...


text:
“ኣነ ግና ዘኽታማት ኼንኩም ክተርፉ ኣይሓድገኩምን እየ” ዮሓ 14:18/ ANE GNA ZEKTAMAT KOYNKUM KTTERFU AYHADGEKUMN EYE ( YOHANNES 14;18)
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
“ኣነ ግና ዘኽታማት ኼንኩም ክተርፉ ኣይሓድገኩምን እየ” ዮሓ 14:18
እዚ ሓይሊ ቃል እዚ ሎሚ ንኩሉ ሰብ ዝምልከትን ኩሉ ድማ ከስተውዕሎ ዘለዎ ህይወት፡ ተስፋ ዘስንቕ ቃል ኢዩ። ከምቲ ጎይታናን መድሓኒናን ኢየሱስ ክርስቶስ በቲ ዘይሕሶ ቃሉ “እዘን ኣነ ዝነግረኩም ዘለኹ ቃላት መንፈስ ኢየን ህይወት ውን ኢየን ከም ዝበለና፣ ነዚ ህይወት ዘውህብ ቃል ውን ብምስትውዓል እንተ ደኣ ተረዲእናዮ መንፈስና ዘነቃቅሕ ንህወትና ድማ ዝመርሕ ቃል ኢዩ። ኣብዚ ሓይሊ ቃል ብመጀመርታ ክንርድኦ ዘለና ነገር ኣሎ፥ ዘኽታማት ዝብል ቃል እንታይ ማለት እዩ ዘኽታም ማለት ሓደ ሰብ ክልቲኦም ወለዱ ብሞት ክፍለይዎ ከለዉ ዘኽታም ንብሎ። እግዚኣብሔር’ከ እንታይ ክብል ስለ ዝደለየ ኢዩ “ኣነ ግና ዘኽታማት ኮንኩም ክትተርፉ ኣይሓድገኩምን ኢየ” ዝበለ። እወ እግዚኣብሔር ኣምላኽ ምንም እኳ ንሕና ካብኡ እንተ ረሓቕና ብዝተፈላለየ ግብሪ ሓጢያት ድማ ካብኡ እንተ ተፈለና ንሱ ግን ፍጹም ኣይፍለየናን እዩ። ከምቲ ዘማራይ ልቢ ኣምላኽ ዳዊት ዝብሎ “ኣቦይን ኣደይን እኳ እንተ ጠንጠኑኒ ንስካ ግን ኦ እግዚኣብሔር ትእርንበኒ ኢኻ” መዝ 27:10 ከም ዝበሎ ብሓቂ ከም እግዚኣብሔር ዝበለ ርህሩህ ከም እግዚኣብሔር ዝበለ መሓሪ መን ኣሎ። የሕዋተይ ካብ ሕማምና ዝፍውሰና ካብ ሽግርና ዘድሕነና ኣብቲ “ረዳኢ የብለይን” ኢልና በይንና ኣብ ዝተረፍናሉ ግዜ ካልኣይና ዝኸውን ፍቕሪ ዝኮነ እግዚኣብሔር እወ ንሓጥኣን ዘፍቅር፡ ልዕሊ ኣቦና ኣዴና ኮይኑ ኣብ ዝተሰነፍናሉ ግዜ ምሳና ዝቐውም ከም እግዚኣብሔር መን ኣሎ። ጎይታናን መድሓኒናን ኢየሱስ ክርስቶስ ብዛዕባ ወለዲ ኣብ ልዕሊ ደቆም ዘለዎም ፍቕሪ ክምህር ከሎ፡ “እንታዋይ ሰብ እዩ ካባካትኩም ወዱ እንጌራ እንተ ለመኖ እምኒ ዝህቦ፣ እምበኣርስ ንስኻትኩም እኳ፣ ክፍኣት ከሎኩም ሰናይ ህያብ ምሃብ ካብ ፈለጥኩም እቲ ኣብ ሰማይ ዘሎ ኣቦኹም ግዳ ንዝለመንዎ ክንደይ ኣብሊጹ ሰናይ ነገር ዘይህበኩም” (ማቴ 7፡11)። ብሓቂ ጎይታናን መድሓኒናን ኢየሱስ ክርስቶስ ካብቶም ስጋውያን ወለድና ንላዕሊ ከም ዝሓልየልናን ከም ዝሕብሕበናን ኢና ንርኢ። ወለድና ዝሕጉዝና ዝተወሰነ ድሩት ዓቅሚ ኢዩ ናይ እግዚኣብሔር ግና መወዳድርቲ ኣልቦ ኢዩ። ንመቀረት ህይወትናን ንስራሕ ኣምላኽናን ንምርኣይ ነቲ ናይ መጀመርታ ሰብ ብኣምሳልን ኣርኣያን ስላሴ ዝተፈጥረ ኣቦና ኣዳም ንርአ። ኣቦና ኣዳም ካብ እግዚኣብሔር ክብርን ጸጋን ተቀቢሉ ኣብታ ኣብ ምብራቕ ወገን ገነት ኤዶም ምስ ኣተወ ኩሉ ፍጥረትን ኩሉ ንብረትን ድማ ንዕኡ ምስ ተዋህበ ምስ እግዚኣብሔር ብፍቕርን ሰላምን ቅሳነትን ን 7 ዓመት ዝኣክል ድሕሪ ምጽናሕ እቲ ካብ መንበር ክብሩን ስልጣኑን ኣብ መበል 3ይ መዓልቲ ካብ ምፍጣር ዓለም ብትዕቢቱን ኮንቶ ትምኒቱን ዝዓለወ ሰይጣን ተሓቢሉን ተታሊሉን ካብታ ኣይትብልዕዋ ዝተባህሉ ዕጸ በልስ በልዑ ዝነበሮ ክብርን ግርማን ተቐንጢጡ ዕርቃኑ ወጺኡ “ዋይ ኣነ በይነይ ኮይነ ካብ እግዚኣብር ድማ ተፈልየ ኢሉ ዘርሓቖ ዘይብሉ ዝርሓቐ፡ ዝሰጎጎ ዘይብሉ ድማ ዝሃደመ ኣቦና ኣዳም እግዚኣብሔር ግን በይኑ ዘኽታም ኮይኑ ክተርፍ ኣይሓደጎን እኳ ደኣ “ኣዳም ኣዳም ኣበይ ኣለኻ” እናበለ ጸውዖ። ኣቦና ኣዳም ድማ “ድምጽካ ኣብ ገነት ሰማዕኩ፡ ጥራየይ ስለ ዝኮንኩ ድማ ፈሪሀ ተሓባእኩ” ዘፍ 3፡10 ኣብዚ እቲ ብመጀመርታ ክንርድኦ ዝግበኣና ነገር እግዚኣብሔር ነቦና ኣዳም ሓጢኣት ከም ዝሰርሐ ካብቲ ኣይትግበሮ ኢሉ ዝሃቦ ትእዛዝ ድማ ዝጠሓሰ ርእዩ ካብ ሞት ንከድሕኖ ኢዩ ዝመጸ። እወ እግዚኣብሔር ንኣቦና ኣዳም ዘኽታም ክኽውን ናብ ዓዲ ምዉታት ክወርድ ኣይፈተወን። እግዚኣብሔር ኣምላኽ ንዓና ውን እንተኮነ በይንና ክንከውን ስለ ዘይደልየና ኣበይ ኣለኩም እና በለ ይጽወዓና ኣሎ። መልስና እንታይ ኮን ይከውን፧ ኣቦና ኣዳም ሓደ ደስ ዘብል ቃል ተዛሪቡ ነይሩ ነገር ግን ብዘይ ምስትውዓል ኮይኑ እምበር “ጥራየይ ስለ ዝኮንኩ” ትብል እያ ነይራ። ኣቦና ኣዳም ጥራየይ እየ ዝበለ ናይ ጸጋ ልብሱ ስለ ዝተቀንጠጠ እዩ። ንሕናውን ግብሪ ቅድስና ግብሪ ጽድቂ ዘይብልና ጥራሕና ከይንህሉሞ ጸጋና ከይቕንጠጥ “ኦ ኣምላኽ መሓረና ንበሎ። ስለዚ ንሕና ብሓጢኣትና ተኣሚንና ኣብ ቅድሚ እግዚኣብሔር እንተ ደኒንናን ትሕት እንተ በልናን እግዚኣብሔር ክምሕረናን ካብ ሓጢኣትና ድማ ፈጺሙ ከጽርየናን እዩ። ክብሪ ንዕኡ ንልዑል እግዚኣብሄር ይኩን። እዚ ጥራይ ኣይኮነን ኣቦና ኣዳም ካብ እግዚኣብሔር ዝኣክል ጎይታ ካብ ገነት ዝመስል ቦታ ድሕሪ ምፍላይ ብሓዘንን ቁዘማን ነፍሱ እናዋረደ ይነብር ነበረ። ነገር ግን ደቁ ሕሰምን መከራን ክረኽቡ ዘይደሊ ኣምልኽ ነቦና ኣዳም፡ ካብ ጓል ጓሉ ተወሊዱ ባዕሉ ክብጀዎን ናብታ ናይ ቀደም ቦትኡ ድማ ክመልሶን ምዃኑ ቃል ኣተወሉ። ኣብዚ ጎይታናን መድሓኒናን ኢየሱስ ክርስቶስ ንኣቦና ኣዳምን ንዘርኡን ንምድሓን ኣብ መስቀል ውዒሉ ካብ ምዉታን ተፈልዩ ምስ ተንስአ ኣብ ግዜ ዕርገቱ እዩ እምበኣር ነቶም ንኩሉ ጠንጢኖም ዝስዕብዎ ዝነበሩ ደቂ መዛምርቱ እቲ ናይ ድሕነት ነገር ፈጺሙ ናብ ሰማይ ናብ የማን ኣብኡ ከም ዝዓርግ እና መሃሮም ከሎ “ኣነ ግና ዘኽታማት ኮንኩም ክትተርፉ ኣይሓድገኩምን እየ”፡ “ልብኹም ኣይሸበር ብኣይ እመኑ፡ ብኣምላኽ ውን እመኑ ኣብ ቤት ኣቦይ ብዙሕ ማሕደር ኣሎ (ዮሓ 14፡1-2) እናበለ ዝመሃሮም። ደስ ይበለና ሓደ እኳ ክሽገር ወይውን ክፈርሕ ዘይፈቱ ኣቦ ዘለኣለም ኣለና። ንሕና ደቂ እግዚኣብሔር እምበኣር ቤትና ምድራዊ ዘይኮነ ሰማያዊ፡ ተስፋና ድማ ግዝያዊ ዘይኮነ ዘለኣለማዊ ኢዩ። ኩላትና ነዚ ራኢ ሒዝና ምስ እንጉዓዝ ቃል ዝኣተወልና ኣብ ቤት ኣቦይ ብዙሕ ማሕደር ኣሎ ከም ዝበሎ እወ ጥሙያት ዝጸግብላ ዕሩቓት ዝኽደኑላ ሕዙናት ዝሕጎሱላ ሕሙማት ድማ ዝፍወሱላ እሱራት ዝፉቱሑላ እወ ሰመያዊት ራኢ ሰመያዊት ቤት ምስ ሰመያዊ ኣቦ እያ። ስለዚ ኩላትና ከምቲ ኣብ ኢሳ 43፡1 “ሕጂ ግና ኣታ እስራኤል እቲ ዝፈጠረካን ዝደኮነካን እግዚኣብሔር ከምዚ ይብል ኣሎ ተበጂየካ እየ እሞ፣ ኣይትፍራህ ብስምካ ጸዋዕኩኻ፣ ንስካ ናተይ ኢካ ብማያት ምስ እትሓልፍ፣ ምስኻ ክኸውን እየ ብዙሕ መከራ ኣይከጥሕለካን እዩ ብሓዊ ምስ እትኸይድ ኣይክትነድድን ኢኻ ዝበጽሓካ ፈተና ውን ኣይጎድኣካን እዩ”። እግዚኣብሔር እምበኣር ከምቲ ቃሉ በብስምና እናጸውዐ ነዓይ ነዓካ ነዓኪ፣ ንስኻትኩም ናተይ ኢኩም ይብለና ኣሎ። ካብቲ ተጻራሪ ኣድሒኑ ናቱ ዝገበረና እግዚኣብሔር ይክበር ይመስገን። እሞ ምስመን ምንባር ይሕሸና፧ ምስቲ ካብ ጸላእትና ዝከላኸለልና ወትሩ ድማ ብምርኩስ ሓጺን ዝጓስየና እግዚኣብሔርዶ ወይስ ምስ መን፧ እግዚኣብሔር ከምዚ ይብል ኣሎ። “ሕያዋይ ጓሳ ኣነ እየ እቲ ሕያዋይ ጓሳ ሕይወቱ በጃ ኣብጊዑ ኣሕሊፉ ይህብ እቲ ጓሳ ዘይኮነ በዓል ዓስቢ ግና፣ እተን ኣባጊዕ ዘይጥሪቱ ስለ ዝኾና ተኹላ ክመጽእ ከሎ እንተ ረኣየ፣ ነተን ኣባጊዕ ሓድጉወን ይሃድም፡ እቲ ተኹላ ድማ ነተን ኣባጊዕ ይዝርፈን ፋሕ የብለን” (ዮሓ 10፡11-12) ስለዚ ኣብዚ በዓል ዓስቢ ጓሳ ተባሂሉ ዘሎ እቲ ተጻራሪና ዝኮነ ሰይጣን እዩ፣ ንሱ ንዓና እንዳ ሓባበለ ካብ እግዚኣብሔር ካብቲ ሓቀኛ ጓሳይና ይፈልየና እሞ ናብ ሕሰምን መከራን ድማ ይድርብየና ኣቦ ስቃይ ስለዝኾነ ስቓይና ኣይዓጅቦን። ስለዚ ኣብ መከራ ኣብ ሕሰም ኣብ ስቓይ ኣብ ጓሂ ናይ’ዛ ዓለም ዘለና ኣብ ትሕቲ መጓሰ ናይ ዲኣብሎስ ከከውን ንገዛእ ርእስና ንመርምር። ዲያብሎስ ኩሉ ግዜ ንጥፍኣትና እዩ ዝጽዕር። እግዚኣብሔር ግና “ኣነ ግና ኣይክሓድገኩምን ከቶ ድማ ዕሽሽ ኣይብለኩምን እየ” ይብለና። ስለዚ ጎይታናን መድሓኒናን ኢየሱስ ክርስቶስ ንሓዋርያት “ኣነ ግና ዘኽታማት ክትኮኑ ኣይሓድከኩምን እየ” ዝበሎም ንሱ ጥራይ ዘይኮነ እግዚኣብሔር ኣብ፡ ከም ዘፍቅረና፡ እግዚኣብሔር መንፈስ ቅዱስ ድማ ኣብ ህይወትና ከም ዘጸናንዓናን ከም ዝምህረናን በቲ ህያው ቃሉ ዝተዛረበ፡ ስለዚ ከኣ እዩ “ብኣብ እመኑ ብኣይ ብወወልድ እመኑ ብመንፈስ ቅዱስ እመኑ” እናበለ ዝመሃረናን ተስፋ ዘስነቀናን፣ ብድጋሜ ክብርን ምስጋናን ንልዑል ንእግዚኣብሔር ይኹን። ስለዚ ከምቲ ዘማራይ ልቢ ኣምልኽ ቅዱስ ዳዊት “እግዚኣብሔር ምሳና እንተ ዘይከውን እንታይ ምኾንና፡ እስራኤል ምላሽ ይሃብ” ዝበለ (መዝ 124፡1)። እግዚኣብሔር ምስና እንተ ዘይ ከውን ክሳብ እዚኣ ዕለት እዚኣ ኣይምጸናሕናን ነዛ ህይወት እተውህብ ቃል ውን ኣይመንበብናን። እግዚኣብሔርሲ ኩሉ ግዜ ኣብ ኩሉ ቦታ፡ ኣብ በረኻ፡ ኣብ ስደት፡ ኣብ ሓጎስ ፡ኣብ ሓዘን ምሳና እዩ። “ጽናዕ ትባዕ ኢለዶ ኣይኣዘዝኩኻን ኣነ እግዚኣብሔር ኣምላኽካ ኣብ እትኸዶ ኩሉ ምሳኻ እየ እሞ ኣይትፍራህ፡ ኣይትሸበር ከኣ” በሎ (ኢያ 1፡7-9)። ስለዚ ኣብ እንኸዶ ኣብ እንነብሮ እግዚኣብሔር ምሳና እዩ፡ ንሕናውን ምስኡ ክነብር ይግብኣና እዩ። “ንኣምላኽ ቅረብዎ ንሱ ድማ ክቐርበኩም እዩ” ከም ዝብል (ያዕ 4፡8)። ኣምላኽ ብፍቅሩ ጠሚቱ ናብ ሕቕፍኡ ከቕርበና ቅዱስ ፍቓዱ ይኹን ኣሜን። ስለዚ ክቡራት ኣሕዋት ኩሉ ግዜ ቅዱስ እግዚኣብሔር ኣምላኽና ኣብ ኩሉ ጉዕዞና ዘኽታማት ኮይንና ስለ ዘይሓድገና ስለቲ ኩሉ ውዕለታቱ ኣብ ኩሉ ዘመን ህይወትና ከነመስግኖን ክንውድሶን ይግበኣና።
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!!!


text:
Published: 16 December 2017
“እቲ ወንጌልና ስዉር እንተ ዀነ ኸአ፡ ኣብቶም ዚጠፍኡ እዩ እተሰወረ። እቲ ብርሃን ወንጌል ናይ ክብሪ ክርስቶስ፡ ንሱ ኸኣ ምስሊ ኣምላኽ፡ ምእንቲ ኸየብርሃሎምሲ፡ ኣምላኽ እዛ ዓለም እዚኣ ንሓሳብ እቶም ዘይኣምኑ ኣዖሮ።” “2ቈረ 4፡3,4)።
ኣብዚ ናይዚ ዕለት ናይ ወንጌል ንባብ፡ ብዛዕባ እቲ ብዕውሩ ተወሊዱ እናለመነ ዚነብር ዝነበረ፡ ተፈዊሱ ድማ በቶም ፈሪሳውያን ብዙሕ ምትህልላኽ ዝገጠሞ ሰብኣይ ዜዘንትው እዩ። እዚ ሰብ እዚ ብሓጢኣቱ ወይ ብሓጢኣት ወለዱ ምኽንያት ብዕውሩ ኸም ዝተወልደ ኣብታ ኸተማ ይእመነሉ ነበረ። ጐይታ ነዚ ሰብኣይ እዚ ብምፍዋስ ነቲ ታሪኽ ኪልውጦ ንኽብሩውን ኪጥቀመሉ ፈቐደ። በቲ ዝተገብረ ተኣምር እቲ ሕሙምን እቲ ተዓዛቢ ህዝብን ተሓጐሰ፡ ኣምላኽ ድማ ብምልኣት ከበረ። ናይ ኣምላኽ ምኽባር ዜጕህዮን ዜሕምሞን ሓደ ጸላኢ ግና ኣሎ። ንሱ ኸኣ ሰይጣን እዩ። በቶም ደቀ መዛሙርቱ ፈሪሳውያን ገይሩ ድማ ነቲ ኣብቲ ዓይነ ስዉር ዝተገብረ ክብርን ግብርን ናይ ኣምላኽ ኬህስስ ተዓጥቀ።
እዞም ሰባት እዚኣቶም ከም ኵሉ ሰብ ብኣርኣያ ስላሴ እተፈጥሩ እዮም። ኣብ ሓደ ካብ ዕለት ልደቱ ኣትሒዙ ውጹዕ ዝነበረ ሰብ ዝተገብረ ምሕረት ከም ኵሉ ሰብ ኬሓጕሶም ምተገብአ ነይሩ። ብኣንጻሩ ግና፡ በቲ ዝተገብረ ሰናይ ግብርን ምሕረትን ኣዝዮም ሓዘኑ። ነቲ ዋላ ሓደ ሰብ እኳ ኣሉ ኪብሎ ዘይክእል ግሁድ ተኣምር ድማ ከም ዘይተፈጸመ ገይሮም ንኼእምኑ ተላዕሉ። ንባዕሉ ነቲ ዝሓወየ ዓይነ ስዉር-ነበር ሰብን ንወለዱን ድማ ብምፍርራህ እቲ ዝተፈወሰ ሰብ ንሱ ኸም ዘይኰነ ኼረጋግጹ ፈተኑ። እንተ ዀነ ከምኡ ንምግባር ብዝጸዓሩ መጠን እቲ ተኣምር እናጐልሐ፡ ናይ ስጋዊ ዑረት ጥራይ ዘይኰነ ናይ መንፈሳዊ ዑረት ሕውየት ከም ዝተገብረውን መሊሱ ተጋህደ። ብኣንጻሩ ድማ፡ ናታቶም መንፈሳዊ ዑረት ብግሁድ ተራእየ።
ኵሉ ዓይነት ዑረት ኣዝዩ ኽፉእ እዩ እሞ፡ ግናኸ ክንዲ መንፈሳዊ ዑረት ዚኸፍእ ግና የልቦን። ስጋዊ ዑረት እንተ ነውሐ ክንዲ ዕድመ ናይቲ ግዳይ እዩ ዚጸንሕ። ስጋዊ ዑረት ድማ እንተ ሓሰመ ፈጺሙ ምርኣይ እዩ ዚኸልኣካ እምበር ነቲ ዚረኣይ ነገር ለዊጡ ዘይመልክዑ ሂቡ ኣየደናግረካን እዩ። መንፈሳዊ ዑረት ግና ምርኣይ ዘይኰነ ዚኸልእሲ፡ ነቲ እትርእዮ ዘሎኻ ዘይመልክዑ ሂቡ ኣጣሚምካ ኽትርእዮ እዩ ዚገብር። እቲ ሕውየት ከም ግህሰት፡ እቲ ምሕረት ከም ዕንወት፡ እቲ ኽብሪ ከም ውርደት ኰይኑ ኸም ዚረኣየካ ብምግባር ሓጐስ ይኸልእ ጥራይ ዘይኰነስ፡ ኣንጻር እቲ ዝተገብረ ሰናይ ተኣምር ብተቓውሞ ደው ኸም እትብል እዩ ዚገብር። ንምኽፋት ኣዒንቲ ከም ክፉእ ተግባር ኪገልጽዎ እንተ ዘይደፈሩ እኳ፡ “ሕጊ ሰንበት ተጋሂሱ” ብዝብል ምስምስ እቲ ተኣምር ግብሪ-ዓመጻ ከም ዝዀነ ገይሮም ኪገልጽዎ ይጋደሉ ነበሩ። ንጐይታና ሓቂ ካብ ምዝራብን ተኣምር ካብ ምግባርን ክዓግትዎ ኻብ ዘይከኣሉ፡ ነቲ ቃሉን ግብሩን ዘይትርጕሙ ብምሃብ ኬቕልልዎን ኣብ ህዝቢ ተቕባልነት ከም ዘይረክብ ኪገብርዎን ተጋደሉ። ዝበዝሕ ግዜ ኸም ናይ መወዳእታ መጣልዒቶም ብዘይ ኣገባብ ዚጥቀሙላ ዝነበሩ፡ ንሕጊ ሰንበት እያ። ሓደ እዋን ንሓደ ኢዱ ዝነቐጸት ሰብኣይን፡ ሕቘኣ ንዓሰርተው ሸሞንተ ዓመት ዝጐበጠት ሰበይትን፡ ኣብ ውሽጢ ቤት ጸሎት ብሰንበት መዓልቲ ምስ ፈወሱ፡ እቶም ኣብ ሰናይ ተግባር ክፉእ ጥራይ ዚረኣዮም መንፈሳውያን ዕዉራት ኣዝዮም ተቓወምዎ። ንሱ ድማ ፡ “ካባኻትኩምከ ሓንቲ በጊዕ ዘላቶ እሞ ብሰንበት ኣብ ጕድጓድ እንተ ወደቐት፡ ዘይሕዛን ዘየውጽኣን እንታዋይ ሰብ አሎ፧ ካብ በጊዕሲ ሰብዶ ግዳ ኣዝዩ ኣይበልጽን፧ እምበርሲ፡ ብሰንበት ጽቡቕ ምግባር ግቡእ እዩ።” “ኣታ ግቡዝ፡ ካባካትኩምከ ዅሉ ሰብዶ ንብዕራዩ ወይስ ኣድጉ ብሰንበት ካብ ማእሰሩ ኣይፈትሖን እዩ፧ ኬስትዮስ የውርዶ ደይኰነን፧ እንሆ፡ እዛ ኻብ ዓሰርተው ሾሞንተ ዓመት ሒዙ ሰይጣን ዝኣሰራ ጓል ኣብርሃምከ ካብዚ ማእሰርቲ እዚ ብመዓልቲ ሰንበት ክትፍታሕዶ ኣይግባእን እዩ፧” ብምባል፡ ንግብዝነቶም ቀሊዑ፡ ጐይታ ሰንበት ምዃኑ ኣግሃደ (ማቴ 12፡8,11,12፣ ሉቃ 13፡15-16)። መንፈሳዊ ዑረት፡ ንተግባርካ ምስ ተግባር ካልኦት ናይ ምግንዛብ ዓቕምኻ ስለ ዜዳኽሞ፡ ንርእስኻ ኣጽዲቕካ ንኻልኦት ክትኵንን እዩ ዚገብረካ። ብሕጊ ኣምላኽ ኣመኽኒኻ ንግብሪ ኣምላኽ ብምፍራስ፡ ንኣምላኽ ብገዛእ ሕጉ ኽትወቕዖ እዩ ዚቕስበካ። ኣብቲ ሰናይ ክፍእ፡ ኣብቲ ኽፉእ ድማ ጽቡቕ ከም ዚረኣየካ ብምግባር ካብ ሓቅን ክውንነትን ንሓዋሩ ዀብሊልካ ከም እትነብር ይገብረካ። ነዴና ሄዋን፡ ኣብታ ኣምላኽ ዝኸልከላ ክፍእቲ ኦም፡ ጽባቐን ጣዕምን ጥበብን ከም ዘሎ፡ ኣብቲ ኣምላኽ ዝሃባ ጽቡቕ ትእዛዝ ድማ ሓሶትን ተንኰልን በለጽን ከም ዘሎ ዀይኑ ምስ ተራእያ ሽዑ ኢዳ ዘርጊሓ ኣፋ ኸፊታ ንዓመጻ ተላዕለት። “ክበጽሖ ወይ ኪወርደኒ ይኽእል’ዩ” ኢላ ናብ ዘይሓሰበቶ ጸልማት ድማ ወደቐት።
ጐይታና፡ ነቶም ግቡዛት ጸሓፍትን ፈሪሳውያንን ኵሉ ግዜ ከም ዕውራት ገይሩ ይገልጾም ነበረ (ማቴ 15፡14፣ 23፡16,24)። ኣብ ዑረት ዘሎ ሰብ ኵሉ ጊዜ እናተዓንቀፈ እዩ ዚመላለስ። መንፈሳዊ ዑረት ድማ ኣዝዩ ጠባሪ ስለ ዝዀነ፡ ትርእይ ዘሎካ ዀይኑ ኸም ዚስምዓካውን ስለ ዚገብር፡ ካብኡ ናይ ምሕዋይ ድሌት ኣይተሕድርን፡ ተበግሶውን ኣይትወስድን ኢኻ። መንፈሳዊ ዑረት ዘለዎ ሰብ ካብ ንስሓ ኣዝዩ ርሑቕ ምዃኑ ኼረጋግጽ፡ ነቶም ነዚ ዓይነ ስዉር እዚ ብምፍዋሱ ዚቃወምዎ ዝነበሩ ፈሪሳውያን፥ “ኣነ እቶም ዘይርእዩ ምእንቲ ኺርእዩ፡ እቶም ዚርእዩ ኸኣ ኪዖሩ፡ እየ ናብዛ ዓለም እዚኣ ንፍርዲ ዝመጻእኩ” በሎም። መልእኽቲ ናይቲ ቓሉ ጽቡቕ ገይሩ ስለ ዝተረድኦም፡ “ንሕናኸ ዕዉራት ምዃንና ዲና፧” ብምባል ሓተትዎ። ንሱ ድማ መንፈሳዊ ዑረት ንምንታይ ንምሕዋዩ ኸም ዜጸግም ንምግላጽ፥ “ዕዉራት እንተ ትዀኑስ፡ ሓጢኣት ኣይምዀነኩምን ነይሩ። ሕጂ ግና፥ ንርኢ አሎና፡ ትብሉ አሎኹም፡ ስለዚ ሓጢኣትኩም ጸኒዑ ይነብር (ኣሎ)።” ኢሉ መለሰሎም (ዮሃ 9፡39-41)። እቶም ዘይርእዩ ዝበሎም፡ እቶም “ከም ዘይርእዩ፡ ዕውራት ምዃኖም ዚእመኑ” ማለት እዩ። ነዚኣቶም ከም ዚርእዩ ንምግባር እዩ ጐይታ ምእንትኦም ዝተገልጸ። እቶም “ዝርእዩ” ዚበሃሉ ዘለዉ ድማ፡ እቶም “ዕውራት ክንሶም ይርእዩ ኸም ዘለዉ” ጌሮም ዚሓስቡ እዮም። ጐይታ ነዞም ከምዚኣቶም ዝበሉ ግቡዛት ንዘለኣለም ዕውራት ኰይኖም ኪነብሩ ንፍርዶም እዩ እተላእከ። እቶም ፈሪሳውያን ኣብዚ ኻልኣይ ምድብ ከም ዚምደቡ ጹቡቕ ገይሩ ስለ ዝተረድኦም እዮም ዝሓተትዎ። “ዕውራት እንተትዀኑስ” ዝበሎም ድማ “ዕውራት ምዃንኩም እንተ ትእመኑስ” ንምባል እዩ። እምበኣር፡ ካብዚ ጐይታ ዝበሎ ቓል ከም እንርድኦ’ እቶም መንፈሳዊ ዑረት ከም ዘለዎም ዚእመኑ ሰባት እቲ ዑረቶም ሓጢኣት ኣይኰኖምን እዩ። ምኽንያቱ እቲ ዕዉራት ምዃኖም ምእማኖም ንስሓኦም ስለ ዝዀነ፡ እቲ ምእንትኦም ዝመጸ ጐይታ ኪፍውሶም እዩ። እቶም ዕዉራት ክነሶም ዑረቶም ዘይተኣመኑ ግና፡ ዋላ እቲ ፈውሲ ጐይታ ኺፍውሶም እንተ መጸ እኳ ኣይቅበልዎን እዮም። ስለዚ ድማ ንዘለኣለም ምስ ዑረቶምን ምስቲ ዜዕሮም ሓጢኣትን ጸኒዕም ይነብሩ።
ከምቲ ኣብ መሪሕ ጥቕስና ተገሊጹ ዘሎ ድማ፡ እቲ ንኣእምሮን ሓሳባትን ናይቶም ጥፉኣት ዜጸልምትን ዜዕውርን ዘሎ፡ እቲ ገዛኢ ናይዛ ዓለም እዚኣ ዝኰነ ዲያብሎስ እዩ። ነቲ ብሓጢኣት ርእሱ ንእኡ (ንሰይጣን) ኼግዝእ ዝፈተወ ሰብ፡ ካብ ትሕቲ ግዝኣቱ ንዘለኣለም ምእንቲ ኽይወጽእ፡ ብመንፈሳዊ ዑረት ይወቕዖ እሞ፡ እቲ ኽፉእ ጽቡቕ፡ እቲ ኽፉእ ድማ ጽቡቕ ኰይኑ እናተራእዩ፡ ዕድሚኡ ምሉእ ንኣምላኽን ንሓቅታቱን እናተቓወመ ይነብር። ስለዚ እምበኣር ካብ ከምዚ ዝበለ መንፈሳዊ ዑረት ርእስና ኽንሕልው ይግብኣና። ኣዒንት ስጋኡ ዝዓወረ ሰብ ኪወድቆ ዘይክእል ዓይነት ውድቐት ከም ዘየለ፡ ብመንፈሳዊ ዑረት ዝተጠቕዐ ሰብ ድማ ኪፍጽሞ ዘይክእል ሓጢኣት የልቦን። ልቦናኻ እንተ ዓዊሩ፡ እቲ ነውሪ ንቡር፡ እቲ ውርደት ክብረት፡ እቲ ጽድቂ ሕመቕ፡ እቲ ሓጢኣት ድማ መንፍዓት ኰይኑ እዩ ዚረኣይካ። ከምቲ ጐይታና፥ “ናይ ስጋ መብራህቲ ዓይኒ እያ። ዓይንኻ ጥዕይቲ እንተ ዀነት፡ ብዘሎ ስጋኻ ብሩህ ይኸውን። ዓይንኻ ሕምምቲ እንተ ዀነት ግና፡ ብዘሎ ስጋኻ ጸልማት ይኸውን። እምብኣርሲ እቲ ኣባኻ ዘሎ ብርሃን ካብ ጸልመተ፡ ጸልማቱስ ክንደይ ዓብዪ ይኸውን።” ዝበሎ፡ መንፈሳዊ ርእየትካ ከየጥዓኻ ዚጥዕይ ህይወት ስለ ዘየለ፡ ንመንፈሳዊ ኣዒንትና ኽንጥንቀቐለን የድልየና (ማቴ 6፡22,23)። ድሮ ኣብ መንፈሳዊ ዑረት ወዲቕና እንተሊና ድማ፡ ሓጢኣትና ኣባና ጸኒዑ ምእንቲ ኸይነብር፡ ዑረትና ተኣሚንና፡ “ወዲ ዳዊት መሃረኒ” ኢልና ንጨርሕ። ከምዚ ዝበለ ጸሎት ኣዝዩ ስለ ዜስምሮ ድማ ንሱ በቲ ፈዋሲ ምራቑ ኪፍውሰና እዩ። ምኽንያቱ ንሱ፡ ነቶም ዘይርእዩ ምእንቲ ኺርእዩ ካብ ሰማያት ዝወረደ መድሃኒት እዩ።
ብጸጋ ጐይታና ኢየሱስ ክርስቶስን ፍቕሪ ኣምላኽን ሕብረት መንፈስ ቅዱስን ምስ ኩላትና ይኹን።
ኦርቶዶክሳዊት ቤተ ክርስቲያን ተዋህዶ ኤርትራ መንበረ ጵጵስና ሰሜን ኣሜሪካ


text:
ዕዮታት ሰውራዊት ሳሕል .
ዕዮታት ሰውራዊት ሳሕል
ሰውራ ኤርትራ፡ ብፍላይ ከኣ ህዝባዊ ግንባር፡ ባህሊ ኣብ ቀጻልነትን ዓወትን ቃልሲ፡ ከምኡ’ውን ኣብ ምህናጽ ዝሓሸን ፍትሓዊን ሕብረተሰብ ብዛዕባ ዘለዎ ኣገዳስነትን ተራን ዓሚቝ መረዳእታ ነይሩዎ። ከም መርኣያ ናይዚ ድማ፡ ባህላዊ ስራሓትን ሰራሕቱን ዓቢ ኣቓልቦ፡ ድርኺትን ዕድልን ስለ ዝተዋህቦም፡ ህዝባዊ ግንባር ኣብ ዘመናዊ ታሪኽ ኤርትራ ብሰውራ ክግለጽ ዝኽእል መድረኽ ባህላዊ ትንሳኤን ምንቅስቓስን ኣርሕዩ። እዚ መድረኽ’ዚ፡ ኣውራ ድሕሪ ምዝላቕ፡ ኣብ ድፋዓትን ደጀንን’ዩ ዓንቢቡ። ኣብቲ ዝጸንከረ እዋን ሰውራ፡ ኣብቲ ህላወ ሰውራ ንምርግጋጽ ሓያል ቃልሲ ዝተኻየደሉ ፈታኒን ወሳኒን መድረኽ፡ ህዝባዊ ግንባር ሓይሊ ባህሊን ባህላዊ ምንቅስቓስን ብምግንዛብ፡ ንቕድሚት ዝጠመተ ሰፊሕ ባህላዊ ስራሕ ኣበጊሱ። እዚ ንስነ-ጽሑፍ፡ ሙዚቃ፡ ድራማን ቅብኣን ዝዓመመ ሰፊሕ ምንቅስቓስ’ዚ ኣብ ምምዕባል ሃገራዊ ባህልና ዓይነታዊ ዝላ ብምፍጣር ዓይነታውያን ስነ-ጥበበኛታት ከም ዝፈርዩ ገይሩ።Android Book App PDF Download
Book Review
ተመስጦይ ብዛዕባ መጽሓፍ ስነ-ጽሑፍ ኣመዓባብላኡን ተራኡ ኣብ ሰውራን ብዙሕ እዋን፡ ነቲ ሎሚ ኣብ ኤርትራ ዝጸሓፍ (ወይ ዝትርጐም) ዘሎ መጻሕፍቲ ምስ ኣንበብኩ ወይ ከንብብ ኣብ ዝፍትነሉ ዕግበት ይስእነሉ’ሞ ስለምንታይ ከምዚ ዓይነት መጻሕፍቲ ይጻሓፍ፡ ነዚ ሕብረተሰብ’ከ ብኸመይ’ዩ ዘገድሶ ኢለ እሓስብ ። .
ኣማናቱላህ ዓብዱራሕማን Read More
ጦብላሕታዊ ገምጋም መጽሓፍ ድራማ መጽሓፍ ድራማ ነቲ ኣብ ሜዳ ዝስራሕ ዝነበረ ዕዮታት ድራማ ኣንፈት ከተትሕዝ እተጻሕፈት ምዃና ኣብ ብዙሕ ኣጋጣሚታትን ኣብዛ መጽሓፍ ኣብ ዘለዉ መእተዊታትን ተገሊጹ ኣሎ። ኣብዛ መጽሓፍ እዚኣ ተኻቲቶም ዘለዉ ሓሳባት፣ መጽሓፍ “ድራማ” ንሓደ ጀማሪ ይኹን ዓያዪ ድራማ ጽቡቕ መበገሲን መሕሰቢን ነጥብታት ከምዘለዋ ንጹር እዩ። እዚ ንጻረ እዚ ኣብ ነብስኻ ምስትረኽቦ ድማ ዝያዳ ብሩህን ኣገዳሲት መጽሓፍ ምዃናን ትግንዘብ። ኣብ ውሽጢ እዛ መጽሓፍ እዚኣ ብዙሓት ኣርእስትታት ተተንቲኖም ኣንፈት ስነጥበብ ድራማ ኣብ ዓለም፣ ኣብ ኣፍሪቃን ኣብ ሜዳን ከመይ ኔሩን ኣሎን ብንጹር ተንጸባርቕ። ስለዚ እዛ መጽሓፍ እዚኣ ካብ ጀመርቲ ክሳብ ማእከላይ ኣፍልጦ ድራማ ዘለዎም ዓየይቲ ድራማ (Dramaturges) ከንብቡዋን ክፈልጡዋን ዘለዎም መጽሓፍ ኢያ። .
ሳሙኤል መንግስትኣብ Read More


text:
ማሕበር ልምዓት ትግራይ ካብ ኤጀንሲ ማሕበራትን ትካላት ምግባረ ሰናይን ሃገርና እቶታ ክተዕቢ ብኣዋጅ ቁፅሪ 168/2001 ዓ/ም ዓንቀፅ 103 ንኡስ ዓንቀፅ ሓደ ፍቓድ ተዋሂብዋ እዩ። ብመሰረት ዝተወሃባ ፍቓድ ድማ ኣብ 2006 ዓ/ም “ዳይሬክቶሬት ቢዝነስ ንልምዓት” ዝብል ንኡስ ከይዲ ስራሕ ኣጣይሻ ኣብ ምንቅስቓስ ትርከብ። ካብቶም ኣብ ትሕቲ እቲ ንኡስ ከይዲ ስራሕ ቢዝነስ ንልምዓት ፍልፍል ኣታዊ ዝኾኑ ስራሕቲ ሓደ ድማ ቓላሚኖ ማእኸል ኢንቨስትመንት ሓደ እዩ። እቲ ማእኸል ኣብ ልምዓት ሃፍቲ እንስሳን ዘመናዊ ልምዓት መስኖን ብምንጣፍ እቶት እታ ማሕበር ካብ ምዕባይ ሓሊፉ ሓረስቶት ክልልና ኢሉ እውን ሃገርና ዝተፈላለዩ እታወታትን ዘመናዊ ቴክኖሎጅታትን ተጠቒሞም ንኢንዳስትሪ ዝኸውን ምህርቲ ከፍርዩ ዘኽእሎም ተመክሮ ክረኽቡ እናሰርሐ እዩ። ትሕዝቶ ዛዕባና እውን ባሕቲ ግንቦት 2009 ዓ/ም ኣብ ስግግር ቴክኖሎጂ ዘድሀበ ኣብቲ ማእኽል ዝተኻየደ ዋዕላ ዝድህስስ እዩ።
ማእኸል ኢንቨስትመንት ቓላሚኖ ኣብ 2007 ዓ/ም ተጣይሹ ናብ ስራሕ እንትኣትው ዝሓሸ ልምዓት መስኖ ካብ ዘለወን ሃገራት ዝተረኽበ ተመክሮ መሰረት ገይሩ እዩ። እዚ ማእኸል ካብ ሃገረ እስራኤል ብዘተኣታተዎ ዘመናዊ ቴክኖሎጂ ጠብጠብታ መስኖ፣ ኣብ ሜላ ምብዛሕ ፍረ ምድቓል ዓልየታት ኮሚደረን ኣሕምልትን ተዋፊሩ ኣብ ቀፅሪ ካልኣይ ብርኪ ቤት ትምህርቲ ቓላሚኖ ዝርከብ 11 ሄክታር መሬት ብዘመናዊ መስኖ እናልመዐ ይርከብ። ነዚ ዝሕግዝ ድማ ብዉሑድ ማይ ሰፊሕ ሄክታር መሬት ብዘመናዊ መስኖ ንምልማዕ ዘኽእል፣ ማይን ድኹዕን ዝቑጥብ ቴክኖሎጂ ኣተኣታትዩ።
ሳላ ምጥቃም እዚ ዘመናዊ ቴክኖሎጂ ካብ ዓመት ናብ ዓመት እቶት እታ ማሕበር ከዕቢ ዝኽእል ዝሓሸ ውፅኢት ተመዝጊቡ እዩ። ንኣብነት ኣብ 2008 ዓ/ም “ሻንቲፒኤም” ካብ ዝተብሃለ ዓልየት ኮሚደረ ካብ ሄክታር 450 ኩንታል ተረኺቡ ነይሩ። “ጌሊላ” ካብ ዝተብሃለ ዓሌት ኮሚደረ እውን ካብ ሓደ ሄክታር መሬት ልዕሊ 200 ኩንታል ኮሚደረ ንምርካብ ተኻኢሉ እዩ። ብተወሳኺ ሽንጉርቲ ካብ ሄክታር 200 ኩንታል፣ ጉዕ በርበረ 200 ኩንታል ካብ ሄክታር ምፍራይ ከም ዝከኣል እቲ ማእኸል ብተግባር ኣረጋጊፁ ኣሎ። ስለዚ እቲ ዝተረኸበ ተመክሮ ናብ ሓረስቶት ክልልና ይኹን ሃገርና ንምስግጋርን ተረባሕቲ ንምግባርን እናሰርሐ ከምዝርከብን እቲ ዝተኻየደ ዋዕላ እውን ነቲ ተመክሮ ናብ ሓረስቶትን ናብ መዳርግቲ ልምዓት ዝኾኑ ኣካላትን ንምስግጋር ዝዓለመ ከም ዝኾነ ኣካያዲ ስራሕ ማእኸል ኢንቨስትመንት ቓላሚኖ ዶክተር በሪሁ ኪዳኑ ይገልፁ።
እቲ ተመክሮ ብቐሊሉ ናብ ሓረስቶት ንምስግጋር ሰብ ሞያ ሕርሻን መዳርግቲ ኣካላትን ዝሰርሕዎ ዝተዋደደ ስራሕ ወሳኒ ግደ ኣለዎ። ብምዃኑ እውን ኣብቲ ማእኸል ዘሎ ስራሕቲ ዘመናዊ ልምዓት መስኖ ብዝግባእ እንተተጋፊሑ መፍረያይነት ሓረስቶት ክብ ንምባል ልዑል ረብሓ ከም ዘለዎ ተሳተፍቲ እቲ ዋዕላ ገሊፆምልና እዮም። ኣይተ ያዘው ጫኔ፣ ካብ ሰቖጣ “ዲክላሬሽን” ኣማኻሪ ርእሰ ምምሕዳር ክልል ኣምሓራ ዝመፅኡ ተሳታፊ እቲ ዋዕላ እዮም። ማእኸል ኢንቨስትመንት ቓላሚኖ ምስ ሃገረ እስራኤል ብምትሕብባር ኣብ ስራሕቲ ልምዓት መስኖ ዝገብሮ ዘሎ ምንቅስቓስ ሓረስቶት ዝሐሸ ምህርቲ ከፍርዩ ዝሕግዝ ተመክሮ ምዃኑ ይገልፁ። ስለዝኾነ ኣብቲ ማእኸል ኢንቨስትመንት ዝረኸብዎ ተመክሮ ዘመናዊ ቴክኖሎጂ ልምዓት መስኖ ናብ ክልሎም ክተኣታቶን ሓረስቶት እቲ ክልል ዝሐሸ ምህርቲ ክረኽቡ ንምግባር ዘኽእል ግንዛበ ከም ዝፈጠረሎም ሓቢሮምልና እዮም።
ካብ ሰቖጣ ዲክላሬሽን ክልል ትግራይ ተወኪሎም ተሳታፊ ዝነበሩ ኣይተ ቀፀላ ፍስሃ ብወገኖም፣ ዘመናዊ ቴክኖሎጂ መስኖ ብምትእትታው ዝሓሸ ዓሌት ዘለዎም ኣዝርእቲ ተጠቒምካ ዝሓሸ ፍርያት ከመይ ምፍራይ ከም ዝከኣል ማእኸል ኢንቨስትመንት ቓላሚኖ ፅቡቕ ኣብነት ምዃኑ የረድኡ። ብፍላይ ኣብ ኣጠቓቕማ ማይን ዘመናዊ ድኹዕን ዘሎ ተመክሮ ሓረስቶት ትግራይ ዝወነንወን ኣማራፅታት ማይ ከመይ ቆጢቦም ክጥቀሙ ከም ዝግባእ ትምህርቲ ክወስደሉ ዝኽእሉ ተግባር ሰለዝኾነ እቲ ተመክሮ ናብ ሓረስቶት ንምግፋሕ ክሰርሑ ዝሕግዝ ተመክሮ ከምዝረኸቡ ሓቢሮምልና።
ድምር ኣቢልካ እንትርአ ኣብ ማእኸል ኢንቨስትመንት ቓላሚኖ ዝሳለጥ ዘሎ ስራሕቲ ዘመናዊ ልምዓት መስኖ ቀንዲ ውራዩ ዕዳጋ ተኮር ዝኾኑ ፍርያት እናፍረኻ ናብ ዕዳጋ ብምቕራብ እቶት ማልት ምዕባይ እዩ። ካብዚ ሓሊፉ ግና ዝሓሸ ዓሌት ዘለዎም ኣዝርእትን ዘመናዊ ቴክኖሎጂ መስኖን ናብ ሓረስቶት ብምስግጋር መፍረያይነት ምህርቲ ውፅኢታዊ ምግባር እዩ። እዚ ንምትግባር ዝተዋደደ ስራሕ ዝምልከቶም ኣካላት ይሓትት። ስለዝኾነ ማልት ኣብ ማእኸል ኢንቨስትመንት ቓላሚኖ ጀሚራቶ ዘላ ውፅኢታዊ ተግባር ተጠናኺሩ ክቕፅል ኣለዎ። እቲ ዘሎ ብሉፅ ተመክሮ ናብ ኩሉ ሓረስታይ ንኽጋፋሕ ድማ ዝምልከቶም ኣካላት ኣብ ጎድኒ እታ ማሕበር ብምዃን ግቡኦም ከበርክቱ ይግባእ።


text:
ውሳነታት መበል 11 ዋዕላ መንእሰያት ህግደፍ ኤውሮጳ
- መንእሰይ ህያው ሃገር ንምናጽ ንቃልሰ!
- ኣንጻር ንግዲ ደቂ-ሰብ ብግብሪ ንመክት!
ኣብ ትሕቲ ዝብላ ድርብ ቴማ ኣብ ቪስባደን–ኒደርንሃውሰን (Wiesbaden – Niedernhausen) ፈደራላዊት ሪፓብሊክ ጀርመን ተቓኒዑ። ኣብ ዋዕላና ካብ ውሽጢ ኤርትራን 16 ሃገራት፡ ኣፍሪቃ፡ ኤውሮጳ፡ ኤስያን፡ ኣሜሪካን ዝመጻእና 550 መንእሰያትን ዕዱማትን ተሳቲፍና።
ኣብ ዋዕላና፡ ብጻይ የማነ ገብረኣብ ሓላፊ ፖለቲካዊ ጉዳያት ህግደፍ፡ ብጻይ ሳልሕ ኣሕመዲን ኣቦ-መንበር ሃማመተኤ፡ ሓለፍቲ ሚሽናትን ዲፕሎማትን ኤርትራ ኣብ ኤውሮጳ፡ ኤስያ፡ ሰሜን-ኣሜሪካ፡ ሕብርት-ኣፍሪቃ፡ ውድብ ሑቡራት ሃገራትን ደቡብ-ኣፍሪቃን፡ ወከልቲ ሃገራውያን ውዳቤታት ኣብ ኤውሮጳን ኣብ መንጎና ተረኺቦም።
መበል 11 ዋዕላ መንእሰያት ህግደፍ፡ ምስ ዝኽሪ ጽምብል 10 ዓመት ምምስራት YPFDJ ብምቅንዑ ፍሉይ ርዝነት ረኺቡ።
ዋዕላ፡ ንወዳቢት ኮሚተን ጨንፈር መ/ህግደፍን ኣብ ጀርመን፡ ሚሽናን ሃገራውያውን ውዳቤታትን ልዑል ምስጋና የቕርብ።
መበል 11 ዋዕላ፡
- ካብ 10፡ይ ክሳብ መበል 11 ዋዕላ፡ ዝተወጠኑ መደባትን ትግባረኦምን፡ ብደረጃ ዞባ ይኹን ኣብ ነፍሲ ወከፍ ጨንፈር ዘለዉ ብልጫታትን ድኻማትን ኣሳልጦ ስርሓትን ገምጊሙ።
- ንገስጋስን ብድሆታትን ጉዕዞ ዓሰርተ-ዓመታት ምንቅስቃስ መንእሰያት ብምግምጋም፡ እቲ ብድሩት ዓቅሚ ግን ኣብ ሃብታም ውርሻ ሰውራን ህ.ግን ሰሪቱ ዝተበገሰ ውዳበ፡ ንቕሎ ሓይሊ ቅኑዕ ሓሳብን ተባዕ ውሳነን ምዃኑ ተረዲኡ።
- ምንቅስቓስ መንእሰያት ግንባር ኤውሮጳ፡ ኪጉሰ ዘይከኣል ክውንነት ከምዝበቕዐን፡ ኣካል ናይቲ ኣብ ውሽጢ ሃገር ዚቃልስ ዓቢ ሃገራዊ ናይ መንእሰያት ውዳበ – ሃማመተኤ – ምኻኑ ኣስሚሩ።
- YPFDJ ኣብ ውድባዊ ድልዳለን ምኽታት መንእሰይን ዛጊት ዘይተሰግሩ ሕጽረታት ከምዘለዎ ብምርዳእ፡ ናብ ሓድሽ ደረጃ ትካላውነትን ዝያዳ ጭቡጥ ኣበርክቶ – ኣብ መኸተ፡ ብሞያን ቁጠባን – ኪሰጋገር ከምዘለዎ ተረዲኡ።
- ንህልዊ ኩነታት ሃገርን ቀዳምነታትን ብዕቱብ ብምግምጋም፡ ሎሚ ከም ትማሊ መንእሰይ ኤርትራ ኣብ ተልእኾ ሃገራዊ ህንጸትን መኸተን ማእከላይ ቦታ ከምዝሕዝ ተገንዚቡ። ቀዳምነት ሃገርዊ ቀዳምነታትና፡ ክብረት ዜጋታትና ዘውሕስ ሃገራዊ ቁጠባን ልምዓትን ምህናጽ ምዃኑ ድማ ተረዲኡ።
- መድረኻዊ ፖለቲካዊ ተልእኾና፡ ምሕያል ህዝባዊ ግንባር፡ ከም ኣካል ምሕያል ህዝባዊ ግንባር ከኣ፡ ምሕያልን ምውህሃድን ኩሉን ሃገራዊ ውዳቤታት፡ ምብራኽ ህዝብዊ ሱታፌ፡ ምሕያል ስርሓት ህዝባዊ ዲፕሎማስን ዜናን፡ ምዕራግ ሞያውን ቁጠባውን ኣበርክቶ፡ ከምዘጠቓልልን መንእሰያት ቀንዲ ቀለስቲ ምድንፋዕ ፕሮጀክት ሃገራዊ ሽማግለ ኤርትራውያን ኪኾኑ ከምዝግባእ ተረዲኡ።
- ማሕበራዊ ሜድያ (Social Media)፡ ካብ ቀንዲ ናይዚ ግዜና መቃለሲ ባይታ ምዃኑ፡ ህላዌና ብኣድማዕነት ከነረጋግጽ ከምዚግባእ ግንዛቤኡ ኣበሪኹ።
- ፍልሰት ደቂ-ሰብ፡
- ዓለማውን ታሪኻዊ ተርእዮ እንክኑሱ፡ ምስ ኤርትራ ኣብ ዚተኣሳሰር፡ ዘይመልክዑ ንምትሓዝ ዚግበር ዘመተታት፡ ኣካል ናይቲ ኣብ ልዕሊ ኤርትራ ብቐጻሊ ዚካየድ ተጻብኦታትን ዚተቓነየ ኣጀንዳን ምዃኑ ንቕሓቱ ኣበሪኹ።
- ኤርትራ ኣፍራይን ተኸላኻላይን ዚኾነ ዓቅሚ ሰባ ንምብታንን ንምምጻይን ዚዕላምኡ፡ ዜጋታትና ግዳይ ዚገብር፡ ሽርሕን ንግድን ምህላዉ እውን ብዝለዓለ መረዳእታ ኣሕዲሩ።
መበል 11 ዋዕላ፡
- ምንቅስቓስ መንእሰያት ህግደፍ ኤውሮጳ፡ ኣብ ውሽጢ ዝሓለፉ 10-ዓመታት፡ ኪጉሰ ዘይክእል ሓይሊን ክውንነትን ብምብቕዑ፡ ንፈታዊ ተስፋ ንጸላኢ ከኣ ሻቅሎት ኮይኑ ብምህላዉ፡ ንኹሎም ኣብዚ ደረጃ ኪበጽሕ ዘበርከቱ ይምጉስ።
- መ/ህግደፍ ኤውሮጳ፡ ዘለዉዎ ድኽመታት ፈዊሱ ዘተኣማምን፡ ውድባዊ ዓቅምን ኣገባብታትን ኪሃንጽ ተጨባጢ መደባት ከተግብር ወሲኑ።
- ትካላዊ ዓቅምን ኣወዳድባን ኣገባባትን ብዕቱብ ኪስርሓሉ ዳግማይ ብምስማር፡ ንዝቐረበ ንድፊ ሰነድ ”ውሽጣዊ መምርሒ” ምንቅስቓስ ብደረጃ ኤውሮጳ፡ ኣብ ጨንፈራት ኣብ ኣባላት ወሪዱ ተወሳኺ ዘተ ኪካየደሉን፡ ናይ መወዳእታ መልክዑ ዚሑ ኪጸድቕ ወሲኑ።
- ሕጂውን መደባት ፖለቲካዊ ትምህርቲን ንቕሓትን ብዝለዓለ ኪድፍኣሉን ኪሰፍሕን፡ መደባት ካድራዊ ስልጠና ኪውደብን ኣብ ናቕፋ ብቐጻሊ ኣባላቱ ከሳትፍ ኪጽዕርን ወሲኑ፡
- ንጭቡጥ ሃገራዊ እታውን ሞያውን ቁጠባውን ኣበርክቶ ክሰርሕ ወሲኑ።
- ኣብ ምህናጽን ምዕባይን ፕሮጀክት ሃገርዊ ሽማገለ ኤርትራውያን፡ YPFDJን መንእሰያትናን ቀንዲ ቀለስቲ ኪኾኑ ወሲኑ።
- ሞያውን ቁጠባውን ኣበርክቶ ዜጋታትና ንምድንፋዕ፡ ብትካላዊ መቓንን ዚዕቀን መደባትን ምስ ሃማመተኤ ብዝለዓለ ውህደት ኪሰርሕ ወሲኑ። ኣብ ቀዳምነት፡ ፕሮግራም Sumer Institute ብምግባር፡ ኣብ እዋን ክራማት ዜጋታትና ኣብ ምስትምሃር ኣበርክቶ ንኺገብሩ ኪሰርሕ ወሲኑ።
- ማሕበራዊ ሜድያ (Social Media)፡ ብዝለዓለ ደረጃ መቃለሲ ሜዳና ኪንገብሮ ኪንዓጥቀሉን ወሲኑ።
- መንእሰያት-ዞባና ሃገራቶም ራሕሪሖም ኪስደዱ እንዳኣተባብዑ፡ ሕጂ ውን ግዳይ ነጋዶ ደቂ-ኣዳም (Human traffickers) ዚገብርዎም ዘለዎ ሓይልታት፡ ይኹንን። ኣንጻር ንግድዲ ደቂ-ኣዳም ብግብሪ ንኪምክት ወሲኑ።
መበል 11 ዋዕላ
- ኣብዚ ቅንያት ብግሎባል (global) መኸተ፡ ንዝኽሪ 13-ዓመታት ዘይተተግበረ ብይን ኮሚሽን ዶብ፡ ተወዲቡ ዚካየድ ንዘሎ ዑደት ብሽክሊታ (ሽወደን – ስዊዘርላንድ)፡ ደገፉን ኣድናቆቱን ይገልጽ።
- ብይን ኮሚሽን ዶብ ድሕሪ 13 ዓመታት ዛጊት ዘይምትግባሩ ቅጠዐኡ እንዳገለጸ፡ ማሕበረሰብ-ዓለም ሓላፍነቱ ኪስከም ይጽውዕ። ወያነ ጎቢጡ ሒዝዎ ካብ ዘሎ መሬትና ኪወጽእ: ቃልስና ብጽንዓት ከምዝቅጽል የረጋግጽ!
- ኢፍትሓዊ ኢሕጋውን እገዳ ባይቶ-ጸጥታ ንምፍሻል መኸትኡ ብዝሓየለ ክቅጽል ወሲኑ፡
- ኣብ ምህናጽ ዉሑስ ገደቦ፡ ምስ ሓይልታት ሰላም ዞባናን ዓለምን ከምዝሰርሕ የረጋግጽ።
ኣብ መደምደምታ፡ መበል 11 ዋዕላና፡ ”ቅያ 1991” ዳግም ንምርግጋጽ ዚግበር ዘሎ ሓያል መኸተ ህዝብን መንግስትን ኤርትራ ይምጉስን፡ ብዝለዓለ ወኒ ኣበርክቶኡ ከምዚገብር የረጋግጽ።
ደበስ ሰማእታትና – ብግብሪ።
ወትሩ ዓወት ንሓፋሽ
5 ሚያዝያ 2015 – ጀርመን


text:
ማርክ ትወይን ሓደ ካብቶም ህቡባት ጥቕስታቱ ‘ነብስኻ ኣብቲ ዝበዝሑ ሸነኽ ናይ ርእይቶ ዘለዎዎ ወገን እንተረኺብካያ፤ ብዛዕባ መርገጺኻ ነብስኻ ንምፍታሽ ገምጋም እትገብረሉ እዋን በጺሕካ ምህላውካ ዘገንዝብ ኢዩ’ ዝብል ጥቕሲ ኢዩ። እዚ ጥቕሲ እዚ ምሕሳብ፤ ምግምጋም፥ ኣበየናይ ሸነኽ ናይ መርገጺታት ኣሎኻ ምምርማር ከምዘድሊ ዘረድእ ኢዩ።እዚ ስጉምቲ እዚ መሰረታዊ ፍልልይ ኣብ መንጎ እንስሳን ደቂ ሰባትን ዘነጽር ኢዩ። ሰብ ካብ እንስሳ ዝፍለ ዝሓስብ ስለዝኾነ (ወይ ክሓስብ ስለዝግበኦ) ኢዩ
ብኣንጻር እዚ ዝተጠቐሰ ናይ ምልካውያን ጥቕሲ ሰብ ዝተባህሎ ክገብር እምበር ክሓስብን ክመራመርን የብሉን ዝብል ኢዩ። ምኽንያቱ እቲ ዝሓየለ መሳርሒ ናይ ምልካውያን ስርዓታት ድኹም ኣእምሮ ናይቶም ዝስዕብዎም ሰባት ስለዝኽነ። እዚ ሓቂ እዚ ኣብ ታሪኽ ዓለምና ደጋጊሙ ተረጋጊጹ ኢዩ።
ህዝቢ ርዋንዳ፤ ነቶም ምእንቲ ስልጣኖም ክብሉ ብዓሌት ዘናቖትዎ ፖለቲካውያን መራሕቲ እምቢ ኢሉ እንተዝነብር፤ ኣብታ ሃገር ክሳብ ሓደ ሚልዮን ዝበጽሕ ህዝቢ ኣይምተቐዘፈን፥ ህዝቢ ደቡብ ሱዳን ነቶም ንናይ ስልጣን ክርፍሶም ኢሎም ብቐቢላ ዘናቖትዎ መራሕቲ ደቡብ ሱዳን ብኣግኡ ያዕ እንተዝብል፤ እታ ሃገር ኣብዚ ተንጠልጢላቶ ዘላ ናይ ውድቀት ጸድፊ ኣይመምረሐትን።
ምልካውያን ስርዓታት ሓደ ካብቲ ተጊሆም ዝሰርሑሉ ዕዮ፤ ዝደንቆረ ህዝቢ ምፍጣር ኢዩ። ህዝቢ እንታይ፤ ብኸመይ፤ ስለምንታይ ኢሉ ክትንትን እንተጀሚሩ ውሕስነት ስልጣኖም ስለዝነቓነቕ፤ ምሁራት ምህላቕ፥ ናይ ትምህርቲ ማእከላት ምዕጻው፥ ንሰባት ብዘደንዝዙ ናይ ሳዕስዒትን ውድቀታትን ልምድታት ምውላፍ ወዘተ ካብቶም ልሙዳት ሜላታት መለኽቲ ኢዮም።
ኣብ ኤርትራ ዝረአ ዘሎ ባህርያት ተመሳሳሊ ኢዩ። ከምቲ ኣብ ዝኾነት ምልካዊት ሃገር ዝግበር፤ ኣብ ኤርትራ እውን ንመንግስቲ ዝድግፉ፤ ንመንግስቲ ዘይድግፉ፤ ንመንግስቲ ዝቃወሙን ኣካላት ሕብረተሰብ ኣለዉ። ንመንግስቲ ምድጋፍ ኮነ ምቅዋም ዘይሕከኽ መሰል ናይ ነብሲ ወከፍ ዜጋ ኢዩ። እቶም ንመንግስቲ ዝድግፉ ዘለዉ ስለምንታይ መንግስቲ ደጊፎም ዝብል ቅሬታ ውን የለን። እቲ ቅሬታ ኣብቲ ኣካይዳ ናይቶም ንመንግስቲ ዝድግፉ ዘለዉ ሰባት ዘሎ፤ ሓደ ካብኡ እቲ ኣእምሮኻ ንባዕዲ ም-ርካብ ዝመስል ትሑት ፖለቲካዊ ባህሊ ናይቶም ደገፍቲ ኢዩ።ሰብኣዊ ክብረቶም ዝቕንጥጥ፥ ኣእምሮኡ ደርቢዩ ብናይ ካልኦት ኣእምሮ ዝሓስብ ናብ ተራ መሳርሒ ዝቕይር ዝመሰረቱ ኣካይዳ ደገፍ ዘይኮነስ ዕዉር ምእዙዝነት ኢዩ።
ሓደ ደጋፊ ነዚ መንግስቲ እዚ ዝድግፎ ዘለኹ በዝን ከምዝን ዝኣመሰለ ፖለቲካዊ ፕሮግራማቱ፥ ኣብ ናይ ወጻኢ ፖሊሲታቱ ንዘሎ መስመር ብኸምዚ መንገዲ ስለዝምእማኣኒ፤ ቁጠባዊ ኣዋጃቱ በዞም ኩርነዓት ስለዝሰማማዓሉ ወዘተ ብዝብል ብሱል ኣተሓሕዛ ኪኸውን ይግባእ። ሎሚ ንመንግስቲ ኤርትራ ዝድግፉ ዘለዉ ዘርእይዎ ባህርያት ደገፍ፤ ኣብ ኤርትራ ጠፊኡ ዘሎ ግንዛበ፤ሱታፌን ዋንነትን ፖለቲካዊ መስርሕ ናብቲ ዝተሓተ ደረጃ ኣንቆልቂሉ ከምዘሎ ዘርኢ ኢዩ።
መንግስቲ ኤርትራ ‘ምስ ጅቡቲ ኩናት ዝበሃል ኣይነበረን እዚ ዝበሃል ዘሎ ፈጠራ ኢዩ’ ምስበለ ‘ ጅግና መንግስትና ኣቃሊዕወን፤ ኩናት ዘይነበረ ኩናት ነይሩ ምባል ኣመል ተጻባእትና ኢዩ’ የጋውሑ እቶም ደገፍቲ። መንግስቲ ኤርትራ ‘ምስ ጅቡቲ ሽምግልና ቀጠር ተቐቢለ ኣለኹ’ ምስበለ፤ ‘ሽምግልና ደኣ ኣብ ምንታይ ኩነት? ብዛዕባ እንታይ? ሰራዊት ቀጠር ኣብ መሬትና ዝኣቱ ዘሎ ደኣ ኣብ ዶባት ጅቡትን ኤርትራን እንታይ ስለዝተረኸበ ኢዩ’ ኣብ ክንዲ ዝብሉ ‘ጅግና መንግስትና ናይ ቀጠር ምትእትታው ምቕባሉ ንድግፍ፤ እዚ ድማ መርኣያ ናይ በሊሕ ዲፕሎማስያዊ ክእለት መሪሕነትና ኢዩ’ ይብሉ። መንግስቲ ኤርትራ ‘ምሩኻት ኩናት ጅቡቲ ለቂቐ ኣለኹ’ ምስበለ፤ ‘ብዘይ ኩናትዶ ምሩኻት ይተሓዙ ኢዮም፥ ኩናት ኣይነበረን ዝተባሃልናዮኸ ስለምንታይ? ወላ ብዓይኒ ሃገራዊ ድሕነት ኩናት ዝኣክል ምንባሩ ምሕባእከ እንታይ ረብሓ ነይርዎ? ንብድሕሪ ሕጂ እንታይ ክንመሃረሉ ንኽእል’ ኢሎም ኣብ ክንዲ ዝሓቱን መንግስቲ ልክዕ ሓበሬታ በዘይምሃቡ ኣእሙሮኦም ከምዝተጎድአ ዝስመዖምን፤ መሊሶም ነቲ ድሮ ውን ተጎዲኡ ዘሎ ኣእምሮኦም መሊሱ ዘመሽምሽ ተግባራት ይገብሩ፤ ኮይኑ ድማ ‘ጅግና መንግስትና ምሩኻት ፈቲሑ፤ ሕጂ መዛረቢ ከሊእወን ነዘን ወይጦታት፥ ሰንካም እንዲዩ ህግደፍ ዘይገብሮ የብሉን፤ እንቋዕ ካብዚ ውድብ ተፈጠርና’ ይብሉ።ቀጠር ደው ትበለልና እንኮ ሓጋዚትና ኢሎም ክደርፉ ዝጸንሑ መንግስቲ ኤርትራ ንመንግስቲ ቀጠር ዝምልከት መግለጺ ምስ ኣውጸአ ኣይወዓሉ ኣይሓደሩ ‘ቀደሙ እዛ ሰንካም ቀጠር ተቓወምቲ ትሕግዝ ዝነበረት እንድያ’ ኢሎም ኣውሎ የስምዑ። እቲ ምግልባጥ ይትረፍ ተራ ተዓዛቢ እቲ ንድግፎ ኢና ዝብልዎ መንግስቲ እውን ብዝንዕቆም ደረጃ ኢዮም ዝገብርዎ፤ ምኽንያቱ ከምዚ ዓይነት ውስልትና ዘርኢ ሰብ ንጎይትኡ ተመሊሱ ኪኽሕድ ዝወስደሉ እዋን ካብ ካልኢት ከምዘይበዝሕ ንሱ እቲ ዋነኦም እውን ዝፈልጦ ስለዝኾነ።
እዚ መርኣያ ናይቲ ህዝቢ ኣብ ሃገራዊ ጉዳያቱ ውን ከይተረፈ ጓናን ደንቆሮን ኪኸውን ዝተገበረ ጻዕሪ ኢዩ። ኣብ ገዛእ ሃገሩ ኩናትን ሰላምን ምህላዉ ውን ዘይሕበር ህዝቢ፥ ብዛዕባ እዞም ኣብ ላዕሊ ዝተጠቐሱ ዓበይቲ ጉዳያት ውን ካብ ናይ ደገ ማዕከናት ኢዩ ዝሰምዖ።እቲ ዝገርም ቢሻ ብነፈርቲ ኩናት ኢትዮጲያ ከምእተደብደበ፤ ህዝቢ ኤርትራ ምናልባት ውን መራሕጢ ኤርትራ፤ ካብ መግለጺ ሚስ ብራውነን ብሩቶን ኢዩ ሰሚዑ እምበር ካብ መንግስቲ ኤርትራ ኣይኮነን ተሓቢሩ። ደገፍቲ መንግስቲ ኤርትራ ብዛዕባ እዚ ጉዳይ ክስመዖም ኢዩ ዝግባእ፥ ጉዳይ ሃገርናን ድሕነትናን ብኸመይ መንገዲ ካብ ሃንቲ ወጻእተኛ ንሰምዖ ክብሉ ምተገበኦም ንገዛእ ነብሶምን ገዛእ ኣእምሮኦምን ዝግባእ ክብረት ዝህቡ እንተዝነብሩ የግዳስ ኣእምሮኦም ካብ ዘረክብዎ እቲ ሓሲብካ ናይ ምድጋፍ እዋን ቀደም ሓሊፉ ኢዩ።
ብተመሳሳሊ ሕቡራት ኢማራት ዓረብ ኣብ ዓሰብ መዓስከር ከምዝኸፈተት ካብ ኢንተርነት ዝተገንዘቡ ደገፍቲ መንግስቲ፤ ‘ትማሊ ትማሊ ኤርትራ ንማንም ናይ ወጻኢ ሓይሊ መዓስከር ኣይትኸውንን ኢያ ንብል ነይርና፤ ነተን መዓስከር ዝህባ ሃገራት ከደምቲ ኢልና ንጸርፈን ኔርና፤ ሕጂ መርገጺና ስለምንታይ ተቐይሩ’ ኢሎም ኣብ ክንዲ ዝሓቱ ‘ ጅግና መንግስትና ሕጂ ድማ መሬትን ባሕርን ንኢማራት ሂቡ፤ ብሓቒ እንቛዕ ናይዚ መንግስቲ ኮንና’ ክብሉ ይስምዑ። ‘ኤርትራ ኣብ ኩናት የመን ትሳተፍ ኣላ’ ዝብል ዜና እንተሰሚዖም – ብደገ ማለትዩ እምበር መንግስቲ ኤርትራስ ዝሕብሮም ኣይኮነን-: ‘ጅግና መንግስትና ኣእዳዉ ነዊሕ ኢዩ፤ ሕጂ ድማ ናብ የመን ከይዱ ይዋጋእ ኣሎ፤ ዓወት ንሓፋሽ’ ይብሉ ናብ ዓዲ ባዕዲ ኬድካ ምውጋእ ኣብ ዘይጉዳይካን መሬትካን ናይ ንጹሃት ኤርትራውያን ህይወት ምኽፋል ሙኻኑ እውን ኣይስመዖምን። ልኡኽ መንግስቲ ኤርትራ ኣብ ክረይማ ዩክረይን በጺሑ ነቲ ብሩስያ ዝተጎብጠ መሬት ኣፍልጦ ሂቡ ተባሂሉ ምስተሓበሮም፤ እቶም ደገፍቲ፤ኣብ ክንዲ ጎበጣ ክረይማ ምድጋፍ ንጎበጣ ባድመ ሳዕቤን ኣይህልዎን ዶ ኢሎም ሰብ ክሓስቦ ዝግባእ ትንታነ ዝገብሩ፤ ‘ጅግና መንግስትና ብዘይክኡ ንዓለም መን ኣሎ ዝደፍራ፤ ሕጂ ድማ ናብ ክረይማ ከይዱ ፈጥፈጥ ኣእትዩለን’ ኢሎም ይጭርሑ።
እዚ ኩሉ ኣብ ላዕሊ ዝተጠቐሰ ዕዉር ምስዓብን፥ ከምዘለዎ ዝተባሃልካዮ ምድጋምን፤ ውጽኢት ናይቲ ደንቁርካ ሰዓብ እምበር፤ ፈቲሽካ ኣይትመራመር ኣይትሕተት፤ ዝብል ናይ 25 ዓመት መስርሕ ምልማስ ኣእምሮ ኢዩ። ንሰብኣዊ መሰላቱ፥ ፖለቲካዊ መስርሑ፥ ሃገራዊ ጉዳያቱ ምሕታት ገበን ሙኻኑ እንዳተነገረ፤ ከምኡ ዝገበረ ድማ እንዳተጨፍጨፈ ዝመጸ ህዝቢ፤ ልምሰት ኣእምሮ ሳዕቤናት ናይቲ ኣብ ልዕሊኡ ዝተፈጸመ ውህሉል ዓመጽ ኢዩ።
ከምግቡእ እቶም ደገፍቲ፤ ‘መሬትና ንኢማራት ምሃብ፤ ኣብ ኩናት የመን ምስታፍና ኣብ መጻኢ ዝህልዎ ሳዕቤን ተራእዩ ዲዩ፥ ንሙኻኑ ናይ ሰላምን ኩናትን ውሳነታት ህዝቢ ክሕበር ኣይግበኦን ዲዩ? ብዓቢኡ’ኸ ኣብቲ ውሳነ ድምጺ ክህልዎ ኣይግበኦን ዲዩ’ ዝብል ሕቶታት ከልዕሉ ምተገበአ፤እቲ ኣብ ውሽጢ ሃገር ዘሎ ከምዚኦም ዝኣመሰሉ ሕቶታት ሳዕቤኖም ናብቶም ኣብ ትሕተ ምድሪ ዝርከቡ ኣብያተማእሰርቲ ሙኻኑ ስለዝፈልጥ ክሓስቦም ውን ዝከኣል ኣይኮነን። እቲ ዝገርም ናይቶም ኣብ ደገ ዘለዉ ደገፍቲ መንግስቲ ኤርትራ ኢዩ፥ እንተስ ብፍርሂ እንተስ ኣእምሩኦም ካብ ዝስለብ ነዊሕ እዋን ምሕላፉ፤ ከምዚ ዓይነት ስልጡን ፖለቲካዊ ዘተ ዘአንግድ ባህርን ባህልን ኣየርእዩን ዘለዉ።
ልኡኽ መንግስቲ ኤርትራ ናብ ክረይማ ከይዱን ኣፍልጦ ሂቡን ተባሂሎም ክንገሩ ከለዉ፤ ‘እዚ ምብጻሕ እዚ ምስቲ መሬትና ብወያነ ተጎቢጡ ምህላዉ ፕረሲደንስ ኣይፈጥርን ዶ? ንጎበጣ ክረይማ እንተደጊፍና፤ ንምጉታትና ኣብቲ ተጎቢጡ ዘሎ መሬትና ዘለዎ ሳዕቤን እንታዩ? ዝብል ልቦና ዝመልኦ ሕቶ ዝሓትት ደጋፊ ኣይረኣናን። ጅግና መንግስትና ንቐጽል ጥራይ ኢዩ እቲ ደገፍ።
መንግስቲ ኤርትራ ንፈለግ ኒል ኣመልኪቱ ዝተገበረ መግዛእታዊ ውዕላት ፍትሓዊ ኣይኮነን ኢሉ መግለጺ ክህብ ከሎ፤ እቲ ኣብ መግዛእታዊ ውዕላት ተሞርኪሱ ዝተሓንጸጸ ዶባትና በዚ መርገጺ እዚ ምጉቱ ከይዳኸም፤ ካብ ከምዚኦም ዝኣመሰሉ መግለጺታት ክንርሕቕ ይግባእ ዝብል ደጋፊ መንግስቲ ኤርትራ የሎን፤ ምኽንያቱ እንተስ እቲ ከይሓስቡሉ ዝተሓበሮም ኣእምሮኦም ከምቲ ዝተባሃልዎ ከይሓስብ ስለዝገበርዎ፤ እንተስ ብዕዉር ደገፍ ወላ ንጌጋታት መንግስቲ ምድጋፍ መርኣያ ተኣማንነት ኢዩ ዝብል መርገጺ ሃልይዎም፤ ከምዚኦም ዝኣመሰሉ ሃገራዊ ብቕዓት ዘለዎም ዘተ ኣብ ደንበ ደገፍቲ መንግስቲ ኤርትራ ኣይረአን ኣይሕሰብን እውን።
እቲ ብኣከራኻሪ ፍልስፍናዊ ምጉታቱ ዝፍለጥ ኢጣልያዊ ኒኮሎ ማክያቨሊ ኣብ ሓደ ካብ ጽሑፋቱ ‘ ነቶም ካብ ጭፍለቓ ምልካውነት ክላቐቑ ዘይደልዩ ኣብ ትሕቲ ምልኪ ምንባር ዝለመዱ ህዝቢ ሓራ ንምግባር ዝካየድ ጻዕሪ፤ ክብደቱን ሓደገኛኘቱን ማዕረቲ ነቶም ካብ ጭቆናን ምልክን ሓራ ንሙኻን ዝቃለሱም ምሓርነቶም ዝሕተትዎ ጻዕርን ክብደትን ሓደጋን ኢዩ’ ክብል ገሊጹ ነይሩ። ብሓጺር ኣበሃህላ ሓራ ንከይከውን ንዝደሊ ሰብ ሓራ ኪኸውን ከምዝግበኦ ንምርድኡ ዝድለ ዋጋ ፤ ማዕረቲ ሓራ ኪኸውን ንዝደሊ ሰብ ኣንጻር ጨፍለቕቱ ኣብ ዘካይዶ ቃልሲ ዝኸፍሎ ዋጋ ኢዩ ንምባል ዝዓለመ ኢዩ።
እዞም መንግስቲ ኤርትራ ‘ጽባሕ ጸሓይ ብምዕራብ ክትበርቕ ኢያ እንትይሉ፤ ጅግና መንግስትና ኩሉ ዝከኣሎ ኢዩ፤ እዚ ዝብሎ ዘሎ ዘይኮነሉ ምኽንያት የለን’ እንዳበሉ ብዕዉር ምስዓብ ተኣማንነቶም ዘርእዩ ዘለዉ ብኩለንትነኦም ከም ክሳራ ክውሰዱ ኣይግባእን። ምኽንያቱ ብሰንኪ ትሑት ፖለቲካዊ ደረጅኦም ውድቀት መንግስቲ ኤርትራ ኣብ ምቅልጣፍ ዘይነዓቕ ግደ ይጻወቱ ብምህላዎም፤ ንቓልሲ ህዝቢ ኤርትራ ዘበርክትዎ ኣዎንታዊ ተራ ቀሊል ኣይኮነን። ከምቲ ህቡብ ፈረንሳዊ ወተሃደራዊን ፖለቲካውን መራሒ ቦናርተ ናፖልዮን ‘ጸላኢኻ ጌጋ ክገብር ከሎ ኣይተቋርጾ’ ዝበሎ፤ እዞም ደገፍቲ ዝበሃሉ መንግስቲ ኤርትራ ካብ ጌጋ ናብ ጌጋ እንዳወደቐ ከየቃርጾ ብደገፎም የተባብዑ ስለዘለዉ፤ ሽሕ’ኳ ከይተፈለጦም ይኹን ተረኦም ኣብ ምቅልጣፍ ለውጢ ኣነኣኢስካ ዘይረአ ኢዩ።


text:
ንነብሲ ወከፍ ምንቅስቓስ ዜጋታታ ብዘበናዊ ድሕነት ካሜራታት እትቆጻጸር-ቻይና
ኣብ ጎደናታት ቻይና ዝጓዓዝ ሰብ ኣብ ሕድሕድ ስዳርኡ ሓደ፣ ክልተ ወይ ሰለስተ ካሜራታት ድሕነት የጋጥምዎ። ፖሊስ እታ ሃገር ድማ ካብዘን ካሜራታት ብዛዕባ ሕድሕድ ዜጋ ሙሉእ ሓበሬታ ይረክብ።
ኣብዚ ሕዚ እዋን ቻይናካብ ዓለም እቲ ኣዝዩ ዝተሓላለኸን ዘበናውን ካሜራኣብ ምስራሕ ትርከብ። 1.3 ቢልዮን ህዝባ ንምቁፅፃር ድማ፡ ኣብ መላእ እታ ሃገር 170 ሚልዮን ካሜራታት ኣብ ረብሓ ኣውዒላ ኣላ።
ኣብ ዝቕፅሉ ሰለስተ ዓመታት ድማ፡ 400 ሚልዮን ካሜራታት ድሕነት ክትከሉ ትፅቢት ይግበር።
መብዛሕትኦም እዞም ካሜራታት ድሕነት ብረቀቕቲ ቴክኖሎጅታት ዝሕገዙ እንትኾኑ፡ ገለ ገሊኦም ገፅ ሰብ ብምርኣይ መንነት እቲ ሰብ ምፍላይ ዝኽእሉ እዮም።
ካልኦቶም ድማ ዕድመ ሓደ ሰብ፣ ዘርእን ፆታን እንከይተረፈ ቁልጭ ኣቢሎም ይፈልዩ።
እዚ ድማ ሰበ ስልጣን እታ ሃገር፡ ምስሊ መንገደኛታት ብምውሳድ፡ ምስ ዘለዎም መረዳእታ ብምምስኻር፡ ሙሉእ መረዳእታ ንክረኽቡን ኩሉ ምንቅስቓስ ንክቆፃፀሩን የኽእል።
እዚ ቴክኖሎጂ ካሜራ ድሕነት፡ ተጠርጠርቲ ናይ ዝተብሃሉ ውልቀ ሰባት ገፅ እንትርኢ፡ ናብ ቁፅፅር ክፍሊ ደወል የመሓላልፍን ናብ ፖሊስ መልእኽቲ የብፅሕን።
ጋዜጠኛ ቢቢሲ ጆን ሱድዎርዝ፡ ኣብ ከተማ ጉይያንግ ኣብ ዝተኻየደ ፈተነ ኣካል ኮይኑ ነይሩ። ሱድዎርዝ ኣብታ ከተማ ካብ ሞንጎ ዘለዉ ካሜራታት ድሕነንት፡ በቲ ሓደ ዝተፈለየ እንትኸውን (ተመምዩ)፡ ኣብ ትሕቲ ቁፅፅር ፖሊስ ንክውዕል፡ 7 ደቓይቕ ጥራሕ እዩ ወሲዱሉ።
ክሳብ ሕዚ 1 ሚልየን ካሜራታት ድሕንነት ዝሸጡን ምክትል ፕረዚደንት መፅናዕትን ምርምርን ቴክኖሎጂ ዝኾኑን ዳሁኣን ዩን ጁን፡ "ገፅኩም ምስ መኪናኹም፣ ምስ ኣዝማድኩምን እትፈልጥዎም ሰባትን ነራኽብ ኢና" ብምባል ብዛዕባ እዚ ተክኖሎጂ ንቢቢሲ ገሊፆም።
"ብዙሓት ካሜራታት ድሕንነት ብምጥቃም እውን ንመን ከምትረኽቡ ንፈልጥ ንኽእል ኢና" ይብሉ።
ዋላ ሓደ ምሽቑራር ኮነ ምፍራሕ ኣየድልን?
እምበኣርከስ፡ ከም ኣገላልፃ ሰበ ስልጣን ቻይና፡ እዚ ዘስደምም ካሜራ ድሕንነት፡ ገበን ምክልኻል ጥራሕ ኣይኮነን፡ ክፍፀሙ ዝኽእሉ ገበናት እውን ንምግማት ዘኽእል እዩ።
ኣብ ቤት ፅሕፈት ፖሊስ ከተማ ጉዩያንግ ዝሰርሑ ዡ ያን፡ "ንሕና፡ ናይ ዝኾኑ (ማንም) ሰባት መረዳእታ እንጥቀም፤ ሰባት ካባና ሓገዝ ኣብ ዝደልይሉ ግዜ እዩ። ንሶም እንተድኣ ዘይደልየሞ፡ ኣብ ዘለና መኽዘን ሓበሬታ ስለዝቕመጥ፡ ኣድላይ ኣብ ዝኾነሉ እዋን ጥራሕ ኣውፅኢና ንጥቀመሉ" ኢሎም።
ዋላ ሓደ ዘፍርሕን ዝሓብእዎን ነገር ዘይብሎም ዜጋታት፡ " ክፈርሑ ኣይግባእን" ክብሉ ድማ፡ ብዛዕባ እዚ ቴክኖሎጂ የረድኡ።
ይኹን እንበር ኩሎም ቻይናውያን በዚ ሓሳብ እዚ ክስማዕምዑ ኣይኽእሉን።
ብዙሓት ከየንቲ ኣብ ዝነብርሉ ከባቢ ዝነብር ጂ ፊንግ፡ ንመንግስቲ እታ ሃገር ብዝነቕፉ ግጥምታቱ እዩ ዝፍለጥ። ከም ናህቱ እምነት ድማ ነበርቲ እቲ ከባቢ ከም ፈፀምቲ ጥቕዓትን ስግኣትን እዮም ተራእዮም።
"ኩሉ ይከታተለካ ከምዘሎ እዩ ዝስመዓካ፤ ዝሰራሕኻ ስራሕ፡ ኩሉ ግዜ ዘይረኣዩ ኣዕይንቲ ይከታተሉኻ እዮም" ብምባል ነዚ መስርሕ ቴክኖሎጂ ይነቅፍ።
እዞም ብቴክኖሎጂ ዝተሓላለኹ ካሜራታት ድሕንነት፡ ናይ ፖለስ ስራሕ ኣቕሊሎም እዮም። "ነበርቲ ናይ ምስላል ስራሕ ግና ተጠናኺሩ ክቕፅል እዩ" ይብል እዚ ገጣሚ።
ከም ሂዩማን ራይትስ ዎች ዝበሉ ተሓላቕቲ ሰብኣዊ መሰላት ግና፡ መጠነ ሰፊሕ ኣተኣኻኽባ መረዳእታ ቻይና፡ መሰል ውልቀ ዝጥሕስን፡ "ምንቅስቓስ ነበርቲ ኣብ ምክትታልን ምግማትን" ዘድሃበን እዩ ብምባል ይኹንንዎ።
ሕቶታት እናውሓዙ ዝካየድ ምስፍሕፋሕ
ምፍራይ እዞም ካሜራታት ድሕንነት፡ ኣብታ ሃገር ብዙሓት ሕቶታት ንክለዓሉ ምኽንያት ኮይኑ እዩ።
ዳይሬክተር ቴክኖሎጂ ዳሁኣ ዳንኤል ቻኡ፡ "እዚ ቴክኖሎጂ ምቾት ዘይህብ ነገር ኣለዎ" ብምባል ስግኣቶም ንቢቢሲ ተዛሪቦም።
"እዚ ቴክኖሎጂ ዋላ እኳ ሰባት ንክጥቀምሉ ዝተሰርሐ እንተኾነ፡ ኣብ ኢድ ግብረ-ራዕዳውያን እንተኣትዩ ግና፡ መሳርሒ ኲናት ክኸውን ይኽእል እዩ።"
በዚ በለ በቲ ግና እዚ ቴክኖሎጂ ካሜራ ድሕንነት፡ ኣብ ቻይና እናተጋፍሐ ይርከብ።
ከም ፀብፃብ ሮይተርስ፡ ብዙሓት ቻይናውያንን ወፃእተኛታትን ሰብ ሃፍቲ፡ ኣብዚ ገፅ ሰብ ክፈሊ ዝኽእል ዘፈር ቴክኖሎጂ ይዋፈሩ ኣለዉ።
ኣይኤችኤስ ዝተብሃለ ትካል ድማ፡ ቻይና ኣብ 2016 ኣቆፃፅራ ኣውሮጳውያን፡ ንካሜራታት ድሕንነት፣ ነቲ ቴክኖሎጂ መለዋወጢ ኣቑሑትን ቪድዮ ሶፍትዌርን 6 ነጥቢ 4 ቢልዮን ዶላር ኣውፂኣ እያ።


text:
ኢትዮጵያ ኣብ ህፃናት ዝርኣ ሕማም ኣንቕፂ ካብ ዘጥፍኣ 42 ሃገራት ዓለም ሓንቲ ኮይና…
መቐለ ሰነ 25/2009(ድወት)ኢትዮጵያ ሕማም ኣንቅፂ ህፃናት ካብ ዘጥፍኡ 42 ሃገራት ዓለም ሓንት ምዃና ኣረጋጊፃ።
ተወከልቲ ጉጅለ ትካል መድሕን ህፃናት ውድብ ሕቡራት መንግስታትን ትካል ጥዕና ዓለምን ኣብዚ ሰሙን ኣብ ሃገርና ብዘካየድዎ ዳህሳስ ኢትዮጵያ እቲ ሕማም ሙሉእ ብሙሉእ ከምዘጥፍኣት ከምዘረጋገፁ ገሊፆም።
ሚኒስትር ዲኤታ ሚኒስቴር ሓለዋ ጥዕና ሃገርና ዶክተር ከበደ ወርቁ ኢትዮጵያ ሞት ኣዴታትን ህፃናትን ንምንካይ ብዝለዓለ መንገዲ ይሰርሓ ካብዘለዋ ሃገራት ሓንቲ እያ በሉሞ ነዚ ንምርኣይ ድማ ሽቶታት ልምዓት ሚሊንየም ካብቲ ዝተቐመጠሉ ግዜ ገደብ ቐዲማ ብምትግባር /ብምዕዋት/ ብመርኣያ ትግለፅ ሃገር ከምዝኾነት ሓቢሮም።
ንህፃናት ዘጥቕዕ ሕማም ኣንቕፂ ንምጥፋእ ኣብ 1999ዓ.ም-2009ዓ.ም እቲ ሕማም ኣብ ዝረኣየሎም 59 ዞባታት ትኹረት ተጌሩ ክስራሕ ከምዝፀንሐ ዝሓበሩ ዶክተር ከበደ ወርቁ በዚ ድማ 15ሚልዮን ኣዴታት ኽታበት ከምዝተውሃበን ሓቢሮም።
ተወካሊ ውድብ ጥዕና ዓለም ዶክተር ኣክፓካ ካሉ ብወገኖም ኢትዮጵያ ንዘመዝገበቶ ዕውት ስራሕ ትካል ጥዕና ዓለም ሓገዝ ከምዝገብር ሓቢሮም።
ተወካሊ ዩኒሴፍ ሻሊኒ ባህጉና ብወገኖም ኢትዮጵያ ኣብ ምምሕያሽ ጥዕና ህፃናትን ኣዴታትን ትገብሮ ዘላ ፃዕሪ ንምጥንኻር ትካሎ ዘድሊ ሓገዝ ከምዝገብር ገሊፆም ክብል ኢዜኣ ፀብፂቡ።


text:
“ኪንዝሊ ኺገብሮ እንተ ኽኢሉ እሞ፡ ኣነ እውን እኽእሎ እየ!”
ኪንዝሊ ኣብ መንኩቡ ምስ ተተንከፈ፡ ነቲ ኣብ ቤት ትምህርቲ ቲኦክራስያዊ ኣገልግሎት እተዋህቦ ናይ መጀመርታ ኽፍሊ ኬቕርብ ጀመረ፣ እቲ ኽፍሊ፡ ንባብ መጽሓፍ ቅዱስ እዩ ነይሩ። ዋላ ሓንቲ ኸይተጋገየ፡ ንነፍሲ ወከፍ ቃል ተጠንቂቑ ኣንበባ። ስለምንታይ እዩ ግና ካብ መጽሓፍ ቅዱሱ ብቐጥታ ዘየንብብ ዘሎ፧
እዚ ወዲ ስሪ ላንካ ዝዀነ ኪንዝሊ፡ ዓይነ ስዉር እዩ። ብዘይካዚ፡ ጽሙምን ካብ ቦታ ናብ ቦታ ንምንቅስቓስ ብሽክለታ ስንኩላን ዚጥቀምን እዩ። ብዛዕባ የሆዋ ኺመሃርን ኣብ ቤት ትምህርቲ ቲኦክራስያዊ ኣገልግሎት ኪምዝገብን ዝኸኣለ ደኣ እሞ ብኸመይ እዩ፧ ብዛዕባ እዚ እስከ ኸዘንትወልኩም።
ምስ ኪንዝሊ ንፈለማ ኣብ እተራኸብናሉ እዋን፡ በቲ ንሓቂ መጽሓፍ ቅዱስ ዝነበሮ ጽምኢ ኣዝየ እየ ተገሪመ። ድሮ ምስ ሓያሎ ናይ የሆዋ መሰኻኽር ኣጽኒዑ ነይሩ እዩ፣ እታ ብብረይል እተዳለወት ናብ ዘለኣለማዊ ህይወት ዝመርሕ ፍልጠት ዘርእስታ መጽሓፉ ድማ ኣዝያ ኣሪጋ ነበረት። * ብሓባር ኴንና እንደገና መጽሓፍ ቅዱስ ከነጽንዕ ንዘቕረብኩሉ ዕድመ እኳ እንተ ተቐበሎ፡ ክልተ ጸገም ግና ኣጋጠመና።
ቀዳማይ፡ ኪንዝሊ ኣብቲ ሓያሎ ብዕድመ ዝደፍኡ ሰባትን ስንኩላንን ዚቕመጡሉ ትካል እዩ ዚነብር ነይሩ። ኣብቲ ቦታ ብዙሕ ዋዕዋዕታ ስለ ዝነበረ፡ ኪንዝሊ ድማ እዝኑ ይጻንዖ ስለ ዝነበረ፡ ዓው ኢለ ኽዛረቦ ነበረኒ። በዚ ምኽንያት እዚ፡ ነቲ ሰሙናዊ መጽናዕትና፡ ኵሉ ሰብ እዩ ዚሰምዖ ነይሩ።
ካልኣይ፡ ኪንዝሊ ኻብ ነፍሲ ወከፍ መጽናዕቲ፡ ሒደት ሓበሬታ ጥራይ እዩ ኼንብብን ኣብ ኣእምሮኡ ኺሕዝን ዚኽእል ነይሩ። መጽናዕትና ፍረ ዘለዎ ምእንቲ ኪኸውን፡ ብትግሃት እዩ ዚዳሎ ነይሩ። ኣቐዲሙ ነቲ እነጽንዖ ሕታም ደጋጊሙ የንብቦ፣ ነቲ ጥቕስታት ድማ ካብቲ ብብረይል እተዳለወ መጽሓፍ ቅዱሱ የንብቦ፣ ድሕሪኡ፡ ነቲ ሕቶታት ዚኸውን መልሲ ኣብ ኣእምሮኡ ይሕዞ። እዚ ሜላ እዚ ውጽኢታዊ ዀይኑ ረኸብናዮ ኢና። ከነጽንዕ ከለና፡ እግሩ ኣጣሚሩ ኣብ ምንጻፍ ኮፍ ይብል እሞ፡ ኣብቲ ባይታ እናጠብጠበ ብዛዕባ እቲ እተማህሮ ነገራት ዓው ኢሉ እዩ ዚገልጽ ነይሩ። ነዊሕ ከይጸንሐ፡ ኣብ ሰሙን ክልተ ሳዕ ከነጽንዕ ጀመርና፣ ነፍሲ ወከፍ መጽናዕቲ ድማ ክልተ ሰዓት ይወስደልና ነይሩ።
ኣብ ኣኼባ ምእካብን ምስታፍን
ኪንዝሊ ኣብቲ ኣብ ኣዳራሽ መንግስቲ ኣምላኽ ዚግበር ኣኼባ ኺእከብ ተሃንጥዩ እኳ እንተ ነበረ፡ እዚ ግና ቐሊል ኣይኰነን ነይሩ። ብዘይ ሓገዝ ካልኦት ሰባት፡ ናብታ ብሽክለታ ስንኩላን ኰነ ናብ ማኪና ኺድይብን ኪወርድን፡ ናብ ኣዳራሽ መንግስቲ ኣምላኽ ከኣ ኪኣቱን ኪወጽእን ኣይክእልን እዩ ነይሩ። ኰይኑ ግና፡ ብዙሓት ኣባላት እታ ጉባኤ፡ ንዕኡ ምድጋፍ ከም ፍሉይ መሰል ገይሮም ይርእይዎ ስለ ዝነበሩ፡ በብተራ ይሕግዝዎ ነይሮም። እቲ ኣኼባ እናተኻየደ ኸሎ፡ ኪንዝሊ ኣብ ጥቓ እዝኑ መጕልሕ ድምጺ ብምሓዝ፡ ጽን ኢሉ ይሰምዕ ነበረ፣ አረ ሓሳብ እውን ይህብ ነይሩ እዩ።
ኪንዝሊ ንእተወሰነ እዋን ምስ ኣጽንዐ፡ ኣብ ቤት ትምህርቲ ቲኦክራስያዊ ኣገልግሎት ኪምዝገብ ወሰነ። ነታ ናይ መጀመርታ ኽፍሉ ዝነበረት ንባብ መጽሓፍ ቅዱስ ቅድሚ ምቕራቡ ኽልተ ሰሙን ይገብር፡ ይለማመድ እንተ ኣልዩ ሓተትክዎ። ብምትእምማን ድማ፡ “እወ ሓውና፡ ዳርጋ 30 ሳዕ እየ ተለማሚደያ” በለኒ። ስለቲ ጻዕሩ ምስ ነኣድክዎ፡ ነቲ ንባብ ኬስምዓኒ ሓተትክዎ። መጽሓፍ ቅዱሱ ገንጺሉ፡ ኣብቲ ብብረይል እተዳለወ ጽሑፍ ኢዱ ድሕሪ ምንባር፡ ኬንብብ ጀመረ። ይኹን እምበር፡ ከምቲ ቕድሚኡ ኻብቲ ብረይል ኬንብብ ከሎ ዚገብሮ፡ ኢዱ ይንቀሳቐስ ከም ዘየለ ኣስተብሃልኩ። ለካስ ንብምሉኡ እቲ ንባብ መጽሓፍ ቅዱስ ሸምዲድዎ እዩ።
ክኣምን ስለ ዘይከኣልኩ፡ ንብዓት ብምዕጕርተይ እናወረደ እጥምቶ ነበርኩ። ሰላሳ ሳዕ ጥራይ ተለማሚዱ ኽነሱ፡ ጽቡቕ ገይሩ ኼንብብ ዝኸኣለ ብኸመይ ምዃኑ ሓተትክዎ። ንሱ ድማ፡ “ሰላሳ ሳዕ ጥራይ እኮ ኣይኰነን፡ ኣብ ሓንቲ መዓልቲ እኮ እየ ዳርጋ 30 ሳዕ ዝለማመደሉ” በለኒ። ኪንዝሊ ንልዕሊ ሓደ ወርሒ ኣብ ምንጻፉ ኾፍ ኢሉ፡ ነቲ ንባብ ክሳዕ ዚሽምድዶ ብተደጋጋሚ እዩ ኣንቢብዎ።
እታ ኪንዝሊ ኣብ ኣዳራሽ መንግስቲ ኣምላኽ ኰይኑ ኽፍሉ ዜቕርበላ መዓልቲ ኣኸለት። ኪንዝሊ ኽፍሉ ምስ ዛዘመ፡ እታ ጉባኤ ድሙቕ ጣቕዒት ኣጣቕዐት፣ ብዙሓት ድማ ብቘራጽነት እዚ ሓድሽ ተመሃራይ እዚ ነብዑ። ሓንቲ ብምኽንያት ፍርሂ ኣብ ቤት ትምህርቲ ቲኦክራስያዊ ኣገልግሎት ክፍሊ ምቕራብ ኣቋሪጻ ዝነበረት ኣስፋሒት፡ እንደገና ተመዝገበት። ስለምንታይ፧ ንሳ፡ “ኪንዝሊ ኺገብሮ እንተ ኽኢሉ እሞ፡ ኣነ እውን እኽእሎ እየ!” በለት።
ምስ ኪንዝሊ ንሰለስተ ዓመት መጽሓፍ ቅዱስ ምስ ኣጽናዕና፡ ብ6 መስከረም 2008 ህይወቱ ንየሆዋ ወፍዩ ተጠምቀ። ብ13 ግንቦት 2014 ክሳዕ ዚመውት ድማ፡ እሙን ናይ የሆዋ ምስክር እዩ ነይሩ፣ ኣብታ ገነት እትኸውን ምድሪ፡ ምሉእ ብርታዐን ፍጹም ጥዕናን ሃልይዎ ብተኣማንነት ኣገልግሎቱ ኸም ዚቕጽል ከኣ ይተኣማመን ነበረ። (ኢሳ. 35:5, 6)—ፖል ማክማኑስ ዘዘንተዎ።
^ ሕ.ጽ. 4 ብ1995 እተሓትመት፣ ሕጂ ግና ኣይትሕተምን እያ ዘላ።


text:
5-11 ሰነ
ኤርምያስ 51-52
መዝሙር 98ን ጸሎትን
መእተዊ ሓሳባት (3 ደቒቕ ወይ ካብኡ ንታሕቲ)
ኣብ ቃል ኣምላኽ ዚርከብ መዛግብቲ
“ቃል የሆዋ ብዅሉ ዝርዝር ይፍጸም”፦ (10 ደቒቕ)
ኵዕታ መንፈሳዊ ሃብቲ፦ (8 ደቒቕ)
ንባብ መጽሓፍ ቅዱስ፦ (4 ደቒቕ ወይ ካብኡ ንታሕቲ) ኤር 51:1-11
ኣብ ኣገልግሎት ወፍሪ ትጋህ
ናይዚ ወርሒ እዚ ኣቀራርባታት ተዳሎ፦ (15 ደቒቕ) ኣብቲ “ንመርኣዪ ዚኸውን ኣቀራርባታት” እተመስረተ ምይይጥ። ነተን ንመርኣዪ ዚኸውን ኣቀራርባ ዜርእያ ቪድዮታት ወልዓየን፣ ደድሕሪ ሓንቲ ቪድዮ ነቲ ጕሉሕ ነጥብታት ተመያየጡሉ። ንዅሎም ኣስፋሕቲ ነቲ ብዓል ቤት ኣብ jw.org ኣብ ትሕቲ BIBLE TEACHINGS > HELP FOR THE FAMILY ዚርከብ ሓበሬታ ኼርእይዎ ኣተባብዓዮም።
ክርስትያናዊ ህይወት
“ኣብ ተስፋታት የሆዋ ዘላትካ እምነት ክሳዕ ክንደይ እያ ድልድልቲ፧”፦ (15 ደቒቕ) ሕቶታትን መልስታትን። ንዅሎም ኣስፋሕቲ፡ እምነት ሓድሕዶም ንምድልዳል ሸቶ ብምግባር፡ ምስ ኣመንቲ ብጾቶም ኰይኖም ካብ ግዜ ናብ ግዜ ብዛዕባ ትንቢታት መጽሓፍ ቅዱስ ኪመያየጡ ኣተባብዓዮም።—ሮሜ 1:11, 12።
መጽናዕቲ መጽሓፍ ቅዱስ ጉባኤ፦ (30 ደቒቕ) ia ምዕ. 16 ሕ.ጽ. 16-29፡ “ትንቢት ተፈጸመ” ዘርእስታ ሳጹን፡ ክለሳ ምዕራፍ
ክለሳን ጽማቝ ትሕዝቶ ዚቕጽል ሰሙንን (3 ደቒቕ)
መዝሙር 22ን ጸሎትን


text:
ኣካያዲት ስራሕ ዞባ ደቡብ (ዝነበረት) ወ/ሮ ፋና ተስፋማርያም ኣብ መደበር ፖሊስ ተኣሲራ ድሕሪ ምቕናያ ብዕለት 7 መጋቢት ኣብ ሰዓታት 6፡40 ናይ ምሸት ኣብ ፍሉይ ቤት ፍርዲ ቁጽሪ 2 ቀሪባ ከም ዝነበረትን ኣብ ከባቢ 7፡20 ምሸት ድማ ብዕሽግቲ ማኪና ናይ ፖሊስ ናብቲ ተኣሲራትሉ ዝነበረት ቦታ ከም ተመለሰትን ተፈሊጡ።
ወይዘሮ ፋና ብኽንድዚ ቅልጣፈ ናብ ፍርዲ ምቕራባ ዘይልሙድ ኣሰራርሓ መንግስቲ ኤርትራ ዘንጸባረቐ ምንባሩ ዝሓበሩ ምንጭታት ሬድዮ መድረኽ፤ ኣብ ልዕሊ ወይዘሮ ፋና ካብ ሃገራዊ ድሕነትን ቤት ጽሕፈት ፕረዚደንትን ብርክት ዝበለ ክስታት ቀሪቡላ ከምዘሎን እቲ ሰነድ ካብ ሃገራዊ ድሕነት ናብ ፍሉይ ቤትፍርዲ ተሰጋጊሩ ምህላዉን ሓቢሮም።
ገለ ካብቲ ኣብ ልዕሊ ወይዘሮ ፋና ቀሪቡ ዘሎ ክስታት ምሕጻብን ምዝውዋርን ገንዘብ፤ ምውህሃድ መርበብ ስግረዶብን ምሃብ ናይ ቪዛ ኣሳልጦ መሰነይታን ዝርከቦም ሙኻኑ ዝሓበሩ እቶም ምንጭታት፤ ምስ ወይዘሮ ፋና ቅርበት ዘለዎም 5 ኣዝማድን ኣዕሩኽን እውን ናብ ዓዲ ኣቤቶ ተኣሲሮም ከምዝተወስዱን፤ ኣብ እንዳ ኬዝ ዝበሃል ክፍሊ ተቐይዶም ምህላዉምን ሓቢሮም።
ምኽንያት ናይ ማእሰርቲ ምስ ብልሽውና ዝተኣሳሰረ ጥራይ ዲዩ ወይስ ካልእ ፖለቲካዊ ጠንቂ ኣለዎ ከረጋገጹ ዘይከኣሉ ምንጭታት ሬድዮ መድረኽ፥ ወይዘሮ ፋና ምስ ኣመሓዳሪ ዞባ ደቡብ ኣቶ ኣፍሬም፤ ኣቐዲማ እውን ምስ ኣመሓዳሪት ዞባ ሰመናዊ ቀይሕ ባሕሪ ወይዘሮ ጽገሬዳ፤ ግጭት ከምዝነበራ፤ ቅድሚ ሕጂ እውን ብኣማሓዳሪት ወይዘሮ ጽገሬዳ ንሓጺር እዋን ተኣሲራ ምንባራ ሓቢሮም።
ኣብዚ ናይዚ ሕጂ ናይ ወይዘሮ ፋና ማእሰርቲ፤ ናይ በዓልቲ ቤት ፕረዚደንት ኢሳያስ ወይዘሮ ሳባ ሃይለ ኢድ ምህላዉ ዝሓበሩ ምንጭታት፤ ናይ ወይዘሮ ፋና ናይ ብልሽውና ጉዳይ ኣመሓዳሪት ከባቢታት ዕዳጋ ሓሙስ ካብ ዝነበረትሉ እዋን ንነዊሕ ግዜ ኣብ መዛግብ ዝጸንሐ ምንባሩን፤ ኣብዚ እዋን እዚ ክለዓለሉ ዝተደለየ ምኽንያት ድማ ገና ብሕጂ ዝጻረ ሙኻኑን ሓቢሮም።
ወይዘሮ ፋና ኣመሓዳሪት ንኡስ ዞባ ከባቢታት ዕዳጋ ሓሙስ፥ ምምሕዳር ከተማ ባጽዕ፤ ኣካያዲት ስራሕ ዞባ ደቡብ ኮይና ዝሰርሐት ኣብ እዋን ብረታዊ ቃልሲ ድማ ምስ ጀነራል ስብሓት ኤፍረም ንነዊሕ እዋን ዝሰርሐት ተጋዳሊት ኢያ።


text:
ግምቢ ዘብዐኛ—ሕታም መጽናዕቲ ሕዳር 2016
እዛ ሕታም እዚኣ፡ 26 ታሕሳስ 2016–29 ጥሪ 2017 ዚጽናዕ ዓንቀጻት መጽናዕቲ ዝሓዘት እያ።
ኣዝዩ ዜተባብዕ ቃል!
የሱስ ንኣንስቲ ኺዛረበን ከሎ ነየነይቲ ኻብ ትሕትና ንላዕሊ እተመልክት ቃል እዩ ተጠቒሙ፧
“መዓልቲ መዓልቲ ንሓድሕድኩም ተተባብዑ”
ምትብባዕ ኣገዳሲ ዝዀነ ስለምንታይ እዩ፧ ካብቲ የሆዋን የሱስን ጳውሎስን ንኻልኦት ዘተባብዑሉ መገዲ እንታይ ክንምሃር ንኽእል፧ ውጽኢታዊ መተባብዒ ኽንህብ እንኽእል ብኸመይ ኢና፧
ብመሰረት ቃል ኣምላኽ እተወደበ ህዝቢ
የሆዋ መወዳድርቲ ዘይብሉ ወዳቢ እዩ። ኣምለኽቱ እውን እተወደቡ ኪዀኑ ኽንጽበዮምዶ ኣይግባእን፧
ንቓል የሆዋ ኣዚኻ ተኽብሮ ዲኻ፧
ህዝቢ ኣምላኽ ኣብ መጽሓፍ ቅዱስ ንዚርከብ ምኽሪ ኣብ ግብሪ ንምውዓልን ንውድብ ኣምላኽ ብተኣማንነት ንምድጋፍን ኪጽዕሩ ኸለዉ ይባረኹ እዮም።
‘እቲ ዕዮ ዓብዪ እዩ’
ንስኻ እውን ንምድጋፉ ኣጋጣሚ ኣሎካ።
ካብ ጸልማት እተጸውዑ
ህዝቢ ኣምላኽ ካብ ካልኣይ ዘመን ድ.ክ. ንደሓር ኣብ ጸልማት ዝኣተዉ ብኸመይ እዮም፧ ብርሃን ዝበርሃሎምከ ብኸመይን መዓስን እዩ፧
ካብ ናይ ሓሶት ሃይማኖት ሓራ ወጺኦም
ህዝቢ ኣምላኽ መዓስ እዮም ካብ ምርኮ ባቢሎን ምሉእ ብምሉእ ሓራ ዝወጹ፧
“ኣቱም ኣብ ብሪጣንያ ዘለኹም ኣስፋሕቲ መንግስቲ ኣምላኽ፡ ንቕሑ!!”
ኣብ ብሪጣንያ ንዓሰርተ ዓመት ዚረብሕ ወሰኽ ኣስፋሕቲ መንግስቲ ኣምላኽ ኣይነበረን! እዚ ኪቕየር ዝኸኣለ ግና ብኸመይ እዩ፧


text:
ገበር | ንኣምላኽ ክትቀርቦ ትኽእል ኢኻ
ንኣምላኽ ዝቐረብካዮ ዀይኑዶ ይስምዓካ፧
“ምስ ኣምላኽ ጥብቂ ርክብ እንተ መስሪትካ፡ ድሕነትን ዕግበትን ርግኣትን እዩ ዚስምዓካ። ኣምላኽ ወትሩ ዚሓልየልካ ዀይኑ ድማ ይስምዓካ።”—ክሪስቶፈር፡ ኣብ ጋና ዚነብር መንእሰይ።
“ኣምላኽ ብግዜ ጓሂኻ ስለ ዚርእየካ፡ ካብቲ ቕድሚኡ ዝነበረካ ንላዕሊ፡ ዝያዳ ፍቕሪ ይህበካን ኣቓልቦ ይገብረልካን እዩ።”—ጓል 13 ዓመት ሃና፡ ኣላስካ፡ ሕ.መ.ኣ.።
“ምስ ኣምላኽ ጥብቂ ርክብ ከም ዘሎካ ምፍላጥ፡ ካብ ዝዀነ ይኹን ንላዕሊ ኽቡርን ባህ ዜብልን ስምዒት እዩ ዚፈጥረልካ።”—ጂና፡ ኣብ 40ታት ዕድሚኣ እትርከብ ጃማይካዊት ሰበይቲ።
ክሪስቶፈርን ሃናን ጂናን ጥራይ ኣይኰኑን ከምዚ ዚስምዖም። ኣብ መላእ ዓለም ዚነብሩ ብዙሓት ሰባት፡ ኣምላኽ ከም ኣዕሩኹ ገይሩ ኸም ዚርእዮም እዮም ዚኣምኑ። ንስኻኸ ንኣምላኽ ዝቐረብካዮ ዀይኑዶ ይስምዓካ፧ ወይ ከኣ ብዝያዳ ናብኡ ኽትቀርብ ትደሊዶ፧ ምናልባት፡ ‘ሰባት ብሓቂ ምስቲ ዅሉ ዚኽእል ኣምላኽ ጥብቂ ርክብ ኪምስርቱ ይኽእሉ ድዮም፧ ዚኽእሉ እንተ ዀይኖምከ ብኸመይ፧’ ኢልካ ትሓትት ትኸውን።
ንኣምላኽ ክትቀርቦ ትኽእል ኢኻ
ብመሰረት መጽሓፍ ቅዱስ፡ ምስ ኣምላኽ ጥብቅን ብሕታውን ርክብ ክትምስርት ትኽእል ኢኻ። ኣምላኽ ነቲ ሓደ ኻብቶም ኣበው ዝነበረ ኣብርሃም፡ “ፈታውየይ” ኢሉ ኸም ዝጸውዖ፡ መጽሓፍ ቅዱስ ይገልጽ እዩ። (ኢሳይያስ 41:8) ነቲ ኣብ ያእቆብ 4:8 ዚርከብ፡ “ንኣምላኽ ቅረብዎ፡ ንሱ እውን ኪቐርበኩም እዩ” ዚብል ምዉቕ ዕድመ እውን ኣስተብህለሉ። ስለዚ፡ ምስ ኣምላኽ ጥብቂ ርክብ ክትምስርት ወይ እውን ዓርኩ ኽትከውን ትኽእል ኢኻ። ኰይኑ ግና፡ ንኣምላኽ ብዓይንና ኽንርእዮ ስለ ዘይንኽእል፡ ‘ናብኡ ኽትቀርብን’ ምስኡ ጥብቂ ርክብ ክትምስርትን እትኽእል ብኸመይ ኢኻ፧
ነዛ ሕቶ እዚኣ ንምምላስ፡ ሰባት ዕርክነት ንምምስራት እንታይ ከም ዚገብሩ እስከ ንርአ። ፈለማ፡ እቶም ክልተ ሰብ፡ ስሞም ብምንጋር ይላለዩ። ድሕሪኡ፡ እቶም ክልተ ሰባት ብዝያዳ ኼዕልሉ፡ ሓሳቦምን ስምዒቶምን ድማ ኪገልጹ ኸለዉ፡ ዕርክነቶም እናዓበየ ይኸይድ። ንሓድሕዶም ጽቡቕ ነገራት ኪገብሩ ኺጽዕሩ ኸለዉ ኸኣ፡ ዕርክነቶም ኣዝዩ ይድልድል። ምስ ኣምላኽ ጥብቂ ርክብ ክንምስርት እንተ ደሊና እውን፡ ከምኡ ኢና ኽንገብር ዘሎና። ከምኡ ዝዀነሉ ምኽንያት እስከ ንርአ።


text:
ንእዛ እትስዕብ ጥቕሲ ብምምማይ እሩም ኣጽሓሕፋኣ ኣቕርቢ/ኣቕርብ። ንኣብነት ኣቀራርባን ኣተኣራርማን ጽሑፍ፡ ን”መለማመዲ ምምማይ ጽሑፍ ቍ.1ን ቍ.2ን” ተወከሲ/ተወከስ።
መለማመዲ ምምማይ ጽሑፍ ቍ.3
ኣብ መርዓ ብማሰ፡ ኣብ ቀብሪ ብመልቀስ፡ ገይሮም ኩነታት ግዜ ዘረድኡ ዝነበሩ ሰባት ከምዚ ሎሚ ጋዜጣን፡ ጋዜጠኛታትን ንሓፋሽ፡ ወረ ንዝደሊ ወረ፡ ትምህርታዊ ነገራት ንዘንብብ ትምህርቲ ወዘተ ምሁራዊ ነገራት እንተ ዘይኣቕረቡኳ፣ ከም ዓቕሚ ህዝብን፡ ምስ ዝነበሩዎ ጊዜን ዝሰማማዕ ማሕበራዊ ፓለቲካውን ኤኮንሚያውን ትሕዝቶ ዘልዎ ማዕዳታት ይልግሱ ነበሩ። (ጉርጃ ተስፋስላሴ፡ “ሓጺር ታሪኽ ጋዜጣ ትግርኛ” ገጽ 20. 5ይ ሕ.ጽ. ብምልኡ)
መተሓሰስቢ፤ ዕላማ እዛ ጥቕሲ መልእኽቲ ንምትሕላልፍ ስለ ዘይኮነ ሓቅነታ ንምርታዕ ወይ ካብኣ ተበጊስጋ ኣብ ትሕዝቶ ዘድሃበ ኣርእስቲ-ዘተ ምኽፋት ኣይፍቀድን። ተሳታፊ ኣብ ምዕሩይነትን ውጹእነትን ኣጽሓሕፋ ኣትኵሮ ኪገብር ይዕደም።
ኣርኣያ ካሳ
18 መጋቢት 2017


text:
ዴሞክራሲያዊ ስርዓት ንሓደጋ ከይቃላዕ ኣብ ዴሞክራሲያዊ ስርዓት ደው ንምባል ኣብ ዘተን ጸረ ምግባረ ብልሽውና ምትጋህ ከምዘድሊ ናይ ብራዚል ብፁዓን ጳጳሳት ቤት ምኽሪ ካብ ዕለት 25 ነሓሰ ክሳብ ዕለት 26 ነሓሰ 2015 ዓ.ም. ድሕሪ ዘካየዶ ኣኼባ ኣብ ዘውጽኦ መግለጺ ከምዘመልከተ ዝሓብረ ሲር ናይ ዜና ኣገልግሎት ኣስዒቡ፣ ኣብዚ እዋን’ዚ ሕዝቢ ብራዚል ቅልውላው ኤኮኖምን ከምኡ እውን እቲ ብርእሰ ብሔር ዲልማ ሩሰፍ ዝምራሕ መንግስቲ ብዝተፈላለየ ምግባረ ብልሽት ተኸሲሱ ኣብ ዘለሉ ኣዋንን፣ ሕዝቢ ነዚ ብምቅዋም እውን ዝተፈላለየ ሰላማዊ ኣድማ ኣብ ዘካይደሉ ዘሎ ኣዋን፣ ብፁዓን ጳጳሳት ቤት ምኽሪ ብራዚል ፍትሕን ሰላምን ዘተን ምቅዋም ምግባረ ብልሽውና ናይ ዴሞክራሲ መስረት ምዃኑ ከምዘተሓሳሰቡ ሓቢሩ።
ናይ ጉድለት ሕዳሴ ልዑል ዋጋ ኸፋልን ተዓዳይን ሕዝቢ እዩ
ብፁዓን ጳጳሳት ብራዚል ቅዱስ ጳውሎስ ናብ ጢሞተዎስ ዝጸሓፋ ቀዳመይቲ መልእኽቲ ጠቒሶም ስነ ምግባርን ግብረ ገብን ምኽባር ንገዛእ ርእስን ንመልእ ሕዝቢ ረብሓን ንሃገርን ንሰላምውን ፍትሓውን ምዕባለ መሰረት እዩ፣ ካብዚ ወጻኢ ግና ዕንወትን ጥፍኣትን እዩ ቢሎም እቲ ሕዝቢ ኣጋጢምዎ ዘሎ እናሰፍሔ ዝኸይድ ዘሎ ስእነት ስራሕ ንምጥፋእ ድማ ናይ ፖለቲካ ኣካላትን መንግስትን ሰናይ ፖለቲካዊ ድላይ ሃልይዎም ንብራዚልን ሕዝብን ናብ ብሉጽ ምዕባለ ዝመርሕ ሰብኣውነት ዘማእከለ ከይዲ ፖለቲካ ከረጋገጹ ጻውዒት ከምዘቕረቡ ሲር ናይ ዜና ኣገልግሎት ሓቢሩ እተሓሒዙ ድማ ስነ ምግባራዊ ትእዛዝ ዋሕስ ስርዓት ዴሞክራሲ እዩ ከምዝበሉ ኣፍሊጡ።


text:
ብላቲን ስርዓት ዕለት 25 ታሕሳስ ዝበዓል በዓለ ልደት ዘእግዚእነ ስዒቡ ዕለት 26 ታሕሳስ ብዝበዓል ዓመታዊ በዓል ቀዳሜ ሰማዕት ቅዱስ እሲጢፋኖስ ምኽንያት ናይ ር.ሊ.ጳ. ልኡካነ ወንጌል ማሕበር ዘመሓድሮ ኤሺያን ኔውስ ናይ ዜና ኣገልግሎት ዋና ኣመሓዳሪ ኣባ በርናርዶ ቸርቨለራ ምስ ራዲዮ ቫቲካን ብስልኪ ምስ ራዲዮ ቫቲካን ኣብ ዘካየድዎ ቃለ መሕትት፥ ኣብ እስያ ብፍላይ ኣብ ቻይና ህንድን ኢንዶነዢያን የመንን ፓኪስታንን ኣብ ልዕሊ ማሕበረ ክርስቲያን ዝፍጸም ግብረ ኣሳዶ ኣዚዩ ከቢድን በዓለ ልደት ከየብልዕሉ እውን ብዙሓት ከምእተገደዱን፡ ኣብ ኢንዶነዢያ ኣብ ልዕሊ ማሕበረ ክርስቲያን ግብረ ኣሳዶ ዝፍጸም እውን እንተዀነ ኣብታ ሃገር ብዙሓት ንማሕበረ ክርስቲያን ዝጣበቑ ሰዓብቲ ሃይማኖት ምስልምና እውን ከምዘለዉ ገሊጾም፥
2017 ዓ.ም. ኣብ ልዕሊ ማሕበረ ክርስቲያን ዝፍጸም ግብረ ኣሳዶ ነቲ ዓቢይ በዓለ ልደት ዘእግዚእነ ከም በዓል ዘይኰነስ ንዘብዕልዎ ንሓደጋ ዘቃልዕ ከይኑ ኣሎ፡ ስለምንታይ በዓለ ልደት ናይ ወዲ ሰብ ክብሪ እግዚኣብሔር እምበር ሰብኣዊ ስልጣንን ሓይልን ከምዘይኰነ ዘበስር ብምዃኑ እዚ ዓቢይ ሰብኣዊ ክብሪ ብምብዓሎም ምኽንያት ብዙሓት ንስደትን መከራን ክቃልዑ ኰይኖም ናብ ደም ሰማዕትነት ዘብጽሕ ኩነት ካብ ጥንቲ ሎም ብዝያዳ ክይኑ ኣሎ እንክብሉ ሓቢሮም።
እዞም ኢጣሊያዊ ተወላዲ ክፍለ ሃገር ፑሊያ ኣባል ማሕበር ር.ሊ.ጳ. ልኡካነ ወንጌልን በዚ ማሕበር ናይ ዝመሓደር ናይ ኤሺያን ኔውስ ናይ ዜና ኣገልግሎ ዋና ኣመሓዳሪ ኣባ በርናርዶ ቸርቨለራ፥ ኣብቲ በዓለ ልደትን ንጽገትን ብዝብል ኣርእስቲ ኣብ ዘቕረብዎ ርእሰ ዓንቀጽ ናይ ኤሺያን ነውስ ናይ ዜና ኣገልግሎት ጽሑፎም፥ በዓለ ልደት፡ ንጽገትን ጥሕሰት ሰብኣዊ ክብሪ ዝተራእየሉ ምዃን እንከመልኩቱ፥ ማርያምን ዮሴፍን ኣብ ቤተ ልሔም ዘሕለፍዎን፡ ኣብ ቤተ ልሔም መብልዒ ማል ምውላድ ኢየሱስን፡ ናይዛ ቅድስቲ ቤተ ሰብ ካብ ግብረ ኣሳዶን ቅትለትን ንምድሓን ናብ ምስሪ ምስዳዶምን ተወኪሶም ብምትንታን፡ ብዙሓት ከም ኢየሱስ ገዛእ ርእሶም ንኸድሕኑ ዝስደዱ ማሕበረ ክርስቲያን ሞሱልን ስደትን ዝወርዶም መክራን ኣሕዋት ጠቒሶም፡ በዓለ ልደት እንገዳ ስኢኖም ተነጺጐም ብዝነብርዎ ሕይወት ዘብዕሉን ናይቲ ዝውለድ ሕጻነ ኢየሱስ ተምክሮ ብቐጥታ ናቶም ገይሮም በዓለ ልደት ዘብዕሉን ብዙሓት ኣብ እስያ ንዝተፈላለየ ግብረ ዓመጽን ግብረ ኣሳዶን ዝተቓልዑ ማሕበረ ክርስቲያን ከምዘለዉ የመልክቱ።
ቅዱስ ኣቦና ር.ሊ.ጳ ፍራንቸስኮ ብክርስትና እምነቶም ንስደትን መከራን ዝቃልዑ ማሕበረ ክርስቲያን ብዝሒ ካብ ጥንቲ ንላዕሊ ኣብዚ እንነረሉ ዘሎና እዋን ኣዚዩ ልዑል እዩ እንክብሉ ዝገልጽዎ ሓሳብ ኣብ ጭቡጥ ኩነት ዝቖመ ሓቂ እዩ። ንኣብነት ኣብ 2017 ዓ.ም. ኣብ እስያ ኣብ ልዕሊ ማሕበረ ክርስቲያን መጠነ ሰፊሕ ጸረ ማሕበረ ክርስቲያን ተግባር ዝተራእየሉ ዓመት እዩ፡ ኣብ ሶሪያን ፓኪታንን ህንድን ቻይናን ሰሜን ኮርያን ዘሎ እዋናዊ ኩነት የረጋግጾ።
ንጽገት ክርስቲያንን ንጽገት እምነት ክርስትናን ብሰፊሕ ዝተራእየሉ፡ ኣብ ዒራቅን ሶሪያን ንኣብነት ኮሎም ዜጋታት ንሓደጋ ዝተቓልዕሉ ኩነት እውን እንተዀነ። ውሁዳን ማሕበረ ክርስቲያን ብቐጥታ ንከቢድ ሓደጋ ዝተቓልዑ እዩ፡ ብዙሓት ሰዓብቲ ሃይማኖት ምስልምና ሃይማኖት መጋበሪያ ሰላም እዩ ስለ ዝብሉ እውን ሕይወቶም ንሓደጋ ይቃላዕ ኣሎ። ቤተ ክርስቲያን ዕለት 26 ታሕሳስ ዓመታዊ በዓል ቀዳሜ ሰማዕት እስጢፋኖስ ኣብ እተብዕለሉ ዕለት፥ ኣብ ብዙሓት ሃገራት እስያ በዓለ ልደት ናይ ብዙሓት ሕይወት ንሓደጋ ዘቃልዕ ኰይኑ ኣሎ፡ እቲ ኢየሱስ ኣብ ዝተራእየሉ እዋን ዝነበረ ታሪኽ ሰማዕታት ሎሚ እውን ኣብ እንነብረሉ ዓለም ዘሎን ብዝገደደ ደረጃ እውን ዝፍጸም ኰይኑ ኣሎ።
ኣብ ኢንዶነዢያ ብዙሓት ሰዓብቲ ሃይማኖት ምስልምና ኣሕዋቶም ክርስቲያን ኢንዶነዣውያን ንሓደጋ ከይቃልዑ ዝጣበቑን ዝከላኸሉን በዚ ሰናይ ምግባሮም’ዚ ናይ ገዛእ ርእሶም ሕይወት እውን ንሓደጋ ዘቃልዑ ሰብ ጽቡቕ ድላይ ከምዘለዉ ዝገለጹ ኣባ ቸርቨለራ፥ ማሕበረ ክርስቲያ ንስደትን መስዋዕትነትን ዝዳርጐም ናይ ሰብኣዊ ክብርን መሰልን ስለ ዝምስክሩን ስለ ሰብኣዊ ክብርን ፍትሕን ሰላምን ዝቖሙ ብምዃኖም ኢዩ፡ ፖለቲካውን ኤኮኖሚያውን ስልጣን ነገልግሎት እምበር ንምግልጋልን ብትመላኽነት ከምዘይኰነ ስለ ዝምስክሩ እያቶም፡ ፖለቲካውን ኤኮኖሚያውን ስልጣን ንገዛ ርእሱ ፍጹምን ከሃሌ ኵሉ ገይሩ ንምርግጋጽ እግዚኣብሔር ካብ ናይ ሕዝብን ሃገርን ባህልን ልምድን ብምሕካኽ ኢእግዚኣብሔራዊ ሕብረተሰብ ከቕውም እዩ ዝደልይ፡ በንጻሩ ማሕበረ ክርስቲያን ነዚ ስልጣን ኣገልግሎት ምዃኑ ይምስክር፡ መጋበርያ ሰላምን ፍትሕን ዕርቅን ሓድነትን ምዃኑ ይቃልሕ፡ ከሃሌኵሉ እግዚኣብሔር ጥራሕ እዩ ቢሉ ደው ይብል፡ እዚ ኩሉ ንስደትን መከራን ሰማዕትነን የቃሎዖ፡ ኣብ ኣፍሪቃ ንኣብነት ኣብ ምስሪ ሰማዕትነት ክርስቲያን ዕልታዊ ተመክሮ ከይኑ ኣሎ፡ ኣብ ኣመሪካ እውን ሰብ ዘማእከለ ዘይኰነስ ሰብ ሰርሖ እግዚኣብሔር ዘማከሉ ልምድታት ክሰፍሕ ትርእይ፡ እዚኹሉ’ዚ ማሕበረ ክርስቲያን ንስደትን ሰማዕትነትን ዘቃልዕ እዩ እንክብሉ ዘካይድዎ ቃለ መሕትት ኣጠቓሊሎም።


text:
Published: 24 December 2016
በስመ ኣብ ወወልድ ወመንፈስ ቅዱስ ኣሃዱ ኣምላክ ኣሜን።
ዓመታዊ ክብረ በዓል ናይ ሊቀ መላእክት ቅዱስ ሚካኤል ኤርትራ ኦርቶዶክስ ተዋሕዶ ቤተ ክርስቲያን ኣብ ከተማ ሻርሎት ሰሜን ካሮላይና ከምቲ ልሙድ
ዓመት መጸ ብኽብሪ ዝበዓል ብቀዳም ዕለት 19 ሕዳር 2016 ኣ.ፈ (፲ ሕዳር ፳፻፱ ዓ.ም) ብዝደመቐን ምዕሩግ ኣገባብን ን7ይ ግዜኡ ተኸቢሩ ውዒሉ። እዚ ካብ ዝተፈላለየ ከተማታት ሰሜን ኣሜሪካ ብነፈርትን መካይንን ብዝመጹ ብብዝሒ ኣጋይሽ ነጋድያን፥ ምእመናን ነበርቲ ከተማ ሻርሎት፥ ውሉደ ክህነትን መንእሰያት ተመሃሮ ትምህርቲ ሰንበትን ዝተሳተፍዎ፥ ዓቢይ መንፈሳዊ ክብረ በዓል ብኃይሊ ኣምላኽን፥ ብረድኤት ቅዱስ ሚካኤል ሊቀ መላእክትን ኣብ ልቢ ነፍሲ ወከፍ ኣማኒ ልዑል ተስፋን ዕዙዝ በረኸትን ብዝመልኦ ድሙቕ ኣገባብ እዩ ተኸቢሩ ውዒሉ።
መንፈሳዊ ኣገልግሎት ናይቲ ዓመታዊ ክብረ በዓል ብድሮ ዓርቢ ብዋዜማን ጸሎተ-ሰርክን እዩ ጀሚሩ። ቀዳም ወጋሕታውን ኣቦታት ቆሞሳት ውሉደ-ክህነትን ማሕበረ-ምእመናንን ብዝጀመርዎ ጸሎተ ነግህን ነቲ ዕለት ዝምልከት ማሕሌት ከኣ ብቀሲስ መሪጌታ ዳዊትን መሪጌታ ዳንኤል እናተመርሐ፥ ብመንፈሳዊ ጣዕመ ዜማ ተሰንዩ ወረብ መዝሙር ምስጋናን ጸሎተ ቅዳሴን ዓሪጉ።ክልተ ሕጻውንቲ ደቅና (ሓደ ወድን ሓንቲ ጓልን) ሥርዓት ጸጋ-ጥምቀት ተፈጺምሎም ደቂ ቅድስት ቤተ ክርስቲያን ብምዃኖም ከኣ ንወለድን ምሉእ ኣማኒ ህዝቢ ተሳታፊ እቲ ዓመታዊ ክብረ-በዓል ድርብ ሓጎስን ክብርን ዝሃቦ ሠናይ መደብ ኣምላኽ እዩ ነይሩ።
ብድሕሪ እዚ ናይ ዕለቱ ስብከተ-ወንጌል ብሊቀ ካህናት ቀሲስ ገብረሚካኤል መልኣኽ እግዚኣብሔር ኣብ ዙርያ እቶም ንእግዚኣብሔር ዝፈርህዎ ይሰፍር፡ ካብ ድንገት ከኣ የናግፎም። (መዝ 34:7) ካብ ዝብል መንፈሳዊ ጥቕሲ መሠረት ብምግባር፥ እግዚኣብሔር ሠናይ ምዃኑ ጠዓሙን ርኣዩን ብምባል ንልቢ ኣመንቲ ዝመሰጠ፥ ግሩም ስብከት ተዋሂቡ። ብተወሳኺ ነቶም ቅድሚ 12 ዓመታት ኣብዛ ዕለት እዚ ብዘይ ሓደ ገበንን ብደለን ብሰንኪ ኦርቶዶክሳዊ እምነቶም ጥራይ ኣብ ሰንሰለት ሞቝሕ ብዘይ ፍርዲ ተኣሲሮም ዘለዉ ካህናትን ነቶም ወዲ 90 ዓመት ቅዱስ ፓትርያርክ ኣቦና ዝበጽሖም ዘሎ መከራን ብምዝካር ሕልናዊ ጸሎተ-ኣስተንትኖ ተገይሩ።
ሚካኤል ማለት መን ከም እግዚኣብሔር ማለት እዩ። ኣቦና ዳዊትውን “ንእግዚኣብሔር ኣምላኽና ዚመስል የልቦን” ክብል ገሊጽዎ ንረኽቦ።መዝ 113፡5። በዚ መሠረት ድማ ኣምላኽ “ንህዝቢ እስራኤል ካብ ጭቆና ፈርዖንን መግዛእቲ ግብጽን” ብረድኤት ሊቀ-መላእኽት ቅዱስ ሚካኤልን መሪሕነት ነቢይ ሙሴን ንባሕሪ ኤርትራ ኣብ ክልተ መቒሉ፥ናብታ ምድሪ ርስትን ተስፋን ከም ዘእተዎም፥ መድኃኔ-ዓለም ኣምላኽና ንመከራ ቤተ ክርስቲያናን ሽግር ሃገርናን ቀንጢጡ ንኣመንቲ ጽድቂ፥ ንብኡሳት ዕርቂ፥ ንግፉዓት ፍትሒ፥ ንጨካናት ዝርህር ልቢ ክህቦም ጸሎተ-ምህልላ ተገይሩ፡ እትዉ-በሰላም! ተባሂሉ ጸሎተ-ቡራኬ ምስ ተገብረ ታቦት ብኽብሪ ውሉደ-ክህነት ተዓጂቡ፥ ተመሃሮ ት/ሰንበት ብዝተፈላለዩ መዛሙርን ብዕልልታን ኣዴታትን ተሰንዩ ዑደት ተኻይዱ። ብድሕሪ እዚ ብምእመናን ንዝተዳለወ ምሳሕ ንግደት ኩሉ ህዝቢ ተመጊቡ። በዚ ኣጋጣሚ ንኩልኹም ነጋድያን ንግደት ኢየሩሳሌም ይግበረልኩም እናበልና፥ ብፍላይ ንምእመናን ደብረ ግዕዛን መድኃኔ-ዓለም ኣትላንታ ዕዙዝ መንፈሳዊ ምስጋናና ብምቕራብ ንኹልኹም ተሳተፍቲ ክብረ-በዓልና እግዚኣብሔር ጻማኹም ይኽፈልኩም ንብል።
በረኸትን ረድኤትን ሊቀ-መላእክት ቅዱስ ሚካኤል ምስ ኩልና ይኹን!
ምምሕዳር ሰበኻ ጉባኤ ሊ/መ ቅዱስ ሚካኤል ሻርሎት


text:
ምዉታት ኪትንስኡ ድዮም፧
እንታይ ምበልካ፧
እወ
ኣይፋል
ምናልባት
መጽሓፍ ቅዱስ እንታይ ይብል፧
“ትንሳኤ ኪኸውን . . . ተስፋ ኣሎኒ።”—ግብሪ ሃዋርያት 24:15፡ ትርጉም ሓዳስ ዓለም።
እዚ ብኸመይ ኪጠቕመካ ይኽእል፧
እተፍቅሮ ሰብ ምስ ዚመውት የጸናንዓካ።—2 ቈረንቶስ 1:3, 4።
ካብ ፍርሂ ሞት ናጻ ይገብረካ።—እብራውያን 2:15።
ምስቶም ዝሞቱ ሰብካ እንደገና ኽትራኸብ ናይ ሓቂ ተስፋ ይህበካ።—ዮሃንስ 5:28, 29።
ነቲ መጽሓፍ ቅዱስ ዚብሎ ብሓቂ ኽንኣምኖ ንኽእልዶ፧
እወ ንኽእል ኢና፣ እንተ ወሓደ ብሰለስተ ምኽንያት።
ህይወት ዝፈጠረ ኣምላኽ እዩ። “ምንጪ ህይወት፡” የሆዋ ኣምላኽ ከም ዝዀነ ኣብ መጽሓፍ ቅዱስ ተገሊጹ ኣሎ። (መዝሙር 36:9፣ ግብሪ ሃዋርያት 17:24, 25) እቲ ንዅሎም ህያዋን ህይወት ዝሃበ ኣምላኽ፡ ንዝሞተ ሰብ ብርግጽ ኬተንስኦ ይኽእል እዩ።
ኣምላኽ ኣብ ዝሓለፈ እዋናት፡ ምዉታት ኣተንሲኡ እዩ። መጽሓፍ ቅዱስ ካብ ሞት ተንሲኦም ኣብ ምድሪ ብህይወት ብዛዕባ ዝነበሩ ሸሞንተ ሰባት ይገልጽ እዩ። እዚኣቶም ዓበይትን ንኣሽቱን ደቂ ተባዕትዮን ደቂ ኣንስትዮን እዮም ነይሮም። ገለ ኻባታቶም ንሓጺር ግዜ ጥራይ እዮም ሞይቶም ነይሮም፣ ሓደ ኻባታቶም ግና ኣርባዕተ መዓልቲ ኣብ መቓብር ገይሩ ነበረ።—ዮሃንስ 11:39-44።
ኣምላኽ ብሕጂ እውን ንምዉታት ኬተንስኦም ይናፍቕ እዩ። የሆዋ ንሞት ከም ጸላኢ ገይሩ እዩ ዚርእዮ። (1 ቈረንቶስ 15:26) ነዚ ጸላኢ ዝዀነ ሞት ኪስዕሮ፡ ማለት ብትንሳኤ ገይሩ ኼጥፍኦ ድማ ይናፍቕ እዩ። ነቶም ኣብ ተዘክሮኡ ዘለዉ ሰባት ካብ ምዉታት ኣተንሲኡ፡ እንደገና ኣብ ምድሪ ኺነብሩ ኺርእዮም ሃረር ይብል እዩ።—እዮብ 14:14, 15።
ነዚ ዚስዕብ ሕሰበሉ፦
እንኣርግን እንመውትን ስለምንታይ ኢና፧
መጽሓፍ ቅዱስ ነዛ ሕቶ እዚኣ፡ ኣብ ዘፍጥረት 3:17-19፣ ሮሜ 5:12 ይምልሳ እዩ።


text:
መራሕቲ ኤርትራን ግብጽን፣ ኣብ ዶብ ኤርትራን ሱዳንን ተፈጢሩ ብዛዕባ ዘሎ ሓድሽ ምዕባለታት ዘትዮም
Radio Erena: 10 Januray 2018
መራሕቲ ኤርትራን ግብጽን፣ ኣብ ዶብ ኤርትራን ሱዳንን ተፈጢሩ ዘሎ ሓድሽ ምዕባለታት ብዝምልክተ ዘትዮም።
ፕረዚደንት ኢሳይያስ ኣፈወርቂ ብሰሉስ 9 ጥሪ ናብ ካይሮ ድሕሪ ምእታው ምስ ፕረዚደንት ግብጺ ዓብደልፈታሕ ኣል ሲሲ ብምርኻብ፣ ኣብቲ ንኢትዮጵያ፣ ግብጽን ሱዳንን ዘሰሓሕብ ዘሎ ኣጠቓቕማ ናይልን ምህናጽ ዲጋን ብዝምልከት ድሕሪ ምምይያጦም፣ ሱዳን ምስ ኤርትራ ዘዳውባ ከባቢታት ንምዕጻው ዝወሰደቶ ስጉምቲን ክህሉ ዝኽእል ስግኣታትን ተዘራሪቦም።
ግብጺ ብዘይካ'ቲ ናብ ኤርትራ ሰራዊታ ኣዋፊራ ኣላ ዝብል ሓድሽ ሓበሬታ፣ ኣብ ኤርትራ ንዝርከቡ ተቓወምቲ ሱዳንን ኢትዮጵያን ሎጂስቲካዊ ሓገዝ ትገብር ከምዘላ ክልቲኤን ሃገራት ይወቕሳ።
ፕረዚደንት ኢሳይያስ ናብ ግብጺ ዝበጽሕ ዘሎ፣ ምስ ግብጺ ኣብ ምስሕሓብ እትርከብ ሱዳን ምስ ኤርትራ ዘድውባ ከባቢታት ድሕሪ ምዕጻው ሰራዊታ ኣዋፊራ ከምዘላ ኣብ ዝግለጸሉ ዘሎ እዋን'ዩ።
ፕረዚደንት ኢሳይያስ ኣብ ድሮ ሓድሽ ዓመት'ውን ኣብ ሕቡራት ኢማራት ምብጻሕ ከምዝፈጸመ ይዝከር።
ሕቡራት ኢማራት ዓረብን ግብጽን ኣብ ኤርትራ ወትሃደራዊ ምንቅስቓሳት የካይዳ ከምዘለዋ ይንገር።
=========================


text:
ሱዳን ዶባታ ዝዓጸወትሉ ምኽንያት ካብ ኤርትራን ግብጽን ጸጥታዊ ስግኣት ስለዘለዋ ምዃኑ ትገልጽ
Radio Erena: 12 Januray 2018
ሱዳን ምስ ኤርትራ ዘዳውባ ከባቢታት ዝዓጸወትሉ ምኽንያት ካብ ኤርትራን ግብጽን ጸጥታዊ ስግኣት ስለዘለዋ ምዃኑ ኣፍሊጣ።
ኣብ ስልጣን ዘሎ ሰልፊ ሃገራዊ ባይቶ ኣብ ዘካየዶ ኣኼባ፣ ብምብራቕ ሱዳን ከባቢ ሳዋ፣ ካብ ግብጽን ኤርትራን ተኽእሎ ስግኣታት ከምዘሎ ምክትል ኣቦ መንበር እቲ ሰልፊ ኢብራሂም ማሕሙድ ሓሚድ ምግላጹ ኣገልግሎት ዜና ቻይና ሺንሁዋ ሓቢሩ።
ሱዳን ብሰንኪ እዚ ስግኣታት እዚ፣ ብ5 ጥሪ ነቲ ምስ ኤርትራ ዘዳውብ ከባቢታት ብምዕጻው ናብቲ ቦታ ሰራዊታ ከምዘዋፈረት ዘነጸረ ሓበሬታ ሺንሁዋ፣ ብ4 ጥሪ ድማ ኣብ ግብጺ ዝርከብ ኣምባሳደራ ከምዝሰሓበት ኣመልኪቱ።
ሱዳንን ግብጽን ብጉዳይ ዶብ ሓላይብ ኣብ ዝሰሓሓባሉ ዘለዋ እዋን'ዩ፣ ግብጺ ሰራዊታ ናብ ኤርትራ ከምዝልኣኸት ዝግለጽ ዘሎ።
ድሕሪ'ዚ ኩነታት፣ ሱዳን ብላዕለዋይ ወትሃደራዊ ኣዛዚ ዝምራሕ ልኡኻ ናብ ኢትዮጵያ ክትሰድድ እንከላ፣ ፕረዚደንት ኤርትራ ኣቶ ኢሳይያስ ኣፈወርቂ ከኣ ኣብ ግብጺ ናይ ክልተ መዓልታት ምብጻሕ ፈጺሙ።
መንግስቲ ኤርትራ ኣብ ዞባ ቀርኒ ኣፍሪቃ ብተዛማዲ ዝሓሸ ዝምድና ዝጸንሖ ሃገር ሱዳን ጥራይ'ያ ኔራ።
ኣብዚ እዋን'ዚ መንግስቲ ኤርትራ ምስ ኩለን ጎረባብቲ ሃገራት፣ ምስ ኢትዮጵያ፣ ጅቡቲን ሱዳንን ኣብ ምውጣጥ ይርከብ።
=======================


text:
24 ነሐሰ ዓመታዊ በዓል ቅድስት ክርስቶስ ሠምራ
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን፡
24 ነሐሰ ዓመታዊ በዓል ቅድስት ክርስቶስ ሠምራ
ክርስቶስ ሠምራ ኣብ ሽዋ ቡልጋ ፍሉይ ስሙ ጌየ ኣብ ዝተባህለት ዝተወልደት ኮይና፡ ኣቦኣ ደረሳኒ ኣዲኣ ድማ ዕሌኒ ይበሃሉ። ክልቲኦም ፍርሓት እግዚኣብሔር ዝነበሮም ቅኑዓት ሰባት ነበሩ፡እዞም ስድራ ብእግዚኣብሔር ዝተመርጸት ክብርቲ ኣዝያ ኣስተውዓሊት ዝኮነት ቆልዓ ንኣዴና ክርስትስ ሠምራ ወለዱ ብመልክዓን ብጠባያን እናተሓጎሱ ከኣ የዕበይዋ። ናይ እግዚኣብሔር ሕግታት ስርዓትን ከኣ ኩሉ መሃርዋ። ዓቅሚ ሔዋን ምስ በጸሐት ከኣ ነገዱ ካብ ኣባ ጸሠርጋ ወገን ዝኮነ ፡ወዲ ኢየሱስ ሞአ ንሰምረ ጊዮርጊስ ብሕጊ ኣመርዓውዋ። ብፍቅርን ብሓልዮትን እና ነበሩ ብዙሓት ቆልዑ ወለዱ። ንነዋልዶምን ኣወዳቶምን ከኣ ሕገ እግዚኣብሔር ይምህርዎም ነበሩ።
ኣዴና ቅድስት ክርስቶስ ሠምራ ኣብ ዘመነ ዐፄ ገብረ መስቀል ዝነበረት ጻድቅ እያ። ካብ ህጻንነታ ጀሚራ ብስነ ምግባር፡ ብሃይማኖት ዝተሃንጸት፡ ኣብ ብሓዳራ ጸኒዓ ዓሰርተ ሓደ ቆልዑ ዝወለደት ኣደ እያ። ንጉስ ዓፄ ገብረመስቀል ብሓዳራ፡ብስነ ምግባራን ብሃይማኖታ ብኩሉንትናኣ፡ዝተመስገነት ብምዃና ወረኣ ስለዝሰመዐ “ብጸሎትኪ ዘክርኒ” ብምባል ካብ ኣገልገልቱ ንዓኣ ከገልግልዋ 174 ኣገልገልቲ ለኣከላ። ብሃርን ወርቅን ዝተሰርሐ ክዳንን ጫማን ውን ለኣከላ። ኣብ ገዝኣ ምስ ሰብኣያ ኣብ ሓዳራ እንኮላ ቅዱስ ሚካኤል ሰለስተ ሕብስት ኣምጺኡ መገባ። ካብ ዕለታት ሓደ መዓልቲ ካብ ኣገልገልታ ብሓዊ ተቃጸለት እሞ ሞተት። በዚ ከኣ ኣዝያ ሓዘነት። እንተዲሒናትላ፡ ገዝኣን ፡ሰብኣያን ደቃን ንብረታን ኩሉ ሓዲጋ ናብ ገዳም ኣትያ ንክትሙንኩስ መብጸዓ ኣተወት። መሪር ብኽያት እናበከየት፡ብጸሎት ምስተማሕጸነት፡ ጎይታናን መድሓኒና ኢየሱስ ክርስቶስ፡ ነታ ዝሞተት ኣገልጋሊታ ካብ ሞት ኣተንስኣላ። ንሳውን መብጽዓኣ ሓልያ ኩሉ ሓዲጋ ናብ ደብረ ሊባኖስ ናይ ደቂ ኣንስትዮ ገዳም ኣተወት። ሓደ መዓልቲ ቅዱስ ሚካኤል ካብ ዝነበረቶ በዓቲ ኣውጺኡ ብክንፉ ተሰኪሙ ኣብ ጣና ደሴት፡ ኣብጸሓ። ኣብዚ ከኣ ሰብነታ ተባሳሲዑ፡ናይ ባሕሪ ዓሳ መማላለሲ ክሳዕ ዝከውን በጽሐት። ከም ዝተተኽለ ዓንዲ ኮይና ከይወጸት ኣብ ውሽጢ ባሕሪ ንዓሰርተ ክልተ(12) ዓመት ቆይማ ጸለየት። ድሕሪ ዓሰርተ ክልተ (12) ዓመት ጎይታ ተገሊጹ ቃልኪዳን ኣተወላ። ካብዚ ንዳሓር፡ ሙሉእ ሕይወታ ብዓቢይ ተጋድሎ እናሕለፈት ከላ ጎይታውን ምስ ቅድስት ኣዲኡ ብሓባር ኮይኑ በብግዚኡ ይመጻ ነበረ። ቅዱስ ሚካኤል ውን ንኩሉ ግዜ ሓላዊ ገይሩ ሃባ። ኣዴና ቅድስት ክርስቶስ ሠምራ ብሔረ ብፁዓን እንዳከደት ምስቶም ኣብኡ ዝነብሩ ቅዱሳን ክሳዕ ሸውዓተ መዓልቲ እናተዘራረበት ትጸንሕ ነበረት፡ሄኖክን፡ኤልያስን፡ናብ ዘሎውዎ እናከይደ ትምለስ ነበረት።
ኣብ ግዜ በዓለ ጥምቀት ሙሴን ኤልያስን፡ ዮሓንስ መጥምቕን ጎይታ ዝተጠመቀሉ ማይ ዮርዳኖስ ኣምጺኦም፡ሙሴ የማናይ ኢዳ፡ ኤልያስ ጸጋማይ ኢዳ ሒዞም፡ዮሓንስ፡ነቲ ማይ ኣብ ርእሳ ኣፍሲሱ ኣጥመቃ።ድሕሪ ጥምቀት ጎይታ ብከምዚ ዓይነት መገዲ ዝተጠምቀ ማንም የሎን። ንሳቶም ውን ጋንጉት ንኣብትባሃል ገዳም ናይቲ ገዳም ኣማሓዳሪት ከምእትከውንን ኣዝየን ብዙሓት ተኸተልቲ ከም ዝህልውዋ ትንቢት ተዛሪቦም ናብ ቦታኦም ዓረጉ። ብዝተነግራ ትንቢት መሰረት ውን ድሕሪ ብዙሕ፡ግዜ ቅዱስ ሚካኤል ብስሙ ዝተቐርጸ ጽላት ኣምጺኡ ሃባሞ ኣብዚኣ ኣብ ጋንጉት ደሴት ብናቱ ስም ቤተ ክርስቲያን ንክትሰርሕ ነገራ። ንሳ ከኣ “እዚ ከመይሉ ይኮነለይ” በለቶ። ንሱ ከኣ “እቶም ዘጠሞቑኪ ቅዱሳን ድሕሪ ቅሩብ ዓመታት እመ ምኔት ክትኮኒ ኢኺ ከምዝበሉኺ ረሲዕክዮ፧ እታ ግዜ እንሆ ሎሚ በጺሓ ኣላ” ኢሉ ነገራ። ኣባ ይስሓቅ ዝበሃል መነኩሴ ላኣከላ እሞ ናታ ደቃ ክኮና ዝመጻ 600 መነኮሳት ብሓባር ብሰለስተ ወርሒ ናይ ቅዱስ ሚካኤል ቤተክርስቲያን ሰረሐት። ብዙሓት ተከተልቲ መነኮሳት ውን ኣፍረየት። ኣብዛ ጋንጉት ደሴት ቆይማ እንዳጸለየት ከምቲ ዝተለምደ ጎይታ መጽዩ ተገሊጹላ እሞ ንሳ ከኣ “ንኣዳም ብኣራያካን ኣምሳልካን ንምንታይ ፈጠርካዮ፧ ኣብ መስቀል ስለምንታይ ተሰቒልካ፧ ስለ ኣዳምን ደቁንዶ ኣይኮንካን፧” በለቶ። ጎይታውን “እወ ስለ ኣዳምን ደቁን ክብል እየ ዝተሰቐልኩ” በላ ንሳውን “እምባኣርሲ ምስቃልካ ሰለኦም ካብ ኮነ ካብ ኣቤል ጀሚሮም ክሳዕ ሎሚ ዝሞቱን ካብ ሎሚ ንዳሓር ክሳዕ ዓለም ፍጻሜ ዝበጽሕ ንዝመቱ ማሓሮም ይቅረ በለሎም”በለቶ። ጎይታውን “ኦ ፍቕርተይ ክርስቶስ ሠምራ! እስኺ ንርእስኪ ፍረዲ” ብምባል ኣብ ዘመን ጲላጦስ ኣይሁድ ዘውረዱሉ ኣሰቃቂ መከራታትን ናይ ሞቱ ኩነታት ኩሉ ብዝርዝር ድሕሪ ምንጋሩ “እምበኣርሲ እዚ ውዕለታ ዘንጊዖም፡ካብ ክፉእ ዘይምለሱን፧ ካብ ቶንኮል ዘይዕርፉን ክምሕሮም ወይስ ክኩንኖም ይግባእ፧ እስኪ ንስኪ ፍረዲ” በላ። ብዙሕ ግዜ ድሕሪ ምዝራቦም፡ኣብ መወዳእታ “ኣቤት ፈጣርየይን መድሓንየይን ፍቃድካ እንተኮይኑ፡ደቂ ኣዳም ካብ ስቓይ ኩነኔ ክድሕኑ ምእንቲ ንዲያብሎስ ይቕረ ክትብሎ ክትምሕሮ ምእንቲ እልምነካ ኣሎኩ። ንሓጥኣን ካብ ሓጢኣቶም ክምለሱ እምበር ጥፍኣቶም ኣይትፈቱን ኢካ። ዝልምነካ ዘለኹ ፈትየ ኣይኮንኩን ነገር ግን ንሱ እንተተማሒሩ፡ ኣብ ደቂ ኣዳም ስቓይን ኩነኔን ክህሉ ኣይክእልን ብዝብል ግምት እየ እምበር”በለቶ። እዚ ብዝበለቶ ግዜ ጎይታ ብሕቶኣ ተገሪሙ “ካልኦት ቅድሜኺ ዝነበሩ ካባኪ ንዳሓር ዝትንስኡ ዘይሓስብዎ ኣዝዩ ዘደንቕ ልመና ለሚንኪ” በላ። ንቅዱስ ሚካኤል ጸዊዑ ከኣ “ሳጥናኤል ሕራይ እንተበለ ከተውጽኦ ምእንቲ ናብ ሲኦል ሒዝካያ ኪድ” ኢሉ ኣዘዞ። ዲያብሎስ ከኣ ናብ ሲኦል ከትዋ ኢሉ ጸዓረ። እቲ ቅዱስ መልኣኽ ከኣ ብሓዊ ሰይፊ ንዲያብሎስ ብምቕጻዕ፡ንዓኣ ሲሒቡ እናውጻኣ ብዙሓት ነፍሳት ኣብ ኣኽናፋ ተሰቒሎም ኣሽሓት ክወጹ ከኣሉ። ንሳውን በዚ ብዙሕ ተሓጎሰት፡ ናብ ፈጣሪኣ ከኣ “ኦ ጎይታየ ፍርድካ ዝቐንዐ ምሕረትካ ዝበዝሐ እዩ” እናበለት ንጎይቱነቱ ኣመስጊና ሰገደትሉ። ብድሕሪዚ ናብ ቦታኣ ተመሊሳ ገድላ ቀጸለት። ልክዕ ማዕረ ቑመታ ጉድጓድ ፍሒራ በርባዕቲኡ ማእዝን ብቅድሚት ድሕሪት፡ብየማን ብጸጋም፡ሰለስተ ሰለሰተ በላሕቲ ነገራት ተኪላ ሰብነታ ኣብኡ ኣሲራ ምእንቲ ኩሉ ዓለም ትጽሊ ነበረት። እቲ ኲናት እንዳወጋኣ ስውነታ ክሳዕ ዝሽትትን ክሳዕ ዝሕስክን ን12ዓመታት ብተጋድሎ ጸንሐት። ዝዓረፈትሉውን ኣብዚ ጉድጋድ ቆይማ ሰለ ዓለም ክትጽልይ ከላ እዩ። ጎይታውን ክብራ ምስ ሙሴ፡ኣሮን ፡ጴጥሮስ ፡ጳውሎስ ምስ ሕጻን ቂርቆስ፧ ምስ እንጦንስ ፡ምስ ጊዮርጊስ፡ምስ እስጢፋኖስ፡ምስ ኩሎም ቅዱሳን ዝተስተኻኸለ ምኻኑ ብዘይ ሕሶ ቃሉ ነገራ። ኣብዚ ምድሪ ን375 ዓመታት ዝኣክል ጸኒሓ ከኣ ኣቦና ቅዱስ ኣቡነ ተክለሃይማኖት ኣብ ዝዓረፈሉ ዕለት ማለት ነሐሰ 24 ብዓብይ ክብሪ ዓረፈት።
ጎይታናን መድሓኒናን ኢየሱስ ክርስቶስ ውን ዓሰርተ ኣኽሊላት ሃባ፡ ብዙሓት ዓበይቲ ቃልኪዳናት ድማ ሃባ።
ኣዴና ቅድስት ክርስቶስ ሥምራ ኣብ ቤተ ክርስቲያን ቆይማ እንኮላ ጎይታ ኢየሱስ ክርስቶስ ምስ ኣዲኡ ምስ ቅድስት ድንግል ማርያም ናብኣ መጸ።ካብዚ ውን “ኦ ፍቕርተይ ክርስቶስ ሠምራ! ኣደይ ማርያም ኣደ ክትኮነኪ፡ ጡባ ከምዘጥበወትኒ ተጥብኪ፡ ንዓይ ከምዝሰዓመትኒ ትስዓምኪ፡ ኣብ ሕቅፋኣ ከምዝሓቆፈትኒ ትሕቆፍኪ”በላ። ኣዴና ክርስቶስ ሰምራ ብግንባራ ተደፍአት።እመቤታችን ውን ቀልጢፋ ኣተንሰኣታ “ኦ ፍቅርተይ ክርስቶስ ሠምራ ! ኣጆኪ ኣይትፍርሂ፧ ፍቁር ወደይ ዝኣዘዘልኪ ኩሉ ክፍጽመልኪ ኢየ ኣይትሕዘኒ”በለታ። እዚ ኢላ ከኣ ብኢዳ ሓቚፋ ሰዓመታ፡ጡባውን ኣጥበወታ።ካብዚውን ጎይታ ኢየሱስ ክርስቶስ ካብ የማናይ ጎኑ ዝፈሰሰ ደሙ ኣብ ግንባራ ስሉስ ቅዱስ ዝብል ጽሑፍ ጽሒፉ ሓተማ።ካብዚ ንዳሓር ብዓብይ ክብሪ ናብ ሰማይ ዓረገ”
መድሓኔዓለም ክርስቶስ ሰራዒ ካህን ኮይኑ ንክርስቶስ ሰምራ ከምዘቑረባ፥
“ካብ ዕለታት ሓደ መዓልቲ ኣዴና ቅድስት ክርስቶስ ሠምራ ኣብ ስግደትን ኣብ ጸሎትን እንከላ ኢየሱስ ክርስቶስ ቅዱስ ሚካኤልን፡ቅዱስ ገብሪኤልን፡ቅዱስ ፋኑኤልን፡ኣዲኡ ቅድስት ድንግል ማርያምን፡ኣኸቲሉ፡መጽዩ “ንሚካኤል፡ረዳኢኺ ሂበኪ ነይረ፧ ሎሚ ድማ ገብርኤልን ፋኑኤልን፡ተወሲኾም፡ረዳእትኪ ይኹንኪ፧ ኣደይ ማርያም ኣደ ትኩንኪ፡ኣነውን ኣቦኺ ክኮነኪ እየ”በላ። ዳግማይ ውን ብኢድ ዮሓንስ መጥምቕ ስጋይ፧ ብኢድ ሊቀ ዲያቆናት ደመይ ክሳዕ ሰለስተ መዓልቲ ተቐበሊ፣ ብራብዓይ መዓልቲ ግን ኣብ ደብረ ጽዮን ኣነ ባዕለይ ሠራዒ ካህን ኮይነ ከቁሩበኪ እየ” በላ።
ካልእ ግዜውን ጎይታ ተገለጸላ “ብናተይ ፍቓድ ብናይ ኣቦይ ፍቃድ ኣይሁድ ብዕለተ ዓርቢ ዝወጉኡኒ ጎድነይ ጥበዊ>በላ።ኣብዚ ግዜ ውን ቆልዓ ናይ ኣዲኡ ጡብ ከም ዝጦቢ ናይ ጎይታኣ ናይ ኢየሱስ ብዕለተ ዓርቢ ዝተወገኦ ጎኑ ጠበወት። ጎይታውን “ቶማስ ዝተወገአ ጎድነይ ዳህሰሰ፧ ንስኪ ግን ጠበኪ። እስኪ ካብ ዝጠበወን ዝዳህሰሰን ኣየናይ ብልጫ ከምዘለዎ ፍረዲ”በላ። ንሳውን “ኣቤት ጎይታየ ዝጠበወ ይበልጽ” በለቶ። ዳግማይ ውን “ፍቕርተይ ክርስቶስ ሠምራ! ካብ ኣደይ ካብ ድንግል ማርያም ሰብ ኮይነ ብዕለተ ዓርቢ ዝተቆረሰ ስጋይ እንኪ” በላ። እዚ ኢሉ ኢዱ ኣብ ርእሳ ብዘንበሮ ግዜ ስውነታ ብርሀን ከበባ። ነዚ ዝተመልከቱ ትጉሃን መላእክት፡ ጻድቃንን ሰማዕታት፡ደናግልን መነኮሳትን፡ ኩሎም ፈጺሞም ኣደነቁ።ስለቲ ዝተዋህባ ጸጋን ክብርን መንፈሳዊ ቅንኣት ሓደሮም። ቅዱሳን ውን ኩሎም ናይ ነገስታት ንጉስ ናይ ገዛእቲ ገዛኢ ንዝኾነ ኣምላኽ ብሓድነት ምስጋና ይግበኦ በሉ። ናይ ጽቡቕ ነገር ጸላኢ ዝኾነ ዲያብሎስ ውን እካ ነዚ ምስ ራኣየ “ከቶ ንዓካ ዘፍቁሩኻ ፍቃድካ ንዝፍጽሙ ኩሎም ክንድዚ ዝኣክል ዕፅፍን ድርብን ክብሪ ትህቦም ኢካ! ንጎይትነትካ ምስጋና ይግባእ ኢሉ ኣመስገነ”
ናይ ቅዱሳን ገድሊ ሓሶት እዩ ኢሎም ንዘቃልሉ ሰባት ዕጮኦም ምስ በዓል ኣርዮስ ምዃኑ ጎይታ ንክርስቶስ ሠምራ ከምዝነገራ፥
“ካብ ዕለታት ቀዳመይቲ መዓልቲ ኣዴና ክርስቶስ ሠምራ ናይ መላእኽት ሓለቓ ቅዱስ ሚካኤል ናብ ሰማይ ዓሪጉ ኣብ ቅድሚ ፈጣሪኣ ኣቆማ።ጎይታውን በብዕለቱ ካብ ሲኦል ሰለስተ ሽሕ ነፍሳት ክተውጽእ ስልጣን ሃባ ።በዚ ግዜ “ኣቤት ጎይታየ ናይ ቅዱሳን ገድሎም ክንበብ ከሎ ሓሶት እዩ ብምባል ዘይኣምኑ ብዙሓት ሰባት ኣለው። እምባኣርሲ ነዚኦምከ ትምሕሮም ዲካ፧ ወይስ ኣይትምሕሮምን ኢካ በለቶ፧” ጎይታ ከኣ “ብሙሉእ ልቢ ኮይኖም ብዘይምጥርጣር ንዝኣምኑ ናብ መንግስተ ሰማያት ክኣትው እዮም ፧ ዘይኣምኑ ምስዝህልው ግን ክፍሎም ወይ ዕጮኦም ምስ ኣርዮስን ሰባልዮስን ብሓባር እዩ በላ”።
ጎይታ ኣብ ቅድስት ቤተ ክርስቲያን ንዝፍተት ስጋን ደሙን ኣማናዊ ስጋን ደሙን ምካኑ ከምዘርኣያ፥
“ኣብ መጋቢት 27 ናይ መድሓኒዓለም በዓል ብዝኸብረሉ ዕለት ስጋኡን፡ደሙን፡ንምቅባል ኣዴና ቅድስት ክርስቶስ ሠምራ ናብ ቤተ ክርስቲያን ኣተወት። ኣብዚ ግዜ ኣደናቂ ረቂቅ ምስጢር ረኣየት። በዚ ዕለት ከም ሕጊ ከም ስርዓቱን ካህናት ስርዓተ ቁርባን ክፍጽሙ ምእንቲ ናብ ቤተ መቅደስ ኣተው።በዚ ወቅት ዲያቆን ሙቆት ዘይተፈልዮ ሕብስት ብመሶበ ወርቅ ሒዙ ወጸ።እዛ ናይ ወርቂ መሶብ ተለዊጣ ብድንግልና ዘላ ጋል ኮነት፡ ሕብስቲ’ውን ሕፃን ቆልዓ ብሙኻን ተለወጠ። ካህን ካብ ኢድ ድያቆን ብዝተቀበሎ ግዜ እቲ ህጻን ሕብስት ኮነ፡ እታ ድንግል ውን መሶበ ወርቅ ኮነት። ድሕሪ’ዚ ስርዓተ ቅዳሴ ጀሚሩ፡ ካህን ፈኑ ጸጋ መንፈስ ቅዱስ ( ናይ መንፈስ ቅዱስ ጸጋኻ ለኣኸልና) ኣብ ዝብል በጸሐ። ኣብዚ ግዜ ( ሕብስቲ) ከኽብሮ ምእንቲ፡መንፈስ ቅዱስ ብጻዕዳ ርግቢ ኣምሳል ወረደ። ዳግማይ’ውን እቲ ሕብስቲ ተለዊጡ ህጻን ኮነ። ካብዚ’ውን እቲ ሕጻን ክስዋእ ምእንቲ መልኣኽ ንካህን ሴፍ ሃቦ እሞ ካህን ውን ነቲ ህጻን ሰውኦ። እዚ መሎኮታዊ ምስጢር ኣብ ዝረአየትሉ ግዜ ብጣዕሚ ተደነቀት! ፈጺማውን ፈርሐት፡ኣምሪራ ድማ ነብዓት። ድሕሪ’ዚ ድማ ቅዱስ ሚካኤል መጸ’’ ኦ ናይ እግዚኣብሔር ሰብ ክርስቶስ ሰምራ ኣይትብከዪ! ነገር ግን ነዚ ድንቂ ምስጢር ተመልከቲ በላ’’። ድሕሪ’ዚ ክትምልከት ጀመረት።ዳግማይ ውን ‘’ እዚ ካህን ስርዓተ ቅዳሴ ብትኽክል ከምዝፍጽምን ንጹሕ ካህን ውን ብምዃኑ ትምልከትዮ ኣለኺ’’በላ።ንሳውን ‘’እወ’’ በለቶ። ብድሕሪ’ዚ ካህን ቅዱስ ስጋኡን ክቡር ደሙን ንሕዝቢ ከቀብሎም ወጸ። ንሳውን ቅዱስ ስጋኡን ክቡር ደሙን ተቐበለት። ብዝተቐበለትሉ ግዜ ኣብ ውሽጢ ኣፋ ስጋኡ ውዑይ ስጋ ፡ደሙ’ውን ውዑይ ደም ኮይኑ ተረኽበ። ከምኡውን ካብ ሕብስቲ ሓደ ካብቲ ጻሕሊ ተላዒሉ፡ናብ ብኢድ ድያቆን ተታሒዙ፡ናብ ናይ ደም ጽዋእ ውሽጢ ኣትዩ ምስቲ ውሽጢ ጽዋእ ዘሎ ደም ብሓባር ተዋህዶ ናብ መቕደስ ክኣቱ ራኣየት።ነዚ ኩሉ ርእያ ፈጺማ ኣደነቐት።ምስኣ ዝነበረ መልኣኽ’’ እዚ ዝርእዮ ዘሎኩ ምስጢር እንታይ እዩ’’ኢላ ሓተተቶ። ናይ መላእኽቲ ሓለቓ ቅዱስ ሚካኤል ውን ቀዲሙ ካህን ከም በጊዕ ክስውእ ዝተመልከትክዮ፡ ሕጂውን ከም ናይ ሰብ ሞይቱ ዝተርፍ ከምዘየሎ ብሓቂ ክነግረኪ እየ።ብመሎኮቱ ሕያው እዩ እምበር።መጽሓፍ’’ ብስብነትካ ንስኻ ምስ ምውታን ክትመውት ኢኻ፡ብመሎኮትካ ግን ምስ ኣብ ምስ መንፈስ ቅዱስ ሕያው ኢኻ። ንስኻ ሰለስተ መዓልትን ለይትን ኣብ ከርሲ መቓብር ሓዲርካ ፍጻሜኡ ግን ብመሎኮትካ ምስ ኣብ ምስ መንፈስ ቅዱስን ኣብ ላዕሊ ዝፉንካ ትርከብ’’ኢሉ ከምዝነገራ። ዳግማይ’ውን፡ብስጋ እኮ እንተ ሞተ ብመሎኮቱ ግን ሕያው እዩ’’በላ።ንሳውን እዚ ብዝበላ ግዜ ፈጺማ ተሓጎሰት።
ሰይጣን ዝስዕረለን ሰለስተ ቀንዲ መገዲ ንክርስቶስ ሰምራ ከምዝነገራ።
ካብ ዕለታት ሓደ መዓልቲ ኣዴና ክርስቶስ ሳምራ ዕለተ ሞታ እናሓሰበት ኣብ ውሽጢ ባሕሪ ጣና ቆይማ እናበኸየት ክትጽሊ እንከላ ዲያብሎስ ሊቀ ጳጳስ ተመሲሉ ናብኣ መጸ። ንሳውን ከጸናንዓ ምእንቲ ካብ ቅዱሳን ሓደ ዝመጻ መሲልዋ ክትሰግደሉ ደለየት። እንተኾነ ግን ቅዱስ ሚካኤል ብቁልጡፍ መጽዩ “እዚ ዲያብሎስ እምበር ጳጳስ ወይ ውን ካብ ቅዱሳን ኣይኮነን ኣይትስገድሉ” ኢሉ ንድሕሪት መለሳ። ዳግማይ ውን “ሕጂ ውን ኪዲ ከምልማድኪ መን ከምዝኾነ ሕተትዮ መን ከምዝኾነ ክነግረኪ እዩ”በላ። በዚ ግዜ ናብኡ ከደት እሞ “ክሰግደልካ ምእንቲ ንስኻ መን እዩ” ኢላ ሓተተቶክትብ። ንሱ ከኣ “ናይ መላእኽቲ ሓለቓ ቅዱስ ሚካኤል እየ” በላ።ናይ መላእክት ሓለቓ ቅዱስ ሚካኤል ምስኣ ከምዘሎ ኣይፈለጠን ነበረ።ንሱ ኣብ ልዕሊኣ ተንኮል ንምሰራሕ ከምዝተራቐቐ፡ብኩሉ ንሳውን ነቒሓ ተራቐቐት።ቀጺላውን “እምባኣር ንስኻ ሚካኤል እንተኾይንካስ እስከ ጽድቅ መሃረኒ” በለቶ። በዚ ግዜ ፈጺሙ ተሓጎሰ ካብ ዕላማኣ ኣስሒቱ ኣብ ኢዱ ዘእተዋ መሰሎ።ከምዚ ውን በላ፥ “ንምንታይ ሰብነትኪ ተድክሚ ኣለኺ፧ ካብ ሎሚ ጀሚርኪ ካብዚ ሓላፊ ዓለም ድኻም ምዕራፍ የድልየኪ ኣሎ፡ ምጻምን፡ምጽላይን ኣይተቕመክን እዩ። ኣብ ውሽጢ ባሕሪ ቆይምኪ ምጽላይ ውን ንከንቱ ድኻም እንተዘይኮይኑ፡ ዝጠቕመኪ የብሉን” በላ። ሽዑ “ንስኻ እትብሎን መጻሕፍቲ ዝነግሩንን ዝተፋላለየ ኮይኑ” በለቶ። ንሱ ከኣ “እንታይ እዩ ፍልልዩ” በላ። ንሳ ከኣ “መጻሕፍቲ ዝጾመ፡ዝጸለየ ዝለመነ ዋጋኡ ክረክብ እዩ ይብሉ። ንስኻ ግን ኣይትጽሙ ኣይትጸልዩ፡ ትብል ኣሎኻ” በለቶ። እዚ ምስ በለቶ ኣዝዩ ተቖጠዐ። ደጊማ ውን “ንምንታይ ትስነፍ፧ ንሱ ከኣ “በዞም ሰለስተ ነገራት ይስነፍ እየ” በላ።
1ይ፣ ዝኮነ ሰብ ኣብዚ ዓለም ብዝነብረሉ ግዜ ነፍሱ ካብ ስጋኡ ቅድሚ ምፍላያ ጋሻ ተቀቢሉ ዘእንግድ ።
2ይ፣ ኣብ ልዕሊኡ መከራን ሽግርን ምስ መጽኦ ንመከራ ተዓጊሱ ዝነብር።
3ይ፥ ኣቀዲመ ካብ መሬት (ሓመድ) ዝተረከብኩ እየ ፡ ዳሓር ውን ተመሊሰ ናብ መሬት ክኣቱ እየ ክመውትየ ክፈርስየ ኢሉ ብምሕሳብ ብትሕትና ዝሰርሕን ነዚኦም ዝመሰሉ ኩሎም ዝገብር ንሱ ፈጺሙ የሸንፈኒ እዩ” በላ።
እዚ ኢሉ በሪሩ ከደ፡ ንሳ ንሳውን ካብ ግርማኡ ዝተላዕለ ፈጺማ ፈረሐት።ኣብ መሬትውን ወደቀት። ሽዑ ጎይታናን መድሓኒናን ኢየሱስ ክርስቶስ መጺኡ ቅዱሳት ብዝኮና የእዳው ካብ ዝወደቀቶ ኣተንሰኣ፡ “ፍቅርተይ ክርስቶስ ሠምራ! ኣጆኪ ኣይትፍርሂ ነገር ግን ናብ ላዕሊ ናብ ሰማይ ኣቅኒዕኪ ጠምቲ” በላ። ናብ ሰማይ ኣቅኒዓ ብዝተመልከተት ግዜ ናይ ዲያብሎስ ክንፉ ኣብ ሰማይ ካብ ጻት ክሳዕ ጻት (መላእ ዓለም መሊኡ) ተዘርጊሑ ራኣየት። ቀጺሉ ውን ጎይታ “ብኣይ ፡ብባሕሪ ኣቦይ ብኣብ ፡ብባሕሪ ሕይወተይ መንፈስ ቅዱስ ዘይኣመነ ከሸንፎ ኣይክእልን”በላ። ደጊሙ ከኣ “ሰብ ሓጢኣት ምስዝነብሮ እሞ ብፉጹም ንስድሓ ምስዝምለስ ካብ መጻወድያ ዲኣብሎስ ከመልጥ እዩ” በላ።
ጎይታ ዝሃባ ቃል ኪዳን፥
“ገድልኪ ንምስማዕ ትሩፋትኪ ንምርኣይ ናባኪ ንዝመጹ ኩሎም ተስፋ መንግስተ ሰማያት ክህቦም እየ፡ ንዓኪ ዘፍቅሩ ኩሎም ዝተመስገኑ እዮም።ብሓቂ ብሓቂ እብለኪ ኣሎኩ ንዓኪ ዝፈተወ ኣነውን ክፈትዎ እየ። እቲ ንዓኺ ዘየኽብር ግን ኣነውን ኣይከኽብሮን እየ ተስፋ መንግሰተ ሰማያት ውን ኣይህቦን እየ” በላ።
ደጊሙ ከኣ “መካነ ምቃብርኪ ዝተሳለመ ሰብ መካነ መቓብር ናይ ቅድስት ድንግል ማርያም ከምዝተሳለመ ክሕሰበሉ እዩ” ፡ብስምኪ ንዝጠመየ ዘብለዐ፡ኣነውን ብዕለተ ዓርቢ ካብዝተቆርሰ ስጋይ ከብልዖ እየ፡ብስምኪ ንዝጸመአ ዘስተየ፡ኣነውን ብዕለተ ዓርቢ ካብ ጎነይ ዝፈሰሰ ደመይ ከስትዮ እየ።ብሓቂ ብሓቂ ይብለኪ ኣሎኩ፡ስጋኪ ኣብዝተቀብሮ ከይዱ መካነ መቃብርኪ ዝተሳለመ ናይ ኣደይ ድንግል ማርያም መካነ መቃብር ከምዝተሳለመ ክቁጸረሉ እዩ፡ ክሳዕ 10 ትውልዱ ከኣ ክምሕሮ እየ” ኢሉ ተስፋ ብምሃብ ንነፍሳ ካብ ስግኣ ብምፍላይ ብቃል ኣቕርንት፡ ብዝማሬ መላእኽት ኣዕረጋ።
በረከትን ጸጋን ናይ ቅድስት ክርስቶስ ሰምራ ምስ ኩላትና ሕዝበ ክርስቲያን ይኩን ኣሜን!!።
(ምንጪ፥ ገድሊ ክርስቶስ ሠምራ፡ ከገድላት ኣንደበት)
ስብሃት ላእግዚኣብሔር
ወለወላዲቱ ድንግል
ወለመስቀሉ ክቡር ኣሜን።